Al Buruj Soorathuge Thafseer | Dhiislam\nالبروج ސޫރަތުގެ ތަފްސީރު - 2\nޑރ. މުޙައްމަދު ޢިޔާޟު ޢަބްދުއްލަތީފް ފެބްރުއަރީ 1, 2019\n(إِنَّ بَطْشَ رَبِّكَ لَشَدِيدٌ ﴿١٢﴾)\n(بطش ) މާނައަކީ: "ޢުގޫބާތް ދެއްވުން"\n(لشديد ) ވަރުގަދަވެގެންވުން، ސޫރަތުލް މާއިދާގެ 98 ވަނަ އާޔަތުގައި މާތް ﷲ ވަޙީ ކުރައްވާފައިވޭ: (اعلموا أن الله شديد العقاب وأن الله غفور رحيم) މާނައަކީ: "ﷲ އަކީ ޢުގޫބާތްގަދަފަދަވަންތަ އިލާހު ކަމާއި، އެކަލާންގިއީ ފާފަ ފުއްސަވާ ރަޙީމްވަންތަ އިލާހުކަން ދަންނާށެވެ." ﷲ ސުބްޙާނަހޫ ވަތަޢާލާގެ ޢުގޫބާތް ޙައްގުވެގެންވާ މީހުންނަށް ޢުގޫބާތް ފޮނުއްވުމުގައި އެކަލާންގެ ހަރުކަށިވެވޮޑިގަންނަވައެވެ. ނަމަވެސް، އެނޫން މީހުންނަށް އެކަލާންގެ ރަޙްމަތް ތަނަވަސްވެގެންވެއެވެ. ގިނަގިނައިން ޢަފޫ ކުރައްވައެވެ. ޢައިބުތައް ފޮރުއްވާދެއްވައެވެ. ނަމަވެސް އެކަލާންގެ ޢުގޫބާތް ޙައްގުވާ މީހުންނާއި މެދުގައި ޢަޛާބު ދެއްވާ ގޮތުގެ ވާހަކަ ބަޔާން ކުރައްވާ ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (إِنَّ اللَّهَ يُمْلِي لِلظَّالِمِ ، فَإِذَا أَخَذَهُ لَمْ يُفْلِتْهُ " ثُمَّ قَرَأَ : وَكَذَلِكَ أَخْذُ رَبِّكَ إِذَا أَخَذَ الْقُرَى وَهِيَ ظَالِمَةٌ إِنَّ أَخْذَهُ أَلِيمٌ شَدِيدٌ سورة هود آية 102 ) މާނައަކީ: "ހަމަކަށަވަރުން އަނިޔާވެރިންނަށް ﷲ ވަގުތު ދެއްވައެވެ. އެފަދަމީހުންނަށް ޢަޛާބު ފޮނުއްވާ ހިނދުގައި ވަރުގަދަ ހިއްޕެވުމަކުން ހިއްޕަވައެވެ. މިހެން ޙަދީޘް ކުރެއްވުމަށްފަހު ސޫރަތު ހޫދުގެ 102 ވަނަ އާޔަތް ކިޔަވާ ވިދާޅުވިއެވެ. " ރަށްތައް (އެބަހީ: ރަށްތަކުގެ أهل ވެރިން) އަނިޔާވެރިވެގެންވާ حال، ކަލޭގެފާނުގެ ވެރިރަސްކަލާނގެ އެ ރަށްތައް ހިއްޕަވާހިނދު، އެކަލާނގެ ހިއްޕެވުންއޮތީ، އެފަދައިންނެވެ. ހަމަކަށަވަރުން، އެކަލާނގެ ހިއްޕެވުމަކީ، ވޭންދެނިވި، ގަދަފަދަ ކަމެކެވެ."\n(إِنَّهُ هُوَ يُبْدِئُ وَيُعِيدُ ﴿١٣﴾ ) ހުރިހާ ކަމެއްވެސް ފެށެނީވެސް އަދި ނިމެނީވެސް ﷲ ގެ ޙަޟްރަތަށެވެ. ސޫރަތުއް ރޫމްގެ 27 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَهُوَ الَّذِي يَبْدَأُ الْخَلْقَ ثُمَّ يُعِيدُهُ ) މާނައަކީ: " އަދި އެކަލާނގެއީ (ނެތުމުގެ ތެރެއިން) خلق ތަކުން އަލަށް އުފައްދަވައި ދެން އަލުން އެ إعادة ކުރައްވާ ރަސްކަލާނގެއެވެ."\nއެހެންކަމުން، އިންސާނުން ހަނދާންކުރަންވީ ނެތުމުގެ ތެރެއިން އުފެއްދެވީ ﷲ ކަމާއި، އެނބުރި ދިޔުން އޮތީވެސް ﷲ ގެ ޙަޟްރަތަށްކަމެވެ.\n(وَهُوَ الْغَفُورُ الْوَدُودُ ﴿١٤﴾ )\n(الْغَفُورُ ) ﷲ އީ ގިނަގިނައިން ފާފަ ފުއްސަވާ އިލާހެވެ. ފާފަ ފުއްސެވުމަކީ ހަމައެކަނި މީހަކު ކުރި ގޯސްކަމެއް ފޮރުއްވައި ދެއްވުމެއް ނޫނެވެ. ފޮރުއްވުމާއި އެކު، އެކަމަށް ޢިގާބެއް ނުދެއްވާ މާފް ކޮށް ދެއްވުމެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (يُدْنَى الْمُؤْمِنُ مِنْ رَبِّهِ يَوْمَ الْقِيَامَةِ حَتَّى يَضَعَ عَلَيْهِ كَنَفَهُ ثُمَّ يُقَرِّرُهُ بِذُنُوبِهِ ، فَيَقُولُ : " هَلْ تَعْرِفُ " ، فَيَقُولُ : يَا رَبِّ أَعْرِفُ ، حَتَّى إِذَا بَلَغَ مِنْهُ مَا شَاءَ اللَّهُ أَنْ يَبْلُغَ ، قَالَ : " إِنِّي سَتَرْتُهَا عَلَيْكَ فِي الدُّنْيَا وَأَنَا أَغْفِرُهَا لَكَ الْيَوْمَ " ، قَالَ : " ثُمَّ يُعْطَى صَحِيفَةَ حَسَنَاتِهِ ، أَوْ كِتَابَهُ بِيَمِينِهِ " ، قَالَ : " وَأَمَّا الْكَافِرُ ، أَوِ الْمُنَافِقُ فَيُنَادَى عَلَى رُءُوسِ الْأَشْهَادِ " ، قَالَ خَالِدٌ : فِي الْأَشْهَادِ شَيْءٌ مِنَ انْقِطَاعٍ هَؤُلاءِ الَّذِينَ كَذَبُوا عَلَى رَبِّهِمْ أَلا لَعْنَةُ اللَّهِ عَلَى الظَّالِمِينَ سورة هود آية 18 ) މާނައަކީ: "ހަމަކަށަވަރުން ﷲ ތަޢާލާ ގިޔާމަތް ދުވަހުގައި އެކަލާންގެ އަޅާ ގާތް ކުރައްވާނެއެވެ. އަދި އެއިލާހުގެ ހިޔަނި ފުޅު އެމީހެއްގެ ގައިގާ އަޅުއްވާ އެހެން މީސްތަކުންނަށް ނުފެންނަ ގޮތް ހައްދަވާނެއެވެ. އަދި އިންސާނާ އާއި މުޚާޠަބު ކުރައްވާ ވަޙީ ކުރައްވާނެއެވެ. "މިވެނި ކަމެއް އެވެނި ކަމެއް އެނގޭ ހެއްޔެވެ؟ އެވެނި މިވެނި ފާފަ އެއް އެނގޭ ހެއްޔެވެ؟" އެހިނދު އިންސާނާ އޭނާގެ ހުރިހާ ފާފަތަކަށް އެއްބަސްވާނެއެވެ. އަދި އޭނާ ހަލާކުވެއްޖެ ކަމަށް ހީކުރާނެއެވެ. އެހިނދު މާތް ﷲ ވަޙީ ކުރައްވާނެއެވެ. "ހަމަކަށަވަރުން، ތިމަން ﷲ މިހުރިހާ ކަމެއް ތިބާ އަށް ޓަކައި ދުނިޔެމަތީގައި ފޮރުއްވާ ދެއްވީމެވެ. އަދި މިއަދު ތިބާ އަށް އެކަންތަކުގެ ފާފަ ފުއްސަވައި ދެއްވައިފީމެވެ." އެއަށްފަހު އޭނާގެ ހެޔޮ ޢަމަލުތަކުގެ ފަތް ދެވޭނެއެވެ. އެހިނދު ކާފިރުންނާއި މުނާފިގުން ބުނާނެ ކަމަށް ސޫރަތު ހޫދުގެ 18 އަދި 19 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَمَنْ أَظْلَمُ مِمَّنِ افْتَرَ‌ىٰ عَلَى اللَّـهِ كَذِبًا ۚ أُولَـٰئِكَ يُعْرَ‌ضُونَ عَلَىٰ رَ‌بِّهِمْ وَيَقُولُ الْأَشْهَادُ هَـٰؤُلَاءِ الَّذِينَ كَذَبُوا عَلَىٰ رَ‌بِّهِمْ ۚ أَلَا لَعْنَةُ اللَّـهِ عَلَى الظَّالِمِينَ ﴿١٨﴾ الَّذِينَ يَصُدُّونَ عَن سَبِيلِ اللَّـهِ وَيَبْغُونَهَا عِوَجًا وَهُم بِالْآخِرَ‌ةِ هُمْ كَافِرُ‌ونَ ﴿١٩﴾ މާނައަކީ: " اللَّه އާމެދު ހަދައިގެން ދޮގެއްބުނި މީހަކަށްވުރެ، އަނިޔާވެރިކަން ބޮޑީ ކާކުހެއްޔެވެ؟ އެއުރެންގެ ވެރިރަސްކަލާނގެ حضرة އަށް އެއުރެން ހުށަހެޅޭނެތެވެ. އަދި ހެކިން ބުނާނެތެވެ. އެއުރެންގެ ވެރިރަސްކަލާނގެއާމެދު ދޮގުހަދައިގެން އުޅުނު މީހުންނަކީ މިތިބީއެވެ. ދަންނާށެވެ! އަނިޔާވެރިންގެ މައްޗަށް اللَّه ގެ لعنة ހުށްޓެވެ. އެއުރެންނީ اللَّه ގެ މަގުން (މީސްތަކުން) އެއްކިބާކުރާ މީހުންނެވެ. އަދި އެ މަގު ގުދުމަގަކަށްވުމަށް އެދޭ މީހުންނެވެ. އަދި އެއުރެންނީ آخرة ދުވަހަށް كافر ވެގެން ތިބޭ މީހުންނެވެ."\nބަނީ އިސްރާއީލްގެ މީހުން ކަންކޮށް އުޅުނު ގޮތަކީ އެބައިމީހުންގެ ތެރެއިން މީހަކު ގޯސްކަމެއް ކޮށްފިނަމަ، އެކަމެއްގެ ވާހަކަ ލިޔެފައި އޭނާގެ ގޭގެ ދޮރުމަތީގައި ހިއްޕާފައި ހުރެއެވެ. އެއީ އެމީހާ ފަޟީޙަތް ކުރުމުގެ ގޮތުންނެވެ. ނަމަވެސް، މުއުއްމަތުގެ މީހުންނަށް އަންގަވާފައިވަނީ އެގޮތަށް ކަން ނުކުރުމަށެވެ. މީހަކަށް ގޯސްކޮށް ކަމެއް ކުރެވުނަސްވެސް އެކަމެއް ފޮރުވުމަށެވެ. އަދި ފާފަ ފުއްސެވުން އެދި ދުޢާކޮށް ތައުބާ ވުމަށެވެ. އޭރުން އެކުށެއްގެ އަޘަރު ފޮހެވިގެންދާނެއެވެ. އެހެންވެސް ﷲ ވަޙީ ކުރައްވާފައިވަނީ (وَهُوَ الْغَفُورُ ) މާނައަކީ: އެކަލާންގެ އީ މީސްތަކުންގެ ފާފަތައް ފޮރުއްވާ ދެއްވާ ފާފަ ފުއްސަވާ އިލާހެވެ."\n(الْوَدُودُ ) މި ކަލިމަ ނެގިފައިވަނީ "ވުއްދު" އިންނެވެ. ވުއްދުގެ މާނައަކީ ފުރިހަމަ އަށް ލޯބިވުމެވެ. ވަދޫދުގެ މާނައަކީ އެފަރާތަކީ މީސްތަކުންގެ ލޯބި ލިބިފައިވާ އަދި އެފަރާތުން އެހެން މީސްތަކުންދެކެ ލޯބިވާ ފަރާތެއް ކަމުގައި ވުމެވެ. ސޫރަތުލް މާއިދާގެ 54 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (يَا أَيُّهَا الَّذِينَ آمَنُوا مَن يَرْتَدَّ مِنكُمْ عَن دِينِهِ فَسَوْفَ يَأْتِي اللَّـهُ بِقَوْمٍ يُحِبُّهُمْ وَيُحِبُّونَهُ) މާނައަކީ: " އޭ إيمان ވެއްޖެ މީސްތަކުންނޭވެ! ތިޔަބައިމީހުންގެ ތެރެއިން އެމީހެއްގެ دين ދޫކޮށް مرتد ވާމީހާ (ދަންނާށެވެ!) ފަހެ، (އެއުރެންގެ ބަދަލުގައި) އެބަޔަކަށް އެކަލާނގެ ލޯބިވެވޮޑިގެންވާ، އަދި އެބަޔަކު އެކަލާނގެދެކެ ލޯބިވާ ބަޔަކު اللَّه ގެންނަވާނެތެވެ."\nހެޔޮލަފާ މީހުން ދެކެ ﷲ ލޯބިވެވޮޑިގެންވެއެވެ. އަދި ޞާލިޙް ޢަމަލުތައް ދެކެ ﷲ ލޯބިވެވޮޑިގެންވެއެވެ. އަދި ހެޔޮލަފާ ޞާލިޙް ޢަމަލުކުރެވޭ ތަންތަނަކީ ﷲ ގެ ލޯބި ލިބޭނެތަންތަނެވެ. ރަސޫލާ ޞައްލަﷲ ޢަލައިހި ވަސައްލަމަ ގެނެސްދެއްވި ތަކެއްޗަށް ތަބަޢަވީ ވަރަކުން އެމީހަކީ ﷲ އަށް ތަބަޢަވާ މީހަކަށް ވާނެއެވެ. ސޫރަތު އާލުޢިމްރާންގެ 31 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (قُلْ إِن كُنتُمْ تُحِبُّونَ اللَّـهَ فَاتَّبِعُونِي يُحْبِبْكُمُ اللَّـهُ وَيَغْفِرْ لَكُمْ ذُنُوبَكُمْ ۗ وَاللَّـهُ غَفُورٌ رَّحِيمٌ ﴿٣١﴾ ) މާނައަކީ: " ކަލޭގެފާނު ވިދާޅުވާށެވެ! ތިޔަބައިމީހުން، اللَّه އަށް ލޯބިވާކަމުގައި ވަނީނަމަ، ފަހެ، ތިޔަބައިމީހުން، ތިމަންކަލޭގެފާނަށް تبع ވާށެވެ! އޭރުން، اللَّه، ތިޔަބައިމީހުންދެކެ ލޯބިވެވޮޑިގެންވާނެތެވެ. އަދި، ތިޔަބައިމީހުންނަށްޓަކައި، ތިޔަބައިމީހުންގެ ފާފަތައް ފުއްސަވައިދެއްވާނެތެވެ. اللَّه އީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ."\nﷲ ސުބްޙާނަހޫ ވަތަޢާލާ މީސްތަކުންދެކެ ލޯބިވެވޮޑިގަންވާކަން އެނގިގެންދާ އަނެއްކަމަކީ ޚައިބަރު ހަނގުރާމައިގެ ދުވަހުގައި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވާ އަންނަވި ބަސްފުޅެވެ. (لأُعْطِيَنَّ الرَّايَةَ رَجُلا يُحِبُّ اللَّهَ وَرَسُولَهُ ) މާނައަކީ: "ތިމަންކަލޭގެފާނު ދިދަކޮޅު ދެއްވާނީ ﷲ އާއި އެކަލާންގެ ރަސޫލާ ޞައްލަﷲ ޢަލައިހި ވަސައްލަމަ އެމީހަކު ދެކެ ލޯބިވާ މީހަކަށެވެ."\nعَنْ عَائِشَةَ ، أَنَّ النَّبِيَّ صَلَّى اللَّهُ عَلَيْهِ وَسَلَّمَ " بَعَثَ رَجُلًا عَلَى سَرِيَّةٍ وَكَانَ يَقْرَأُ لِأَصْحَابِهِ فِي صَلَاتِهِمْ فَيَخْتِمُ بِ قُلْ هُوَ اللَّهُ أَحَدٌ فَلَمَّا رَجَعُوا ذَكَرُوا ذَلِكَ لِلنَّبِيِّ صَلَّى اللَّهُ عَلَيْهِ وَسَلَّمَ ، فَقَالَ : سَلُوهُ لِأَيِّ شَيْءٍ يَصْنَعُ ذَلِكَ ، فَسَأَلُوهُ ؟ ، فَقَالَ : لِأَنَّهَا صِفَةُ الرَّحْمَنِ وَأَنَا أُحِبُّ أَنْ أَقْرَأَ بِهَا ، فَقَالَ النَّبِيُّ صَلَّى اللَّهُ عَلَيْهِ وَسَلَّمَ : أَخْبِرُوهُ أَنَّ اللَّهَ يُحِبُّهُ " މާނައަކީ: އުއްމުލް މުއިމިނީނަ ޢާއިޝާ ރަޟިޔަﷲ އަންހާގެ ކިބައިން ރިވާވެގެން ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ސަރިއްޔާ އެއް ފޮނުއްވިއެވެ. އެމީހުންގެ އިމާމްވެ ނަމާދުކުރަން ހުންނެވި ބޭފުޅަކު ކޮންމެ ފަހަރަކުވެސް ކިޔެވުން ނިންމާލަނީ ސޫރަތުލް އިޚްލާޞް އިންނެވެ. ދެން އެބޭކަލޫން އެނބުރި މަދީނާ އަށް ވަޑައިގެންފައި އެވާހަކަ ރަސޫލުﷲ ޞައްލަﷲ ޢަލައިހި ވަސައްލަމަ އަށް ދެންނެވުމުން ޙަދީޘް ކުރެއްވިއެވެ. "އެއީ ކީއްވެގެން ކުރާ ކަމެއްތޯ އެމީހާ ކުރެން ސުވާލުކޮށް ބަލާށެވެ." ދެން އޭނާގެ ގާތުގައި އެކަމާއި މެދު ސުވާލު ކުރެވުމުން ބުންޏެވެ. "އެސޫރަތުގައި ރަޙްމާންވަންތަ ﷲ ގެ ޞިފަފުޅުތައް ހުރީމައެވެ. އެހެންވެ، ގިނަގިނައިން އެސޫރަތް ކިޔަވަން އަހަރެން ލޯބިކުރަމެވެ." އެހިނދު ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. "ﷲ އޭނާ ދެކެ ލޯބިވެ ވޮޑިގެންވާ ކަމުގެ ޚަބަރު ދެއްވާށެވެ." މިއީ ވަކިވަކި ޝަޚްޞުން ދެކެ ﷲ ލޯބިވެވޮޑިގަތުމެވެ.\nހަމައެފަދައިން، ވަކި ޞިފަތަކެއްގެ ވެރިން ދެކެވެސް ﷲ ލޯބިވެވޮޑިގަންނަވައެވެ. މިޘާލަކަށް ތަގްވާވެރިން ނުވަތަ ކެތްތެރިންދެކެ ނުވަތަ އިޙްސާންތެރިންދެކެ ﷲ ލޯބިވެވޮޑިގަންނަވައެވެ.\nހަމައެފަދައިން ތަންތަން ދެކެ ﷲ ލޯބިވެ ވޮޑިގަންނަވައެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (أَحَبَّ الْبِقَاعِ إِلَى اللَّهِ الْمَسَاجِدُ ) މާނައަކީ: "ﷲގެ ޙަޟްރަތުގައި އެންމެ ލޮބުވެތިކަން ބޮޑު ބިމަކީ މިސްކިތްތަކެވެ."\nދެން އެއަށްފަހުގައި ﷲ ގެ މަތިވެރިކަން ބަޔާން ކުރައްވާ ވަޙީ ކުރެއްވިއެވެ. (ذُو الْعَرْشِ الْمَجِيدُ ﴿١٥﴾ ) މާނައަކީ: " عرش ގެ ވެރި، މާތްވަންތަ ރަސްކަލާނގެއެވެ. "\n(فَعَّالٌ لِّمَا يُرِيدُ ﴿١٦﴾ ) މިއީ ﷲ އަށް ލިބިވޮޑިގެންވާ ޞިފަފުޅެއްގެ ވާހަކަ އެވެ. އެކަލާންގެ ބޭނުންފުޅުވީ ކޮންމެ ކަމެއް ކުރައްވައެވެ. އަދި އެކަމެއް ކުރުން މަނާ ކުރެވޭނެ އެއްވެސް ފަރާތެއް ނުވެއެވެ. ސަބަބަކީ އުޑާއި ބިމާއި އެދެމެދުގައިވާ ހުރިހާ ތަކެއްޗަކީ ﷲ ގެ މިލްކެކެވެ. އެކަލާންގެ އަށް މިލްކުވެވޮޑިގެންވާ ތަކެއްޗެއްގައި އެކަލާންގެ ބޭނުންފުޅު ކަމެއް ކުރެވޭނެއެވެ.\n(هَلْ أَتَاكَ حَدِيثُ الْجُنُودِ ﴿١٧﴾ ) މި ތަނުގައި ސުވާލު ކުރައްވާފައި މިވަނީ ރަސޫލާ ޞައްލަﷲ ޢަލައިހި ވަސައްލަމަ އަށެވެ. ނުވަތަ ހުރިހާ އިންސާނުންނަށެވެ. ސުވާލުގެ ބޭނުމަކީ ސަމާލުކަން ހޯދުމެވެ. ސަބަބަކީ ސުވާލެއްގެ ޞިފައިގާ އައިމާ މީސްތަކުން ސަމާލުވާލެއް ބޮޑުވާނެއެވެ.\n(الْجُنُودِ ) މިއީ "ޖުންދު" ގެ ޖަމްޢުއެވެ. މާނައަކީ "ލަޝްކަރު" އެވެ. ނަމަވެސް މިތަނުގައި އެއީ ކޮން ލަޝްކަރެއްގެ ވާހަކަ ކަމެއް ބަޔާން ކުރައްވާފައެއް ނުވެއެވެ. އެކަން ބަޔާން ކުރައްވާފައިވަނީ ކުރިޔަށް އޮތް އާޔަތުގައެވެ.\n(فِرْعَوْنَ وَثَمُودَ ﴿١٨﴾ ) ފިރްޢައުނާއި ޘަމޫދުބާގައިގެ މީހުންގެ ޚަބަރުތައް ކަލޭގެފާނަށް ލިބިވަޑައިގެންނެވިތޯއެވެ؟ އެދެބައިމީހުންގެ ވާހަކަތައް ﷲ ވަނީ ގުރްއާނުގައި އެތައްތަނެއްގައި ބަޔާން ކުރައްވާފައެވެ.\nފިރްޢައުނަކީ މިޞްރުގެ ރަސްގެފާނެވެ. އެއީ މީހަކަށް ކިޔޭ ނަމެއްތޯ ނުވަތަ މިޞްރުގެ ރަސްކަމަށް އަރާ ކޮންމެ މީހަކަށް ކިޔޭ ނަމެއްތޯ މި ކަމާއި މެދުގައި ޢިލްމުވެރިންގެ މެދުގައި ޚިލާފު އުފެދިފައިވެއެވެ.\nމި ފިރްޢައުނަކީ ބިންމަތީގައި ބޮޑާވެގަނެ އުޅުނު ޖައްބާރެކެވެ. އޭނާ އަކީ ރައްބެއް ކަމުގައި ދަޢްވާ ކޮށް އުޅުނު މީހެކެވެ. ސޫރަތުއް ނާޒިޢާތުގެ 24 ވަނަ އާޔަތުގައި ވެއެވެ. (فَقَالَ أَنَا رَبُّكُمُ الْأَعْلَىٰ ﴿٢٤﴾ ) މާނައަކީ: " ފަހެ، އޭނާ ބުންޏެވެ. ތިމަންނާއީ، ތިޔަބައިމީހުންގެ އެންމެ މަތިވެރިވެގެންވާ ކަލާނގެއެވެ. " އަދި އޭނާ އަކީ އިލާހެއް ކަމަށްވެސް ދަޢްވާ ކުރި މީހެކެވެ. ސޫރަތުލް ގަޞަޞްގެ 38 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَقَالَ فِرْعَوْنُ يَا أَيُّهَا الْمَلَأُ مَا عَلِمْتُ لَكُم مِّنْ إِلَـٰهٍ غَيْرِي ) މާނައަކީ: " فرعون ބުންޏެވެ. އޭ (އަހުރެންގެ قوم ގެ) ބޮޑުންނޭވެ! އަހުރެން ފިޔަވައި އެހެން إله އަކު ތިޔަބައިމީހުންނަށް ވާކަމެއް އަހުރެންނަށް އެނގިފައެއް ނުވެތެވެ." މޫސާ ޢަލައިހިއްސަލާމްގެ ޝަރީޢަތަށް ފާޅުގައި މަލާމާތްކޮށް ޖެއްސުން ކުރަމުން ގެންދިޔައެވެ. ސޫރަތުލް އިސްރާގެ 101 ވަނަ އާޔަތުގައި ވެއެވެ. (وَلَقَدْ آتَيْنَا مُوسَىٰ تِسْعَ آيَاتٍ بَيِّنَاتٍ ۖ فَاسْأَلْ بَنِي إِسْرَائِيلَ إِذْ جَاءَهُمْ فَقَالَ لَهُ فِرْعَوْنُ إِنِّي لَأَظُنُّكَ يَا مُوسَىٰ مَسْحُورًا ﴿١٠١﴾ ) މާނައަކީ: " ހަމަކަށަވަރުން، ތިމަންރަސްކަލާނގެ ފާޅުވެ ބަޔާންވެގެންވާ ނުވަ معجزة އެއް، موسى ގެފާނަށް ދެއްވީމެވެ. ފަހެ، އެކަލޭގެފާނު އެއުރެންގެ ގާތަށް ވަޑައިގަތްހިނދު (ކަންހިނގިގޮތް) إسـرآءيـل ގެދަރިންކުރެން ކަލޭގެފާނު އައްސަވައި ބައްލަވާށެވެ! ފަހެ، فرعون، އެކަލޭގެފާނަށް ދެންނެވިއެވެ. އޭ موسى ގެފާނެވެ! ހަމަކަށަވަރުން، އަހުރެންނަށް ހީވަނީ، ކަލޭގެފާނަށް سحر ޖެހިފައިވާ ކަމަށެވެ." މޫސާ ޢަލައިހިއްސަލާމް އާއި އެކަލޭގެފާނުގެ ގައުމުގެ މީހުންގެ މައްޗަށް ބޮޑާވެގަތެވެ. ސޫރަތުއް ޒުޚްރުފްގެ 51 އިން 56 އަށް މާތް ﷲ ވަޙީ ކުރައްވައެވެ. (وَنَادَىٰ فِرْعَوْنُ فِي قَوْمِهِ قَالَ يَا قَوْمِ أَلَيْسَ لِي مُلْكُ مِصْرَ وَهَـٰذِهِ الْأَنْهَارُ تَجْرِي مِن تَحْتِي ۖ أَفَلَا تُبْصِرُونَ ﴿٥١﴾ أَمْ أَنَا خَيْرٌ مِّنْ هَـٰذَا الَّذِي هُوَ مَهِينٌ وَلَا يَكَادُ يُبِينُ ﴿٥٢﴾ فَلَوْلَا أُلْقِيَ عَلَيْهِ أَسْوِرَةٌ مِّن ذَهَبٍ أَوْ جَاءَ مَعَهُ الْمَلَائِكَةُ مُقْتَرِنِينَ ﴿٥٣﴾ فَاسْتَخَفَّ قَوْمَهُ فَأَطَاعُوهُ ۚ إِنَّهُمْ كَانُوا قَوْمًا فَاسِقِينَ ﴿٥٤﴾ فَلَمَّا آسَفُونَا انتَقَمْنَا مِنْهُمْ فَأَغْرَقْنَاهُمْ أَجْمَعِينَ ﴿٥٥﴾ فَجَعَلْنَاهُمْ سَلَفًا وَمَثَلًا لِّلْآخِرِينَ ﴿٥٦﴾ ) މާނައަކީ: " އަދި فرعون އޭނާގެ قوم ގެމީހުންގެ ތެރޭގައި ހުރެ ގޮވައިލިއެވެ. އޭނާ ބުންޏެވެ. އޭ އަހުރެންގެ قوم ގެމީހުންނޭވެ! مصر ގެ ވެރިކަންވަނީ ތިމަންނާއަކަށް ނޫންހެއްޔެވެ؟ އަދި މި ކޯރުތައް ތިމަންގެ ދަށުން ހިނގަހިނގާ ހުރެތެވެ. ފަހެ، ތިޔަބައިމީހުންނަށް ނުފެންނަނީ ހެއްޔެވެ؟ އަދި ކީއްހެއްޔެވެ؟ މިހިރަ ދެރަނިކަމެތި މީހާއަށްވުރެ (އެބަހީ: موسى ގެފާނަށްވުރެ) ތިމަން މާމޮޅެވެ. އޭނާއީ، ދައްކާ ވާހަކަ بيان ކޮށްދިނުމާ ގާތްވެސް ނުކުރެވޭ މީހެކެވެ. ފަހެ، އޭނާގެ މައްޗަށް ރަނުގެ އުޅާތަކެއް ބާވައިނުލެއްވީ ކީއްވެގެން ހެއްޔެވެ؟ ނުވަތަ އޭނާއާއެކުގައި އެހީތެރިވާނެ ملائكة ން ވަޑައިނުގަތީ ކީއްވެގެން ހެއްޔެވެ؟ ފަހެ، އޭނާ (އެބަހީ: فرعون) އޭނާގެ قوم ގެމީހުން ހައްލައިލިއެވެ. ދެން އެއުރެން އޭނާޔަށް ކިޔަމަންވޫއެވެ. ހަމަކަށަވަރުން، އެއުރެންވީ، فاسق ވެގެންވާ ބަޔަކު ކަމުގައެވެ. ފަހެ، ތިމަންރަސްކަލާނގެ ކޯފާވެވޮޑިގެންވާގޮތަށް، އެއުރެން ކަންތައް ކުރިހިނދު، ތިމަންރަސްކަލާނގެ އެއުރެންގެކިބައިން ބަދަލުހިއްޕެވީމެވެ. ފަހެ، ތިމަންރަސްކަލާނގެ އެއުރެން އެންމެން غرق ކުރެއްވީމެވެ. ފަހެ، (كافر ވި) އެހެންމީހުންނަށް عبرة އެއް ކަމުގައްޔާއި، مثال އެއް ކަމުގައި ތިމަންރަސްކަލާނގެ އެއުރެން ލެއްވީމެވެ."\nއެންމެ ފަހުން މޫސާ ޢަލައިހިއްސަލާމް އާއި ޗެލެންޖު ކުރުމުގެ ގޮތުން ސިޙުރުވެރިން ޖަމާކުރިއެވެ. މިވާހަކަތައް ބަޔާން ކުރައްވާ ސޫރަތު ޠާހާގެ 56 އިން 76 ގެ ނިޔަލަށް މާތް ﷲ ވަޙީ ކުރައްވާފައިވެއެވެ. (وَلَقَدْ أَرَيْنَاهُ آيَاتِنَا كُلَّهَا فَكَذَّبَ وَأَبَىٰ ﴿٥٦﴾ قَالَ أَجِئْتَنَا لِتُخْرِجَنَا مِنْ أَرْضِنَا بِسِحْرِكَ يَا مُوسَىٰ ﴿٥٧﴾ فَلَنَأْتِيَنَّكَ بِسِحْرٍ مِّثْلِهِ فَاجْعَلْ بَيْنَنَا وَبَيْنَكَ مَوْعِدًا لَّا نُخْلِفُهُ نَحْنُ وَلَا أَنتَ مَكَانًا سُوًى ﴿٥٨﴾ قَالَ مَوْعِدُكُمْ يَوْمُ الزِّينَةِ وَأَن يُحْشَرَ النَّاسُ ضُحًى ﴿٥٩﴾ فَتَوَلَّىٰ فِرْعَوْنُ فَجَمَعَ كَيْدَهُ ثُمَّ أَتَىٰ ﴿٦٠﴾ قَالَ لَهُم مُّوسَىٰ وَيْلَكُمْ لَا تَفْتَرُوا عَلَى اللَّـهِ كَذِبًا فَيُسْحِتَكُم بِعَذَابٍ ۖ وَقَدْ خَابَ مَنِ افْتَرَىٰ ﴿٦١﴾ فَتَنَازَعُوا أَمْرَهُم بَيْنَهُمْ وَأَسَرُّوا النَّجْوَىٰ ﴿٦٢﴾ قَالُوا إِنْ هَـٰذَانِ لَسَاحِرَانِ يُرِيدَانِ أَن يُخْرِجَاكُم مِّنْ أَرْضِكُم بِسِحْرِهِمَا وَيَذْهَبَا بِطَرِيقَتِكُمُ الْمُثْلَىٰ ﴿٦٣﴾ فَأَجْمِعُوا كَيْدَكُمْ ثُمَّ ائْتُوا صَفًّا ۚ وَقَدْ أَفْلَحَ الْيَوْمَ مَنِ اسْتَعْلَىٰ ﴿٦٤﴾ قَالُوا يَا مُوسَىٰ إِمَّا أَن تُلْقِيَ وَإِمَّا أَن نَّكُونَ أَوَّلَ مَنْ أَلْقَىٰ ﴿٦٥﴾ قَالَ بَلْ أَلْقُوا ۖ فَإِذَا حِبَالُهُمْ وَعِصِيُّهُمْ يُخَيَّلُ إِلَيْهِ مِن سِحْرِهِمْ أَنَّهَا تَسْعَىٰ ﴿٦٦﴾ فَأَوْجَسَ فِي نَفْسِهِ خِيفَةً مُّوسَىٰ ﴿٦٧﴾ قُلْنَا لَا تَخَفْ إِنَّكَ أَنتَ الْأَعْلَىٰ ﴿٦٨﴾ وَأَلْقِ مَا فِي يَمِينِكَ تَلْقَفْ مَا صَنَعُوا ۖ إِنَّمَا صَنَعُوا كَيْدُ سَاحِرٍ ۖ وَلَا يُفْلِحُ السَّاحِرُ حَيْثُ أَتَىٰ ﴿٦٩﴾ فَأُلْقِيَ السَّحَرَةُ سُجَّدًا قَالُوا آمَنَّا بِرَبِّ هَارُونَ وَمُوسَىٰ ﴿٧٠﴾ قَالَ آمَنتُمْ لَهُ قَبْلَ أَنْ آذَنَ لَكُمْ ۖ إِنَّهُ لَكَبِيرُكُمُ الَّذِي عَلَّمَكُمُ السِّحْرَ ۖ فَلَأُقَطِّعَنَّ أَيْدِيَكُمْ وَأَرْجُلَكُم مِّنْ خِلَافٍ وَلَأُصَلِّبَنَّكُمْ فِي جُذُوعِ النَّخْلِ وَلَتَعْلَمُنَّ أَيُّنَا أَشَدُّ عَذَابًا وَأَبْقَىٰ ﴿٧١﴾ قَالُوا لَن نُّؤْثِرَكَ عَلَىٰ مَا جَاءَنَا مِنَ الْبَيِّنَاتِ وَالَّذِي فَطَرَنَا ۖ فَاقْضِ مَا أَنتَ قَاضٍ ۖ إِنَّمَا تَقْضِي هَـٰذِهِ الْحَيَاةَ الدُّنْيَا ﴿٧٢﴾ إِنَّا آمَنَّا بِرَبِّنَا لِيَغْفِرَ لَنَا خَطَايَانَا وَمَا أَكْرَهْتَنَا عَلَيْهِ مِنَ السِّحْرِ ۗ وَاللَّـهُ خَيْرٌ وَأَبْقَىٰ ﴿٧٣﴾ إِنَّهُ مَن يَأْتِ رَبَّهُ مُجْرِمًا فَإِنَّ لَهُ جَهَنَّمَ لَا يَمُوتُ فِيهَا وَلَا يَحْيَىٰ ﴿٧٤﴾ وَمَن يَأْتِهِ مُؤْمِنًا قَدْ عَمِلَ الصَّالِحَاتِ فَأُولَـٰئِكَ لَهُمُ الدَّرَجَاتُ الْعُلَىٰ ﴿٧٥﴾ جَنَّاتُ عَدْنٍ تَجْرِي مِن تَحْتِهَا الْأَنْهَارُ خَالِدِينَ فِيهَا ۚ وَذَٰلِكَ جَزَاءُ مَن تَزَكَّىٰ ﴿٧٦﴾ ) މާނައަކީ: " ހަމަކަށަވަރުން، ތިމަންރަސްކަލާނގެ އޭނާޔަށް ތިމަންރަސްކަލާނގެ ހުރިހާ آية ތަކެއް ދެއްކެވީމެވެ. ފަހެ، އޭނާ އެ آية ތައް ދޮގުކޮށް (إيمان ނުވެ) އެކަމުން މަނާވެގަތެވެ. އޭނާ ބުންޏެވެ. އޭ موسى ގެފާނެވެ! ކަލޭގެފާނު ތިމަންމެންގާތަށް ތިޔަވަޑައިގަތީ، ކަލޭގެފާނުގެ ޖާދޫގެ ބާރުން ތިމަންމެންގެ ބިމުން ތިމަންމެން ނެރުއްވުމަށްޓަކައިތޯއެވެ؟ ފަހެ، ހަމަކަށަވަރުން، އެފަދަ ޖާދޫއެއް ކަލޭގެފާނަށް ތިމަންމެންވެސް ގެންނަހުށީމެވެ. ފަހެ، ތިމަންމެންވެސް އަދި ކަލޭގެފާނުވެސް އެއްބަސްވެ ހަމަހަމަވެގެންވާ ތަނެއްގެގޮތުން އެ موعد އަކާ خلاف ނުވާނެ موعد އެއް ތިމަންމެންނާއި، ކަލޭގެފާނާ ދެމެދު ކަނޑައަޅުއްވާށެވެ! އެކަލޭގެފާނު ވިދާޅުވިއެވެ. ތިޔަބައިމީހުންގެ موعد އަކީ ޒީނަތްތެރިކަމުގެ (عيد) ދުވަހެވެ. އަދި އިރުއަރައި އަލިވެގެން އަންނަވަގުތު، މީހުން އެއްކުރެވެން ވާނެއެވެ. ދެން فرعون އެނބުރި ހިނގައްޖެއެވެ. އަދި އޭނާގެ حيلة ތެރި ރޭވުންތައް ރާވައި، އޭނާގެ ޖާދޫގަރުން އެއްކުރުމަށްފަހު، ދެން (އެތަނަށް) އަތުވެއްޖެއެވެ.\nموسى ގެފާނު އެއުރެންނަށް ވިދާޅުވިއެވެ. ތިޔަބައިމީހުންނަށް ގެއްލުމާއި ހަލާކު ހުށްޓެވެ. اللَّه އާމެދު ތިޔަބައިމީހުން ހަދައިގެން ދޮގުނުބުނާށެވެ! ފަހެ، اللَّه ގެ عذاب ގެ ސަބަބުން، ތިޔަބައިމީހުން ހަލާކުވެ ނެތިވެހިނގައިދާނެތެވެ. އަދި ހަމަކަށަވަރުން (اللَّه އާމެދު) ދޮގުހަދައިފިމީހާ ގެއްލެނިވެ، ނިކަމެތިވެގެން ހިނގައިދާހުށްޓެވެ. ދެން އެއުރެންގެ ކަންތަކާމެދު (އެބަހީ: موسى ގެފާނާމެދު) އެއުރެންގެ މެދުގައި خلاف ވެ ދެކޮޅުވެރިވެއްޖައޫއެވެ. އަދި އެއުރެންކުޅަ ސައްލާތައް (މީސްތަކުންނަށް) އެއުރެން ސިއްރުކޮށްފޫއެވެ. އެއުރެން ބުނެފޫއެވެ. ހަމަކަށަވަރުން، މިއީ ދެ ޖާދޫގަރުންކަން ކަށަވަރެވެ. އެ ދެމީހުން އެދެނީ، އެ ދެމީހުންގެ ޖާދޫގެބާރުން ތިޔަބައިމީހުންގެ ބިމުން ތިޔަބައިމީހުން ނެެރެލުމަށެވެ. އަދި ތިޔަބައިމީހުންގެ ދެވަނައެއްނެތް މޮޅު دين އާއި ގޮތް، ނެތިކޮށްލުމަށެވެ.\nފަހެ، ތިޔަބައިމީހުންގެ ރޭވުންތައް މޮޅަށް ރާވާށެވެ! ދެން ތިޔަބައިމީހުން (ޖާދޫގަރުންނާއި عام ންގެ މީހުން) ސަފަކަށްތިބެ އަންނާށެވެ! ހަަމަކަށަވަރުން، މިއަދު މޮޅުވެ، މަތިވެރިވި މީހަކަށް ކާމިޔާބު ލިބިއްޖެކަން ކަށަވަރެވެ. އެއުރެން ބުނެފޫއެވެ. އޭ موسى ގެފާނެވެ! އެހެންވިއްޔާ ފުރަތަމަ (އަސާ) އެއްލަވާނީ ކަލޭގެފާނުތޯއެވެ؟ އެހެންނޫނިއްޔާ ފުރަތަމަ އެއްލާމީހުން ކަމުގައިވާނީ ތިމަންމެންތޯއެވެ؟ އެކަލޭގެފާނު ވިދާޅުވިއެވެ. އަދި ކީއްހެއްޔެވެ؟ ތިޔަބައިމީހުން (ފުރަތަމަ) އެއްލާށެވެ! ފަހެ (އެއުރެން އެއްލިހިނދު) އެހާރުން އެއުރެންގެ ވާބުރިތަކާއި، އަސާތައް އެއުރެންގެ ޖާދޫގެ ސަބަބުން ދުވާހެން އެކަލޭގެފާނަށް ހީފުޅުވިއެވެ. ފަހެ، موسى ގެފާނުގެ ހިތްޕުޅުގައި ބިރުވެރިކަމެއް ހިނގިއެވެ. ތިމަންރަސްކަލާނގެ وحى ކުރެއްވީމެވެ. ކަލޭގެފާނު ބިރުފުޅު ނުގަންނާށެވެ! ހަމަކަށަވަރުން، ކާމިޔާބުލިބި މޮޅުވާނީ ހަމަކަލޭގެފާނެވެ. އަދި ކަލޭގެފާނުގެ ކަނާތްޕުޅުގައިވާ އެތި (އެބަހީ: އަސާ) އެއްލަވާށެވެ! އޭރުން، އެ އަސާ އެއުރެން ހެދި ތަކެތި ކައި، ދިރުވާލައިފާނެތެވެ. ހަމަކަށަވަރުން، އެއުރެން ހެދި އެއްޗެހި ވާކަން ކަށަވަރީ (ހަމައެކަނި) ޖާދޫގަރުންގެ މަކަރު ކަމުގައެވެ. އަދި ޖާދޫގަރު ކޮންމެ އެއްޗެއް ގެނައިކަމުގައިވިޔަސް، އޭނާއަކަށް ކާމިޔާބެއް ނުވާނެތެވެ. ފަހެ، ޖާދޫގަރުން سجدة އަށް ތިރިވޫއެވެ. އެއުރެން ބުނޫއެވެ. هارون ގެފާނާއި، موسى ގެފާނުގެ ވެރިރަސްކަލާނގެއަށް ތިމަންމެން إيمان ވެއްޖައީމުއެވެ. އޭނާ (އެބަހީ: فرعون) ބުންޏެވެ. ތިޔަބައިމީހުންނަށް ތިމަން إذن ދިނުމުގެ ކުރިން، އޭނާޔަށް (އެބަހީ: موسى ގެފާނަށް) ތިޔަބައިމީހުން إيمان ވީ ހެއްޔެވެ؟ ހަމަކަށަވަރުން، އޭނާޔަކީ ކަލޭމެންނަށް ޖާދޫ ދަސްކޮށްދިން ކަލޭމެންގެ ބޮޑުމީހާކަން ކަށަވަރެވެ. ފަހެ، ހަމަކަށަވަރުން، ކަލޭމެންގެ އަތްތަކާއި، ކަލޭމެންގެ ފައިތައް ތަފާތުކޮށް އަހުރެން ކަނޑާހުށީމެވެ. އަދި ކަދުރުރުކު ގަސްގަނޑުގައި ހަމަކަށަވަރުން، ކަލޭމެން صليب އަށް އަރުވާހުށީމެވެ. އަދި ހަމަކަށަވަރުން، އަހުރެމެންކުރެ ގަދަފަދަ، އަދި ދެމިހުރުންބޮޑު عذاب އެއްދެވޭނީ ކާކަށްކަން ކަލޭމެންނަށް ނިކަންހުރެ އެނގޭހުށްޓެވެ. އެއުރެން ބުނޫއެވެ. بيان ވެގެންވާ حجّة އާއި، دليل ގެ ތެރެއިން ތިމަންމެންނާ ހަމަޔަށް އައިސްފައިވާ އެއްޗަކާއި، ތިމަންމެން ހެއްދެވި ކަލާނގެއަށްވުރެ މައްޗަކަށް ތިމަންމެން ކަލޭ އިހެއްނުކުރާހުށީމެވެ. ފަހެ، ކަލޭގެ ކަނޑައަޅާގޮތަކަށް ކަނޑައަޅައި ނިންމާށެވެ! ހަމަކަށަވަރުން، ކަލެޔަށް ކަނޑައަޅައި ނިންމޭނީ (ހަމައެކަނި) މި ދުނިޔޭގެ حياة ގައެވެ. ހަމަކަށަވަރުން، ތިމަންމެންގެ ވެރިރަސްކަލާނގެއަށް ތިމަންމެން إيمان ވެއްޖައީމުއެވެ. އެއީ އެކަލާނގެ ތިމަންމެންގެ ކުށްތަކާއި، ކަލޭ ތިމަންމެންނަށް مجبور ކުޅަ ޖާދޫއާމެދު، ތިމަންމެންނަށް (عفو ކުރައްވައި) ފާފަފުއްސެވުމަށްޓަކައެވެ. އަދި اللَّه އީ، އެންމެ ހެޔޮވެގެންވާ، އަދި އެންމެ ދެމިވޮޑިގެންވާ ރަސްކަލާނގެއެވެ. ހަމަކަށަވަރުން، އެމީހެއްގެ ވެރިރަސްކަލާނގެ حضرة އަށް ކުށްވެރިއެއްގެ ގޮތުގައި އަންނަމީހާ (ދަންނާށެވެ!) ފަހެ، ހަމަކަށަވަރުން، އެމީހަކަށްހުރީ ނަރަކަޔެވެ. އެތާނގައި އޭނާ މަރެއް ނުވާނެތެވެ. އަދި (ފުރިހަމަ ދިރުމަކުން) ނުމެދިރޭނޭމެއެވެ. އަދި ހަމަކަށަވަރުން، مؤمن އެއްގެ ގޮތުގައި، صالح عمل ތައްކޮށް، އެކަލާނގެ حضرة އަށް އަތުވެއްޖެމީހާ (ދަންނާށެވެ!) ފަހެ، އެއުރެންނަށް (آخرة ގައި) ހުރީ މަތިވެރިވެގެންވާ ދަރަޖައެވެ. އެތާނގެ ދަށުން ފެންކޯރުތައް ހިނގަހިނގާހުރި عدن އޭ ކިއުނު ސުވަރުގެތަކެވެ. އެތާނގައި، އެއުރެން ދެމިތިބެނިވި ގޮތުގައެވެ. އެއީ (ނުބައިކަންތަކުން) طاهر ވެގަތް މީހާގެ ޖަޒާއެވެ. "\nޘަމޫދު ބާގައިގެ މީހުންނަކީވެސް ﷲ ބާރުވެރިކަން ދެއްވި ބަޔެކެވެ. އެގޮތުން ފަރުބަދަ ތަކުގައި ކަނޑައިގެން ގެ ހަދައި އުޅުނެވެ. އަދި ދެފަރުބަދަ ދެމެދުގައި ގަނޑުވަރު ހަދާ އުޅުނެވެ. ނަމަވެސް، އެބައިމީހުންގެ ގާތަށް ފޮނުއްވުނު ނަބިއްޔާގެ ބަސް ދޮގުކުރުމާއި ގުޅިގެން އެބައިމީހުންގެ މައްޗަށް ކޯފާ ފޮނުއްވާ ހަލާކު ކުރެއްވިއެވެ. އެބައިމީހުން ހަލާކު ކުރެއްވި ގޮތް ބަޔާން ކުރައްވާ ސޫރަތުލް އަޢްރާފްގެ 87 ވަނަ އާޔަތުގައި ވަޙީ ކުރެއްވިއެވެ. (فَأَخَذَتْهُمُ الرَّجْفَةُ فَأَصْبَحُوا فِي دَارِهِمْ جَاثِمِينَ ﴿٧٨﴾ ) މާނައަކީ: "ދެންފަހެ، ބިރުވެރި ބިންހެލުމެއް އެއުރެންނަށް އައިސްޖެހުނެވެ. އަދި އެއުރެންގެ ގެތަކުގައި، ކަކޫމައްޗަށް ތިރިވެ، މަރުވެފައިތިބި ބަޔަކު ކަމުގައި އެއުރެން ވެއްޖައޫއެވެ."\nފިރްޢައުނާއި ޘަމޫދުގެ ވާހަކަ ބަޔާން ކުރެއްވުމުގައި ދެފައިދާ އެއް ވެއެވެ. އެއީ:\nރަސޫލާ ޞައްލަﷲ ޢަލައިހި ވަސައްލަމަ އަށް ތަސްލިޔާ ދެއްވުމާއި ހިތްވަރު ދެއްވުން. މުޙައްމަދު ޞައްލަﷲ ޢަލައިހި ވަސައްލަމަގެ ކުރީގެ ރަސޫލުންނާއި ނަބިއްޔުންނަށް ނަޞްރު ދެއްވި ފަދައިން މުޙައްމަދު ޞައްލަﷲ ޢަލައިހި ވަސައްލަމަ އަށް ވެސް ނަޞްރު ދެއްވާނެ ކަން އެންގެވުން. އަދި އެކަމަށް ﷲ ކުޅަދުންވަންތަ ވޮޑިގެންވާ ކަން އެންގެވުން. މިގޮތަށް އެންގެވުމުން އެކަލޭގެފާނުގެ ރިސާލަތު މީސްތަކުންނަށް ފޯރުކޮށްދެއްވުމަށް އިތުރު ހިތްވަރެއް ލިބިގެން ދާނެއެވެ. އަދި ޢަޒުމް ވަރުގަދަވެގެންދާނެއެވެ.\nރަސޫލާ ޞައްލަﷲ ޢަލައިހި ވަސައްލަމަގެ ބަސްފުޅު ދޮގުކޮށް އުޅުނު ގުރައިޝުންނަށް އިންޛާރު ދެއްވުން. އެބައިމީހުންނަކީ ފިރްޢައުނާއި ޘަމޫދަށް ވުރެ ބާރުގަދަ ބަޔެއް ނޫންކަމާއި، އެމީހުންނަށް ވުރެ މާބާރުގަދަ ބަޔަކު ހަލާކު ކުރެއްވި އިލާހު އެބައިމީހުން ހާލާކު ކުރެއްވުމަށްވެސް ކުޅަދުންވަންތަ ވޮޑިގެންވާކަން ބަޔާން ކުރެއްވުން.\n(بَلِ الَّذِينَ كَفَرُوا فِي تَكْذِيبٍ ﴿١٩﴾ ) "އަދި ކިއެއްތަ! كافر ވިމީހުން ވަނީ، ދޮގުކުރުމެއްގައެވެ."\n(وَاللَّـهُ مِن وَرَائِهِم مُّحِيطٌ ﴿٢٠﴾ ) "اللَّه އެއުރެންގެ ހުރިހާކަމެއް ފުރިހަމަޔަށް ދެނެވޮޑިގެންވެތެވެ." މާތް ﷲ އެމީހުންނަށް ވަގުތުކޮޅެއް ދެއްވަނީއެވެ.\n(بَلْ هُوَ قُرْآنٌ مَّجِيدٌ ﴿٢١﴾) "اللَّه އެއުރެންގެ ހުރިހާކަމެއް ފުރިހަމަޔަށް ދެނެވޮޑިގެންވެތެވެ."\n(فِي لَوْحٍ مَّحْفُوظٍ ﴿٢٢﴾ ) "އަދި ކިއެއްތަ! އެއީ ރައްކާތެރި ކުރައްވާފައިވާ ފިލަޔެއްގައިވާ (އެބަހީ: اللّوح المحفوظ ގައިވާ) މާތް قرآن އެވެ."\n البحر الزخار بمسند البزار » البحر الزخار مسند البزار » حَدِيثُ جُبَيْرِ بْنِ مُطْعِمٍ ، عَنِ النَّبِيِّ صَلَّى ...


Trump amaan dhehvaa America ge sarukaaru hulhuvaifi\nޓްރަމްޕް އަމާން ދެއްވާ އެމެރިކާގެ ސަރުކާރު ހުޅުވައިފި\nއެމެރިކާގެ ރައީސް ޑޮނަލްޑް ޓްރަމްޕް ގެންގުޅުއްވާއި އިމިގްރޭޝަން ސިޔާސަތުގެ ދަށުން މެކްސިކޯއާއި އެމެރިކާ ގުޅޭ ސަރަހައްދީ ރޮނގުގައި ބޮޑުފާރެއް ލުމުގެ މަޝްރޫއަށް ބޭނުންވާ ފަސް ބިލިއަން ޑޮލަރުގެ ބަޖެޓް ފާސްނުވެގެން އެގައުމުގެ ސަރުކާރުގެ ބޮޑު ބައެއް ހުއްޓިފައި އޮތް އޮތުން އެންމެ ފަހުން ނިމުމަކަށް އައިސްފި އެވެ.\nއެމެރިކާގެ ތާރީހުގައި ވެސް އެންމެ ދިގު މުއްދަތަކަށް ސަރުކާރު ހުއްޓުމަކަށް އައިސްފައި އޮތް އޮތުން 35 ދުވަހަށް ފަހު ނިމުމަކަށް އައީ، ކުރިއަށް އޮތް ތިން ހަފްތާއަށް ސަރުކާރުގެ އިދާރާތަކަށް ބޭނުންވާ ބަޖެޓް އެމެރިކާގެ ހައުސް އާއި ސެނެޓުން ފާސްކުރުމާ އެކު އެމެރިކާގެ ރައީސް ޓްރަމްޕް ގޮތް ދޫކުރައްވައި އެ ބަޖެޓްގައި ސޮއި ކުރެއްވުމުން އެވެ. އެހެން ނަމަވެސް، ސެނެޓުން ފާސްކޮށް ޓްރަމްޕް ސޮއިކުރެއްވި ބަޖެޓްގައި ބޮޑު ފާރު ރޭނުމަށް އެއްވެސް ފައިސާއެއް ނުހިމެނެ އެވެ.\nޓްރަމްޕް ހުކުރު ދުވަހު ކުރެއްވި ޓްވީޓެއްގައި ވިދާޅުވީ، ފާރު ރޭނުމުގެ ފައިސާ ބަޖެޓްގައި ނެތް ނަމަވެސް ބަޖެޓްގައި ސޮއިކޮށް ސަރުކާރު ހުޅުވަން އޭނާ ނިންމެވީ، ސަރުކާރު ހުއްޓިފައި އޮތުމުން އެތައް މިލިއަން އާންމު ރައްޔިތުންނަކަށް އޭގެ ގެއްލުންވެ އެ ގައުމުގެ އިގްތިސާދަށް ވެސް ގެއްލުންތަކާ ކުރިމަތިވާތީ އެވެ. ޓްރަމްޕް ވިދާޅުވީ، ސަރުކާރު ހުއްޓުމުގެ ސަބަބުން ސަރުކާރު މުވައްޒަފުންނަށް ނުލިބި އޮތް ހުރިހާ ފައިސާއެއް އަނބުރާ ލިބިގެން ދާނެ އެވެ. އަދި މި ބަޖެޓްގެ ސަބަބުން، ފެބުރުއަރީ 15 އާ ހަމަޔަށް އެމެރިކާ ސަރުކާރު ހިންގުމުގެ ހަރަދުތައް ހަމަޖެހިގެން ދާނެ އެވެ.\nޑިމޮކްރެޓުންގެ ތާއީދު ނުލިބުމުން ސްޓޭޓް އޮފް އެމެޖެންސީއެއް ނެރުއްވައިގެން ވެސް، މެކްސިކޯ ބޯޑަރުގައި ފާރު ރޭނުމަށް ފައިސާ ހޯއްދެވުމަށް ޓްރަމްޕް މަސައްކަތް ކުރެއްވި އެވެ. އެހެން ނަމަވެސް، އެކަމުގައި ކުރިމަތިވި ގާނޫނީ ހުރަސްތަކާ ހެދި ޓްރަމްޕަށް އެގޮތަށް އަމަލު ކުރެއްވޭ ގޮތެއް ނުވި އެވެ. ވައިޓްހައުސްގެ އޮފިޝަލުންނާ ހަވާލާދީ ރޮއިޓާސްއިން ބުނީ، އެމެރިކާ ސަރުކާރު އަލުން ހުޅުވުމަށް ޓްރަމްޕް އެންމެ ފަހުން އެއްބަސްވެ ވަޑައިގަތީ ސަރުކާރު ހުއްޓިފައި އޮތް އޮތުން ދިގު ދެމިގެން ގޮސް، އޭގެ އަސަރު އެމެރިކާގެ އޭވިއޭޝަން އިންޑަސްޓްރީއަށް ކުރަން ފެށުމުން އެވެ.


އާސިއާން ޤައުމުތަކުން ރާއްޖެއަށް ކަނޑައަޅާފައިވާ ސަފީރުންނާ ޝާހިދު ބައްދަލުކުރައްވައިފި | | Sangu News\nއާސިއާން ޤައުމުތަކުން ރާއްޖެއަށް ކަނޑައަޅާފައިވާ ސަފީރުންނާ ޝާހިދު ބައްދަލުކުރައްވައިފި\n12 އޮކްޓޯބަރ 2020 - 16:43\nއާސިއާން ޤައުމުތަކުން ރާއްޖެއަށް ކަނޑައަޅާފައިވާ ސަފީރުންނާ މިނިސްޓަރ ޝާހިދު ބައްދަލުކުރެއްވުން/ ފޮޓޯ: ފޮރިން މިނިސްޓްރީ\nއެސޯސިއޭޝަން އޮފް ސައުތު އީސްޓް އޭޝިއަން ނޭޝަންސް (އާސިއާން) ގެ ބައެއް ޤައުމުތަކުން ރާއްޖެއަށް ކަނޑައަޅާފައިވާ ސަފީރުންނާއި ސަފީރުންނާ ފޮރިން މިނިސްޓަރު އަބްދުﷲ ޝާހިދު ބައްދަލުކުރައްވައިފިއެވެ.\nބައްދަލުވުމާއި ގުޅޭ މައުލޫމާތު މީޑިއާތަކާއި ހިއްސާކޮށް ފޮރިން މިނިސްޓްރީއިން ބުނެފައިވަނީ، ޝާހިދު ބައްދަލު ކުރެއްވީ އިންޑޮނީޝިއާ އަދި މެލޭޝިއާއިން ދިވެހިރާއްޖެއަށް ކަނޑައަޅާފައި ތިއްބަވާ ހައިކޮމިޝަނަރުންނާއި، ލާއޯސް، ފިލިޕީންސް، ތައިލެންޑް އަދި ވިއެޓްނާމް އިން ދިވެހިރާއްޖެއަށް ކަނޑައަޅާފައި ތިއްބަވާ އެމްބެސެޑަރުންނާއި ކަމަށެވެ. އޮންލައިންކޮށް ކުރިޔަށް ގެންދިޔަ އެ ބައްދަލުވުމުގައި ކޮވިޑް-19 ގެ ސަބަބުން ރާއްޖެއާއި އާސިއާންގެ ޤައުމުތަކަށް ދިމާވެފައިވާ ގޮންޖެހުންތަކާއި، އެންމެ ފަހުގެ މައުލޫމާތު މިނިސްޓަރ ޝާހިދު އާއި ސަފީރުން ހިއްސާ ކުރެއްވިއެވެ.\nމިނިސްޓަރ އޮފް ފޮރިން އެފެއަރޒް އަބްދުﷲ ޝާހިދު، އެސޯސިއޭޝަން އޮފް ސައުތު އީސްޓް އޭޝިއަން ނޭޝަންސް (އާސިއާން)ގެ ބައެއް ޤައުމުތަކުން ރާއްޖެއަށް ކަނޑައަޅާފައިވާ ސަފީރުންނާއި މިއަދު ވަރޗުއަލްކޮށް ބައްދަލުކުރައްވައިފި\nޕްރެސް ރިލީޒް: https://t.co/tsF3o0crq5 pic.twitter.com/iWGQ8cbJ4I\n— Ministry of Foreign Affairs 🇲🇻 (@MoFAmv) October 12, 2020\nމި ބައްދަލުވުމުގައި ރާއްޖެއާއި އާސިއާންގެ ޤައުމުތަކާއެކު އޮންނަ ދޭދޭ ގުޅުން ބަދަހިކުރުމާއި، މަލްޓިލޭޓަރަލް ފޯރަމްތަކުގައި އެކުގައި ގުޅިގެން މަސައްކަތްކުރުމާ ބެހޭ ގޮތުން ވަނީ މަޝްވަރާކޮށްފައެވެ. އަދި ކޮވިޑް-19 އާއި ގުޅިގެން ޤައުމުތަކުން ރާއްޖެއަށް ފޯރުކޮށްދިން އެހީތެރިކަމަށް ޝާހިދު ވަނީ ޝުކުރު އަދާ ކުރައްވާފައެވެ.\nހޯމަ ދުވަހުގެ މި ބައްދަލުވުމަކީ ފޮރިން މިނިސްޓަރ އަބްދުﷲ ޝާހިދުގެ އިސްނެންގެވުމަކަށް، އެކި ޤައުމުތަކުން ރާއްޖެއަށް ކަނޑައަޅާފައި ތިއްބަވާ ސަފީރުންނާއި ފޮރިން މިނިސްޓްރީއާ ދެމެދު އޮންނަ ގުޅުން އިތުރަށް ހަރުދަނާކުރުމަށް ކުރިއަށް ގެންދާ މަސައްކަތުގެ ތެރެއިން ބޭއްވުނު ބައްދަލުވުމެއްކަން ފާހަގަކުރެވެއެވެ.


ގަވައިދާ ހިލާފެއް ނުވަން – ޑރ. ވަހީދު – DhiDaily\nގަވައިދާ ހިލާފެއް ނުވަން – ޑރ. ވަހީދު\nއިދިކޮޅު ކޯލިޝަނުން މިދިޔަ މަހު މާލޭގައި ބޭއްވި އެއްވުމުގައި ހެލްތު ޕްރޮޓެކްޝަން އޭޖެންސީއިން ނެރެފައިވާ ގައިޑްލައިން އާއި ހިލާފު ވިކަމަށްބުނެ ފުލުހުންގެ އިދާރާއަށް ހާޒިރުކޮށް 1000 ރުފިޔާއިން އެމަނިކުފާނު ޖޫރިމަނާ ކުރީ ސިޔާސީ ބޭނުމެއްގައި ކަމަށާއި، އެއްވުމުގައި އެޗްޕީއޭގެ ގައިޑް ލައިންއާއި ހިލާފު ނުވާކަމަށް ރާއްޖޭގެ ކުރީގެ ރައީސް، ޑރ. މުހައްމަދު ވަހީދު ހަސަން މަނިކު ވިދާޅުވެއްޖެއެވެ.\nރައީސް ވަހީދު ވަނީ އެއްވުމުގައި ގަވައިދާއި ހިލާފަށް އަމަލުކުރި ކަމަށްބުނެ މީގެ ކުރިން ވެސް ފުލުހުންގެ އިދާރާއަށް ހާޒިރުކޮށްފައެވެ. ނަމަވެސް އެދުވަހު އެމަނިކުފާނު ވިދާޅުވީ، ޖަވާބު ދެވޭނީ ވަކީލުންނާއި އެކު ކަމަށެވެ. ފުލުހުން ވަނީ އެދުވަހު އެފުރުސަތު އެމަނިކުފާނަށް ދެއްވާ ވަކީލުންނާއި އެކު މިއަދު ފުލުހުންގެ އިދާރާއަށް ހާޒިރުވުމަށް އަންގާފައެވެ. އަދި ފުލުހުންގެ އިދާރާއަށް މިއަދު އެމަނިކުފާނު ހާޒިރުވުމުން އެޗްޕީއޭގެ އެންގުންތަކާއި ހިލާފުވެފައިވާކަމަށް ބުނެ އެމަނިކުފާނު ވަނީ 1000 ރުފިޔާއިން ޖޫރިމަނާ ކޮށްފައެވެ.\nވަކީލުންނާ އެކު ފުލުސް އޮފީހަށް ހާޒިރުވެވަޑައިގަތުމަށް ފަހު ނޫސްވެރިންނާއި ބައްދަލު ކުރައްވާ ރައީސް ވަހީދު ވިދާޅުވީ ޖޫރިމަނާ ކުރި ނަމަވެސް ގަވާއިދާ ހިލާފުވެފައިވާ ކަމަށް ގަބޫލުފުޅު ނުކުރައްވާ ކަމަށެވެ. އެއީ ސިޔާސީ ގޮތުން ކުރި ޖޫރިމަނާއެއް ކަމަށް ވިދާޅުވި އެވެ. މީގެ އިތުރުން އެމަނިކުފާނުގެ ވަކީލުން ވިދާޅުވީ، ގަވައިދާއި ހިލާފުވި މައްސަލައިގައި ޖިނާއީ ދައުވާ ނުކުރަން ފުލުހުން ނިންމާފައިވާ ކަމަށެވެ.\n”އަޅުގަނޑު މާސްކު އަޅައިގެން ހުރީ، ދެން އަޅުގަނޑު ވާހަކަ ދެއްކި ވަގުތުގައި މާސްކު ތިރި ނުވެއެކޭ ނުދަންނަވަން. އެހެންނަމަވެސް އަޅުގަނޑު ހުރީ އިމާރާތުގެ ތެރޭގައި، މަގުމައްޗަކަށް ވެސް ނުނިކުންނަން، ޕޭވްމަންޓާ ހަމައަށް ނިކުތް އިރު ވެސް މާސްކު އަޅައިގެން ހުންނާނީ.މީގައި އާންމު މީހަކާ އަޅުގަނޑާ، އޮތް ތަފާތަކީ އަޅުގަނޑަކީ ސިޔާސީ މީހަކަށް ވާތީ، ސިޔާސީ ބަޔަކު އެއްވެގެން އުޅޭ ތަނެއްގައި އަޅުގަނޑު ސިޔާސީ ވާހަކައެއް ދެއްކީމަ އެ މައްސަލަ ބޮޑުވެގެން މި އުޅެނީ“ އެމަނިކުފާނު ވިދާޅުވި އެވެ.\nޕީޕީއެމްގެ އެއްވުމުގައި މާސްކު ނާޅައި ބަލި ފެތުރޭ ގޮތަށް އަމަލުކުރި މައްސަލައިގައި ރައީސް ވަހީދު ޖޫރިމަނާކުރި އިރު އެ ޕާޓީގެ ބައެއް އެހެން ބޭފުޅުން ވެސް ވަނީ ޖޫރިމަނާކޮށްފަ އެވެ.


Uhthamafandiyaaruge rakkaatheri kamah faruvaa kuda nukuran govaalaifi\nއުއްތަމަފަނޑިޔާރުގެ ރައްކާތެރި ކަމަށް ފަރުވާ ކުޑަ ނުކުރަން ގޮވާލައިފި\nއުއްތަމަ ފަނޑިޔާރު މުއުތަސިމް އަދުނާން\nއުއްތަމަ ފަނޑިޔާރާއި އެމަނިކުފާނުގެ އާއިލާއަސް ދޭންޖެހޭ ސަލާމަތާއި ރައްކާތެރިކަމުގައި ފަރުވާ ކުޑަ ނުކުރުމަށް އިދިކޮޅު ޕްރޮގްރެސިވް ކޮންގްރެސް ކޯލިޝަނުން ގޮވާލައިފި އެވެ.\nއެ ކޯލިޝަނުން މިކަމަށް ގޮވާލާފައިވަނީ މިދިޔަ މަހުގެ 30 ވަނަ ދުވަހު އުއްތަމަ ފަނޑިޔާރު އަހްމަދު މުއުތަސިމް އަދްނާން ދިރިއުޅުއްވާ ގެކޮޅުގެ ސެކިޔުރިޓީ ކެމެރާތައް ހަލާކުކޮށް ސެކިޔުރިޓީ ފޫއަޅުވާލާ އެގެއަށް ވަންނުމަށް މީހަކު މަސައްކަތްކޮށްފައިވާތީ އެކަން ކުށްވެރިކޮށް ނެރުނު ބަޔާނެއްގައެވެ.\nއެ ބަޔާނުގައި ބުނެފައިވަނީ ދައުލަތުގެ ތިން ބާރުން އެބާރު ދިރިއުޅުއްވާ ގެކޮޅުގެ ސެކިޔުރިޓީ ފޫއަޅުވާލާ އެގެއަށް ވަނުމުގެ ފުރުސަތު އެއްވެސް މީހަކަށް ލިބިގެން ދިޔުމަކީ އެ ކޯލިޝަނުން އިންތިހާއަށް ކަނބޮޑުވާ ކަމެއް ކަމަށެވެ. އަދި އެފަދަ ފުރުސަތެއް އެއްވެސް މީހަކަށް ލިބިގެން ގޮސްފައިވާނީ އެމަނިކުފާނަށް ދައުލަތުން ދެމުން ގެންދާ ސަލާމަތާއި ރައްކާތެރި ކަމުގައި އިހުމާލުވެ ދޭންޖެހޭ ސަމާލުކަން ނުދެވި ފަރުވާ ކުޑަވުމުގެ ސަބަބުން ކަމަށް އެ ކޯލިޝަނުން ދެކޭ ކަމަށެވެ.\n"އެހެންކަމުން ދައުލަތުގެ ތިން ބާރުގެ ތެރެއިން އަދުލު އިންސާފު ގާއިމު ކުރުމުގެ ބާރު ކަމުގައިވާ ދައުލަތުގެ އުއްތަމަ ފަނޑިޔާރާއި އެމަނިކުފާނުގެ އާއިލާއަށް ދޭންޖެހޭ ސަލާމަތާއި ރައްކާތެރިކަމުގައި ފަރުވާ ކުޑަ ނުކުރުމަށާއި އެމަނިކުފާނުގެ ސަލާމަތާއި ރައްކާތެރި ކަމަށް އެޅިފައިވާ ފިޔަވަޅުތައް ހަރުދަނާކޮށް ކަށަވަރުކޮށް ވަރުގަދަ ކުރުމަށް ގޮވާލަމެވެ،" އިދިކޮޅުގެ ބަޔާނުގައިވެއެވެ.\nއުއްތަމަ ފަނޑިޔާރުގެ ގެކޮޅަށް މިދިޔަ ބުރާސްފަތި ދުވަހު މީހަކު ވަދެ އެ ގޭގައި ހުރި ސީސީޓީވީ ކެމަރާ ސިސްޓަމް ވަނީ ހަލާކުކޮށްލާފަ އެވެ. އެވަގުތު އުއްތަމަ ފަނޑިޔާރު ގެކޮޅުގައި ނޫޅުއްވާ ކަމަށް މައުލޫމާތު ލިބެ އެވެ.\nމައްސަލަ ފުލުހުން ބަލަމުން ދިޔަ ނަމަވެސް މީހަކު ހައްޔަރުކުރި ކަމަކަށް ފުލުހުން ނުބުނެ އެވެ. އުއްތަމަ ފަނޑިޔާރުގެ ގެކޮަޅަށް މީހަކު ވަދެގަތުމާ ގުޅިގެން އެ ގެކޮޅުގެ ސެކިއުރިޓީ ސިފައިން ވަނީ ވަރުގަދަކޮށްފަ އެވެ.\nއުއްތަމަ ފަނޑިޔާރަށް ދައުލަތަށް ހަމަޖައްސައިދިން ގެކޮޅަށް އެމަނިކުފާނު ބަދަލުވުމާ ގުޅޭގޮތުން އަވަސް އިން ދެންނެވި ސުވާލަކަށް ޖަވާބު ދެއްވަމުން ރައީސް އޮފީހުގެ ތަރުޖަމާން މުހައްމަދު މަބްރޫކް އަޒީޒު ވިދާޅުވީ މިވަގުތު އުއްތަމަ ފަނޑިޔާރަށް ހަމަޖައްސައިދެނީ ވަގުތީ އިންތިޒާމެއް ކަމަށެވެ. އެގޮތުން އެމަނިކުފާނު ދިރިއުޅުއްވަށް ތައްޔާރުކުރާ ތަން ދެ ހަފްތާގެ ތެރޭގައި ނިމެނޭ ކަމުގެ ޔަގީންކަން މަބްރޫކް ވަނީ ދެއްވާފަ އެވެ.\nއުއްތަމަ ފަނޑިޔާރު ދިރިއުޅުއްވުމަށް ހަދަމުންދާ ތަނާ ގުޅޭގޮތުން މަބްރޫކް އެއްވެސް މައުލޫމާތެއް ނުދެ އެވެ. އެކަމަކު އަވަސް އަށް އެނގިފައިވާ ގޮތުގައި އުއްތަމަ ފަނޑިޔާރު ދިރިއުޅުއްވުމަށް ހަމަޖައްސަނީ ކުރީގެ ނައިބް ރައީސް އަބްދުﷲ ޖިހާދު ދިރިއުޅުއްވި ރެހެންދި އެޕާޓްމަންޓެކެވެ.\nޕީޕީއެމް އެމްއެންޑީއެފް އުއްތަމަ ފަނޑިޔާރު + އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ\nދިފާއީ ބާރުގެ އޮޕަރޭޝަންތަކުގެ މަގްސަދާ މެދު ސުވާލު އުފައްދައިފި\nއިދިކޮޅުގެ މަސައްކަތް މިހާރަށްވުރެ ފުޅާކުރާނަން: ޔާމީން\nޔާމީން މިރޭ ސަޕޯޓަރުންނާ ބައްދަލުކުރައްވަނީ


Lock down gai hamavaa tax thakuge muhdhathu ithuru koffi | Mihaaru\nދައުލަތުގެ ޓެކްސް އިދާރާ މީރާ. --ފޮޓޯ/މިހާރު\n29 އެޕްރީލް 2020 - 16:093comments\nމީރާ އިން ބުނީ މިގޮތަށް ހެދީ، މި ދުވަސްވަރު އެ އިދާރާގެ އޮފީސް ބަންދުކޮށްފައި ހުރުމުން ކަމަށެވެ. މީރާ ހުޅުވެންދެން ޓެކްސްތައް ދެއްކުން ފަސްކޮށްދީފައިވާ އިރު ވަރަށް އަވަހަށް އެތަން ހުޅުވާނެ ތާރީހެއް ހާމަކުރާނެ ކަމަށް މީރާއިން ބުންޏެވެ،\nAs MIRA is closed during the current lockdown, deadlines falling within this period will be extended to the date on which MIRA reopens. MIRA will be announcing the date of reopening. pic.twitter.com/jtac1JiqRr\n— MIRA (@MIRAmaldives) April 27, 2020\nމީރާ އަށް ދައްކަން ޖެހޭ ޓެކްސް ވަކި މުއްދަތެއް ނެތް ގޮތަށް ފަސްކޮށްދިން އިރު މި މަހުގައި ޓެކްސް ދެއްކުމަށް ހާއްސަ ސުންގަޑިތަކެއް ނެތެވެ. އެހެން ނަމަވެސް މިފެށޭ މެއި މަހުގެ3ވަނަ ދުވަހު ގިނަ ޓެކްސްތަކެއް ދެއްކުމުގެ ސުންގަޑި ހަމަވާނެ އެވެ.\nއެގޮތުން ފެބްރުއަރީ މަހާއި މާޗް މަހުގެ ޖީއެސްޓީ އާއި ޑިއުޓީ ފްރީ ލޯޔަލްޓީ އާއި ވިލްހޯލްޑިން ޓެކްސް އާއި އެއާޕޯޓް ޓެކްސް އާއި ގްރީން ޓެކްސް އާއި ކުންފުނިތަކުގެ އަހަރީ ރިޕޯޓް ފީ ވެސް ދެއްކުމުގެ ސުންގަޑި ވެސް އެ މުއްދަތައް ހަމަވާނެ އެވެ.\nމީގެ އިތުރުން ވެސް މެއި މަހުގެ އެކި ދުވަސްތަކުގައި ސުންގަޑި ހަމަވާ އެހެން ބައެއް ޓެކްސްތައް ވެސް އެބަހުއްޓެވެ.\nކޮވިޑް-19އާ ހެދި ރާއްޖޭގެ އިގްތިސާދަށް އައިސްފައިވާ ލޮޅުމުގެ ސަބަބުން ޓެކުހުން ލިބޭ އާމްދަނީ ވަނީ ވަރަށް ބޮޑަށް ދަށްވެފަ އެވެ. އެގޮތުން މިދިޔަ މާޗް މަހު ލިބުނު އާމްދަނީ ވަނީ 26 ޕަސެންޓް ދަށްވެފަ އެވެ. ލިބުނު ޓެކްސް އާމްދަނީ ދަށްވީ ރާއްޖެއަށް ޓޫރިސްޓުން އައުން އިންތިހާއަށް މަދުވުމުގެ ސަބަބުން ކަމަށް މީރާއިންް ބުނެ އެވެ.\nއިތުރު ލިޔުންތައް މީރާ ޓެކްސް ދައުލަތުގެ އާމްދަނީ ޖީއެސްޓީ ލޮކްޑައުން


Fenboduvumun Giyasuddhin School ge kiyevun bandhu | Mihaaru\nގިޔާސުއްދީން ސްކޫލު ސަރަހައްދުގައި ފެންބޮޑުވެފައި.-- ފޭސްބުކް ފޮޓޯ: އަހުމަދު ސައީދު (ގަހާ ސައީދު)\nފެންބޮޑުވުމުން ގިޔާސުއްދީން ސްކޫލުގެ ކިޔެވުން ބަންދު\n30 އޮކްޓޯބަރ 2018 - 11:29 15 comments\nރެއިން ފެށިގެން މާލެ އަށް ބޯކޮށް ވާރޭ ވެހި ބައެއް މަގުތަކުގައި ފެންބޮޑުވެ ސްކޫލަށް އައުމުގައި ދަރިވަރުންނަށް ދަތިތަކާ ކުރިމަތިވަމުންދާތީ ގިޔާސުއްދީން އިންޓަނޭޝަނަލް ސްކޫލުގެ ކިޔެވުން މިއަދު ބަންދުކޮށްފިި އެވެ.\nރޭ ފަތިހުން ފެށިގެން މާލެ އަށް ބޯކޮށް ވާރޭވެހުމުގެ ސަބަބުން ބައެއް މަގުތަކުގައި ހިނގާބިނގާގވެ އުޅެން ދަތިވާ ވަރަށް މަގުތަކުގައި ފެންބޮޑުވެފައިވެ އެވެ. ވަކިން ޚާއްސަކޮށް، ގިޔާސުއްދީން ސްކޫލު ހުންނަ އަމީނީ މަގުގައި، އެހެން މަގުތަކަށް ވުރެ ބޮޑަށް ވަނީ ފެންބޮޑުވެފަ އެވެ.\nއެ ސްކޫލުގެ ޕްރިންސިޕަލް ތޯހާ ސަލީމް ވިދާޅުވީ ހެނދުނު 7:30ގައި ހެނދުނުގެ ކިޔެވުން ފަށާ ގޮތަށް އޮތް ނަމަވެސް، ފެންބޮޑުވެފައިވާތީ ކިޔެވުން ފެށުން 8:30 އަށް ލަސްކޮށްލި ކަމަށެވެ.\n"ސްކޫލަށް އަންނަ ވަގުތާއި ވާރޭވެހޭ ގަޑިއާ މިއަދު މި ދިމާވީ. އެހެންވެ ކިޔެވުން ފެށުން 8:30 އަށް ލަސްކޮށްލީ. އެކަމަކު އެ ވަގުތު ޖެހުނު އިރު ވެސް ފެންގަނޑު ނުހިދޭ. އެހެންވެ ކިޔެވުން މިއަދު މި ބަންދުކޮށްލީ،" ތޯހާ ވިދާޅުވި އެވެ.\nސްކޫލު ތެރެ އަށް ފެން ނުވަނަސް، މަގުމަތީގައި ހެދިފައިވާ ފެންގަނޑު ވަނީ ޕޭމަންޓުން މަތިން އަރައިފަ އެވެ.\nތޯހާ ވިދާޅުވި ގޮތުގައި މީގެ ކުރިން، ވާރޭ ވެހުނަސް އެ ސަރަހައްދުގައި އެހާ ބޮޑަކަށް ފެންބޮޑެއް ނުވެ އެވެ.\nބޯ ވާރޭގެ ސަބަބުން މާލޭގައި އާދަޔާ ހިލާފަށް ފެންބޮޑުވެފައިވާ އިރު ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވި ގޮތުގައި އާދަޔާ ހިލާފަށް ފެންބޮޑުވަނީ ފެން ހިންދުމަށް އެންމެ ފަހުން ގާއިމު ކުރި ނިޒާމަށް ބަޔަކު ގެއްލުންދީފައިވާތީ އެވެ.\nއިތުރު ލިޔުންތައް މޫސުން ފެންބޮޑުވުން ކިޔަވާކުދިން ވާރޭ ޣިޔާސުއްދީން އިންޓަނޭޝަނަލް ސްކޫލް މާލެ\nފެންބޮޑުވެގެން ދެ ގެއަކުން މީހުން ހުސްކޮށްފި


Deepika Aai Ranveer Mi Aharu Thereygai Kaiveni Kuranee? - Vaguthu\nދީޕިކާ އާއި ރަންވީރު މި އަހަރުތެރޭގައި ކައިވެނިކުރަނީ؟\nދީޕިކާ އާއި ރަންވީރުގެ ދެމެދުގައި އޮންނަ ލޯބީގެ ގުޅުމުގެ ވާހަކަ ބޮލީވުޑަގައި ދެކެވެތާ މިހާރު އެތަށް ދުވަހެއްވަނީއެވެ. އެ ދެ ފަންނާނުން ކުރެ އެއްވެސް ފަންނާނެއް އެއީ ދޮގެއްކަމުގައި ބުނެފައި ނުވާއިރު އެދެމީހުންގެ އުޅުން ހުންނަ ގޮތުންނާއި އެކުގައި ގިނަ ހަފްލާތަކުންނާއި ޗުއްޓީތަކުން އެކުގައި އެއް މަންޒިލަކުން ފެނުންވަނީ ގިނަވެފައެވެ.\nދެމީހުންގެ ގާތް ފަރާތަކުންވެސް އެ ދެމީހުންގެ މެދުގައި ލޯބީގެ ގުޅުމެއް އޮންނަކަމަށް އެއްފަހަރަށްވުރެ ގިނަ ފަހަރު ވަނީ މީޑިއާގައި ބުނެފައެވެ. މިހާރު ބޮލީވުޑްގައި ފެތުރެމުންދާ އަޑަކީ މި ދެ ފަންނާނުން މިއަހަރު ތެރޭގައި ކައިވެނި ކުރާ ވާހަކައެވެ.\nރީތި ގޮޑުދޮށްތަކަށް ލޯބި ޖެހިފައިވާ މި ދެފަންނާނުންގެ ކައިވެނީގެ ހަފްލާ އޮންނާނީ ކޮންމެވެސް ރީތި ގޮޑުދޮށެއްގައި ކަމަށް ރިޕޯޓްތަށް ބުނެއެވެ. އަދި ގާތް ތިމާގެ މީހުނަށާއި ގާތް އެކުވެރިންނަށް ދައުވަތު ދެވިގެން ބާއްވުމަށް ހަމަޖެހިފައިވަނީ "ޑެސްޓިނޭޝަން ވެޑިން" އެކެވެ.\nދީޕިކާ އަދި ރަންވީރު\n"އާން. ރަންވީރާއި ޑީޕިކާ މިއަހަރު ތެރޭގައި ކައިވެނި ކުރާނެ. އަދި އެއީ ޑެސްޓިނޭޝަން ވެޑިން އެއް. އެ ދެމީހުންނަކީވެސް ރީތި ގޮޑުދޮށަށް ލޯބިކުރާ ދެމީހުންކަމަށް ވާތީ ލަފާކުރެވެނީ އެމީހުންގެ ކައިވެނީގެ ހަފްލާ ބާއްވާނީ ކޮންމެވެސް ރީތި ގޮޑުދޮށެއްގައި ކަމަށް. އަދި ދައުވަތު ދިނުމަށް ހަމަޖެހިފައިވަނީ އާއިލީ ބޭފުޅުންނަށާއި ގާތް ރައްޓެހިންނަށް." އޭނާގެ ގާތް މީހަކު އިންޑިއާ.ކޮމް އަށް މައުލޫމާތު ދެމުން ބުނެފައިވާ ކަމަށް ޖިޔޯ ޓީވީއިން ބުންޔެވެ.\nބައެއް ރިޕޯޓް ތަކުން ބުނާގޮތުގައި މި ދެ ފަންނާނުން ކައިވެނި ކުރާނީ 2018 ގައި ކަމަށް ބުނެފައިވެއެވެ. އަދި މުމްބާއީގައި އެއް ހަފްލާ ބޭއްވުމަށް ހަމަޖެހިފައިވާއިރު ދީޕިކާގެ އާއިލާ ދިރިއުޅެމުންދާ ބެންގަލޫރުގައިވެސް އެމީހުންގެ ކައިވެނީގެ ހަފްލާއެއް ބާއްވާނެކަމަށް ރިޕޯޓްތަށް ބުނެއެވެ.\nދާދިފަހުން މީޑިއާއިން އޭނާގެ ލޯބީގެ ގުޅުން އެހެން ހަރުފަތަކަށް ގެންދާނީ ކޮން އިރަކުންތޯ މީޑިއާއިން ސުބާލުކުރުމުން އޭނާ ބުނެފައިވަނީ "ހމމމ. ތި ބުނާ އަނެއް ހަރުފަތަކީ ކޮބާ؟ އަހަންނަކަށް ނޭންގެ. ކައިވެންޏަކީ .......... . އަހަރެން ގަބޫލް ކުރާ ގޮތުގައި ކޮންމެ ލޯބީގެ ކުޅުމަކީ ގުދުރަތީ ގޮތުން އެއަށް ފުރިހަމަކަން ގެނުވާނެ ގުޅުމެއް. އަހަރެން މި ދަނީ މިހާރު އެކަން ދެނެގަންނަމުން." އެވެ.\nމި ދެފަންނާނުން އެންމެ ފަހުން އެކުގައި ފެނިގެންދިޔައީ ދާދި ފަހުން ރިލީޒްކުރި އަދި މިހާރު ބޮލީވުޑްގައި ބޮޑެތި ކާމިޔާބީތަކެއް ހޯދަމުންދާ "ޕަދްމާވަތު" އިންނެވެ. މި ދެ ފަންނާނުންގެ ކައިވެންޏަކީ ހަމަ ގައިމުވެސް މި ދެފަންނާނުންގެ ސަޕޯޓަރުން ވަރަށް އުއްމީދުކުރާ އަދި އެ ސަޕޯޓަރުން ވަރަށް ދެކިލަން ބޭނުންވާ ދުވަހެކެވެ.\nފެބުރުއަރީ 10, 2018 04:20\nއެމީހުން ރާއްޖެ އައިސް އެންގޭޖް ވެސް ވިއެއްނު... ދޯ؟؟


އިންސާފުވެރި އިންތިޚާބެއް ބާއްވައިދެއްވުމަށް ރައީސް ނަޝީދު އެދިވަޑައިގެންފި\nރިފާޢަތު 07 އޭޕްރިލް 2021\nއިންސާފުވެރިކަމާއެކު ހަމަހަމަ އިންތިޚާބެއް ބާއްވައިދެއްވުމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އެދިވަޑައިގެންފިއެވެ.\nރައީސް ނަޝީދު މިކަމަށް އެދިވަޑައިގަތީ މިއަދު ޖަލްސާ ފައްޓަވައިދެއްވާ ރިޔާސަތުން އަންގާ އެންގުންތައް އިއުލާން ކުރައްވަމުންނެވެ.\nޖަލްސާ ފައްޓަވައިދެއްވާ ވާހަކަފުޅު ދައްކަވަމުން ރައީސް ނަޝީދު ވަނީ ލޯކަލް ކައުންސިލްތަކުގެ އިންތިޚާބު ބޭއްވުމުގެ ކުރިން އޮންނަ އެންމެ ފަހުގެ ޖަލްސާ ކަމަށްވުމާއެކު އިންސާފުވެރި އަދި ހަަމަހަމަ ކަމާއެކު އަންނަ އިންތިޚާބު ބާއްވައިދިނުމަށް އިލެކްޝަންސް ކޮމިޝަންގައި މަސައްކަތް ކުރައްވާ ހުރިހާ ބޭފުޅުންގެ ކިބައިން އެދިވަޑައިގެންފައެވެ.\nއަންނަ ހޮނިހިރު ދުވަހުގައި ބާއްވާ ކައުންސިލް އިންތިޚާބަކީ އިންސާފުވެރި އިންތިޚާބަކަށް ހައްދަވައިދެއްވުން އެދި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އެދިވަޑައިގެންނެވި އިރު އިންތިޚާބަކީ ސަރުކާރުގެ ނުފޫޒެއްނެތި މިނިވަންކަމާއެކު ބާއްވާނެ އިންތިޚާބަކަށް ވާނޭ ކަމަށް އެ ކޮމިޝަންގެ ރައީސް އަހުމަދު ޝަރީފް ވަނީ ވިދާޅުވެފައެވެ.\nމި އިންތިޚާބުގައި ވޯޓްލުމުގެ ހައްގު ދެލައްކަ ހަތްދިހަ ދެހާސް ހަތަރު ސަތޭކަ އަށްޑިހަ މީހުންނަށް ލިބިފައިވާއިރު ވޯޓް ކަރުދާސް ޗާޕުކުރަން ކޮމިޝަނުން ނިންމާފައިވަނީ މި އަދަދަށްވުރެ އެއް އިންސައްތަ އިތުރުކޮށެވެ.\nއަރުޝީފަށް ނެގީ 07/04/2021 12:54\nއެންމެފަހުން އަޕްޑޭޓްކުރީ 07/04/2021 12:54\nރިފާޢަތު 21 މިނެޓު ކުރިން


Mulhi aabaadhee ah vaccine jahaa furathama gaumakah Raajje vun gaaiy: Health Minister - One Online\n21 ޖެނުއަރީ 2021: ރާއްޖެއިން އިންޑިއާ އަށް ހަދިޔާ ކުރާ އެއްލައްކަ ކޮވިޑް ވެކްސިން ހަވާލުކުރުމަށް ބޭއްވި ރަސްމިއްޔާތުގައި ހެލްތު މިނިސްޓަރު އަހުމަދު ނަސީމް ވާހަކަ ދައްކަވަނީ-- ވަން ފޮޓޯ: މުހައްމަދު އައުޒަމް\nމުޅި އާބާދީއަށް ކޮވިޑް 19ގެ ވެކްސިން ޖަހާ ފުރަތަމަ ގައުމަކަށް ރާއްޖެ ވުން ގާތް ކަމަށް ހެލްތު މިނިސްޓަރު އަހުމަދު ނަސީމް ވިދާޅުވެއްޖެއެވެ.\nއިންޑިއާއިން ރާއްޖެއަށް ފޯރުކޮށްދޭ ކޮވިޑް ވެކްސިންގެ 100،000 ޑޯޒް ހަވާލުކުރުމަށް ވެލާނާ އިންޓަނޭޝަނަލް އެއާޕޯޓުގައި މިއަދު ބޭއްވި ރަސްމިއްޔާތުގައި ވާހަކަދައްކަވަމުން މިނިސްޓަރު ނަސީމް ވިދާޅުވީ، ރާއްޖެއިން އެހީއަށް އެދިއްޖެ ކޮންމެ ވަގުތެއްގައިވެސް އިންޑިއާއަކީ ރާއްޖެއަށް އެހީތެރިކަން ފޯރުކޮށްދޭ ގައުމެއް ކަމަށެވެ. އެގޮތުން ކޮވިޑްގެ ތެރޭގައިވެސް އެގައުމުން 250 މިލިއަން ޑޮލަރުގެ އެހީ ރާއްޖެއަށް ވެދީފައިވާ ކަމަށްވެސް ވިދާޅުވިއެވެ.\nމިނިސްޓަރު ވިދާޅުވީ، އިންޑިއާއިން ވެކްސިން ފޯރުކޮށްދޭ ފުރަތަމަ ގައުމަކަށް ރާއްޖެވުމަކީ ރާއްޖެއާއި އިންޑިއާއާ ދެގައުމުގެ ހާރިޖީ ސިޔާސަތުގެ ވަރުގަދަކަން ރަމްޒުކޮށްދޭ ކަމެއް ކަމަށެވެ. ވެކްސިން ފޯރުކޮށްދިނުމުގެ އިތުރުން ވެކްސިނޭޝަން ޕްރޮގްރާމް ރާއްޖޭގައި ކުރިއަށް ގެންދިއުމަށްވެސް އިންޑިއާގެ އެހީތެރިކަން ލިބޭނެ ކަމަށް މިނިސްޓަރު ފާހަގަކުރެއްވިއެވެ.\nމީގެ އިތުރުން މިނިސްޓަރު ވިދާޅުވީ، ރާއްޖޭގެ މުޅި އާބާދީއަށް ޖެހުމަށް ވެކްސިން ހޯދުމަށް އެސްޓްރާޒެކިނާ ސައުތު އީސްޓް ބްރާންޗާއެކުގައި އެއްބަސްވުމެއްގައި ސޮއިކޮށްފައިވާ ކަމަށާއި ވަރަށް އަވަހަށް އެ ވެކްސިންތައްވެސް ރާއްޖެއަށް ލިބޭނެ ކަމަށެވެ. އެ އެއްބަސްވުމުގެ ދަށުން ރާއްޖެއަށް ގެންނަނީ ވެކްސިންގެ 700،000 ޑޯޒްއެވެ.\n"އެބޭފުޅުން އަޅުގަނޑުމެންނަށް ޔަގީންކަން ދީފައިވޭ ވަރަށް އަވަހަށް ރާއްޖެއަށް ވެކްސިން ގެންނާނެ ކަމަށް. މިކަމުގެ ސަބަބަން އަޅުގަނޑުމެންގެ މުޅި އާބާދީއަށް ވެކްސިން ޖެހުމުގެ ފުރުސަތު ލިބިގެންދާނެ. އަދި ދުނިޔެއިންވެސް މުޅި އާބާދީއަށް ވެކްސިން ދިން ފުރަތަމަ ގައުމަކަށް ރާއްޖެ ވުމުގެ ފުރުސަތު އޮންނާނެ،" މިނިސްޓަރު ނަސީމް ވިދާޅުވިއެވެ.\nއިންޑިއާއިން ހިލޭ ދިން އެއްލައްކަ ޑޯޒްއާއި ރާއްޖެއިން ގަންނަ ހަތް ލައްކަ ޑޯޒްގެ އިތުރުން ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯ އިސްވެ ފަށާފައިވާ ކޮވެކްސް ފެސިލިޓީގެ ދަށުން ރާއްޖޭގެ އާބާދީގެ 20 އިންސައްތަ މީހުންނަށް ޖެހުމަށް ހިލޭ ވެކްސިން ލިބޭނެއެވެ.\nރާއްޖެއަށް މިއަދު ގެނެސްފައިވަނީ، އޮކްސްފޯޑް ޔުނިވާސިޓީ އާއި އެސްޓްރަޒެނެކާއިން އުފައްދާ "ކޮވިޝީލްޑް" ވެކްސިނެވެ. ކޮވިޑް ވެކްސިން ރާއްޖެ ގެނެސްފައިވާ އިރު، ވެކްސިން ދޭން ފަށާނެ ސީދާ ތާރީހެއް ރަސްމީ އެއްވެސް އިދާރާއަކުން އަދި އިއުލާންކޮށްފައެއް ނުވެއެވެ.\nގުޅޭ ޓެގު އިންޑިއާ ކޮވިޑް 19 ވެކްސިން އަހުމަދު ނަސީމް (ކެރަފާ ނަސީމް)


Kurt Cobain ge guiter eh million dollarah vikkaalanee | Mihaaru\nކާޓް ކޯބެއިންގެ ގިޓައެއް މިލިއަން ޑޮލަރަށް ވިއްކައިލަނީ\n19 މެއި 2020 - 08:34\nއެމެރިކާގެ ކުރީގެ މަޝްހޫރު ރޮކް ބޭންޑް ލީޑް ވޯކަލިސްޓް ކާޓް ކޯބެއިން ބޭނުންކުރި ގިޓަގައެއް ނީލަމެއްގައި ވިއްކައިލަން ނިންމައިފި އެވެ.\nވަރަށް މަދުން ނޫނީ މިހާރު ނުފެންނަ ވައްތަރެއް ކަމަށްވާ D-18E ގެ ގިޓާ އެންމެ ކުޑަވެގެން ވެސް މިލިއަން ޑޮލަރަށް ވިއްކައިލެވޭނެ ކަމަށް ނީލަން ކުރިއަށް ގެންމާ އެމެރިލާގެ ޖޫލިއންސް އޮކްޝަންސް އިން ބުންޏެވެ.\nޖޫލިއަންސް އޮކްޝަންގެ ރައީސް ޑެރެން ޖޫލިއަން ބުނިގޮތުގައި ކޮބައިގެ އެ ގިޓަ އަކީ ރޮކް އެންޑް ރޯލް މިއުޒިކްގެ ތާރީހުގެ ތެރެއިން ވަރަށް ހާއްސަ އެއްޗެކެވެ. އަދި އެ ގިޓާ ބޭނުންކޮށްފައި ވަނީ ވެސް ވަރަށް ހާއްސަ އިވެންޓެއްގެ ތެރޭގައި ކަމަށްވާތީ ކޯބެއިން D-18E އަކީ ވަރަށް އަގުހުރި އެއްޗެއް ކަމަށް ބުންޏެވެ.\n"ގިޓާގެ އަގު އަހަރެމެން މި ފަށަނީ އެއް މިލިއަން ޑޮލަރުން. ވަރަށް ބޮޑަށް އުންމީދުކުރެވޭ އެއަށް ވުރެ ބޮޑު އަގަކަށް ވެސް ގިޓާ ވިއްލައިލެވޭނެ ކަމަށް،" ޑެރެން ބުންޏެވެ.\nގިޓާގެ ނީލަން ކުރިއަށް ދާނީ އަންނަ މަހުގެ 19-20 އަށެވެ.\nއެ ގިޓަ އަކީ 1993 ގެ "އެމްޓީވީ އަންޕްލަގްޑް" ޕަފޯމްކުރި އިރު ކޯބައިން ބޭނުންކުރި ގިޓަ އެވެ. އޭނާގެ ގިޓާ ވިއްކައިލާ އިރު، ހުނަރުވެރި ލަވަކިޔުންތެރިޔާ ވަނީ 1994 ގައި އަމިއްލަ އަށް މަރުވެފަ އެވެ.\nކޮބައިންގެ ކަލެކްޝަންގެ ތެރޭގައި ހިމެނޭ ގިޓާ ވިއްކައިލާ އިރު، އޭތި މިހާތަނަށް ރައްކާކޮށްގެން ގެންގުޅޭނީ އޭނާގެ އަންހެން ދަރިފުޅު ފްރާންސެސް ބީން ކޯބެއިނެވެ.\nމީގެ ކުރިން ވެސް ވަނީ ކޮބައިންގެ ކަލެކްޝަނުގައި ހިމެނޭ ގިޓައެއް ބޮޑު އަގަކަށް ވިއްކާލައިފަ އެވެ. އެއީ 340،000 ޑޮލަރަށް ވިއްކައިލި ފެންޑަ މަސްޓެންގް ގިޓައެކެވެ.\nނިރުވާނާ ބޭންޑަކީ 1978-1994 އާ ހަމައަށް މިއުޒިކް ދާއިރާގައި ވަރަށް ހަރަކާތްތެރިކޮށް އުޅުނު ކާމިޔާބު ބޭންޑެކެވެ. ބޭންޑް ހުއްޓުމަކަށް އައީ 1994 ގައި ކޯބައިންގެ މަރާ ގުޅިގެންނެވެ.\nނިރްވާނާ ކާޓް ކޮބެއިން އެމެރިކާ


Futsal Dhandugai Volly Court Jahany Councilun Faaskohgeneh Noon - Ihavandhoo.com\nފުޓްސަލް ދަނޑުގައި ވޮލީކޯޓް ޖަހަނީ ކައުންސިލުން ފާސްކޮށްގެނެއްނޫން\n2020 ވަނަ އަހަރު ފުޓުސަލް ދަނޑު އޮތްގޮތް. ފޮޓޯ: ލުޤުމާން އަޙްމަދު / އިހަވަންދޫ ޑޮޓްކޮމް\nއިހަވަންދޫ ފުޓްސަލް ދަނޑުގައި ވަގުތީ ވޮލީ ކޯޓެއްޖެހުމުގެ މަސައްކަތްފެށީ ކައުންސިލުން ފާސްކޮށްގެން ނޫންކަމާއި، އަދި މިކަމުގައި މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ ލަފައެއްވެސް ނާހާކަން މިނޫހަށް އެނގިއްޖެއެވެ.\nމިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ އޮފިޝަލެއް މިނޫހަށް މައުލޫމާތުދެއްވަމުން ވިދާޅުވީ އެމިނިސްޓްރީއިން ތަރައްޤީ ކޮށްފައިވާ އިހަވަންދޫ ފުޓްސަލްދަނޑުގައި ވަގުތީ ވޮލީ ކޯޓެއް ޖެހުމުގެ ލަފަޔަކަށް އިހަވަންދޫ ކައުންސިލުން އެމިނިސްޓްރީގައި އަހާފައި ނުވާކަމުގައެވެ. މިފަހުންވަނީ ރަށްރަށުގެ ދަނޑުތަކުގެ މިލްކްވެރިކަން ކައުންސިލްތަކާއި ހާވާލުކޮށްފަކަމަށާއި ނަމަވެސް މިނިސްޓްރީއިން އަޅާފައޮތް ޓާފެއް ނަގާއިރު އެކަމުގައި މިނިސްޓްރީގެ ލަފައެއްވެސް ހޯދުމަކީ އެންމެ ރަނގަޅު ގޮތްކަމަށް އެބޭފުޅާ ދެކިލައްވައެވެ.\nއިހަވަންދޫ ކައުންސިލަރަކު ނަންނުޖެހުމަށްއެދި ވިދާޅުވީ، ފުޓްސަލް ދަނޑުގައި ވަގުތީ ވޮލީ ކޯޓެއްޖެހުމުގެ މަސައްކަތްފެށީ ކައުންސިލުން ފާސްކޮށްގެން ނޫންކަމުގައެވެ. ނަމަވެސް އެކަން ކުރަނީ އެއްވެސް ގޯސްނިޔަތެއްގައި ނޫންކަމަށާއި، ޒުވާނުންގެ މަރުކަޒު އަޅުމަށް ނެގި ވޯލީ ކޯޓްގައި ހުރި މެޓްތައް ހަލާކުވާތީ، ދެޖިންސްގެ މީހުންނަށްވެސް ކުޅެވޭގޮތަށް ވަގުތީ ހައްލެއް ހޯދުމުގެ ބޭނުމުގައި ކަމަށް އެކައުންސިލަރު ވިދާޅުވިއެވެ. އޭނާ ވިދާޅުވީ ފުޓްސަލް ދަނޑު ދާއިމީ ވޮލީ ކޯޓަކަށް ބަދަލުކުރުމުގެ އެއްވެސް ވިސްނުމެއް ކައުންސިލްގެ ނެތްކަމުގައެވެ. “ކުރިން މެޓް އަޅާފައޮތީމަ އަނިޔާވާތީ މެޓްނަގާފަ ކާޕެޓްއެޅީ، ކާޕެޓް ހަލާކުވީމަ ވަގުތީ ގޮތުން މެޓް ނާޅަ އެއޮންނަނީ އެކަމާ ބައެއްކައުންސިލަރުން ހެސްކިޔާފަ ދެކޮޅުވީމަ، މެޓް އަޅާފިއްޔާ ސަރުކާރުގެ ސަމާލުކަމަށް އެކަން ނާންނާނެކަމަށް ބުނަނީ. ދުވަހަކުވެސް އައު ކާޕެޓް އަޅާނުދޭނެކަމަށް، އެހެންވިއްޔާ ސަރުކާރުގެ ސަމާލުކަން ހޯދަން އެތައް ދުވަހެއް ވަންދެން ޒުވާނުން ކުޅުމުން މަހުރޫމްކޮށްފައޮތް ތަނެއް އެހެން ކަމެއް ކުރަންފެށީމަ ޒުވާނުންވީ ގުރުބާނީ ގެއްލުނީއެއްނޫންތަ؟” ކައުންސިލަރު ހިންހަމަ ނުޖެހުން ފާޅުކުރިއެވެ. އޭނާ ވިދާޅުވީ ކައުންސިލުންވާނީ އެތައްފަހަރަކު ފުޓްސަލް ދަނޑުގެ ޓާފް ބަދަލުކުރުމަށް މިނިސްޓްރީގައި ދަންނަވާފައެވެ. ނަމަވެސް އެކަމަށް އެދެވޭ ޖަވާބެއް ނުލިބެއެވެ.\nފުޓުސަލް ދަނޑުގެ ހާލަތު ގޯސްވެ، އެތަނުގައި ކުޅޭ ފަރާތްތަކަށް އެކިވަރުގެ އަނިޔާ ލިބެމުންދާތީއާއި، ދަނޑުގެ ޓާރފު މިހާރު އޮތް ހާލަތަކީ، ކުޅުމަށް އެކަށީގެންވާ ހާލަތެއް ކަމަށް ކައުންސިލަށް ނުފެންނާތީ، 1 ޑިސެމްބަރު 2021 ގައި ކައުންސިލުންވަނީ ފުޓްސަލް ދަނޑު ބަންދުކޮށްފައެވެ. އިހަވަންދޫ ކައުންސިލްގެ ރައީސް އަލްފާޟިލް އަޙްމަދު ޞަބާޙު ކުރިން މިނޫހަށް މައުލޫމާތު ދެއްވަމުން ވިދާޅުވީ، ދަނޑުގެ މައްސަލަ ހައްލުކުރުމަށްޓަކައި ޔޫތު މިނިސްޓުރީއާއި ވާހަކަ ދެކެވި، މިނިސްޓަރުގެ ސަމާލުކަމަށްވެސް އެކަން ގެނެވިފައިވާއިރު އެކަމަށް ހައްލެއް ލިބިފައި ނުވާކަމަށެވެ. ފުޓުސަލް ދަނޑުގެ މައްސަލަ ހައްލުކުރުމަށް ކައުންސިލުން ވަރަށްބޮޑަށް ބޭނުންކަން ފާހަގަ ކުރައްވަމުން ރައީސް ވިދާޅުވީ، ދަނޑުގެ މަރާމާތުތައް ކުރެވޭނެ އަގު އެމަސައްކަތް ކުރާ ފަރާތްތަކުން ކައުންސިލުން ހޯދާފައިވާނެ ކަމަށެވެ. ނަމަވެސް ކައުންސިލްގެ މިވަގުތުގެ މާލީ ހާލަތު ހުރި ގޮތުން އެމަސައްކަތް ކައުންސިލަށް ކުރެވެން ނެތްކަމަށް ޞަބާޙު ވިދާޅުވިއެވެ.\nކައުންސިލް އިދާރާގެ ސީނިއަރ މުވައްޒަފަކު ނަންނުޖެހުމަށް ޝަރުތުކޮށްބުނީ ޒުވާނުން ހާސްނުވުމަށެވެ. “ކައުންސިލަށް މިހާރު އަންނަ ޕްރެޝަރަށް ކެތެއްނުވާނެ. އެމަސައްކަތް ކުރިޔަށް ގެންދާކަށް ނުކުރޭނެ. ކުޑަ ހިއްވަރެއް ކޮށްލާފިއްޔާ މެޓްއަޅާ ވަގުތީގޮތުން ފުޓްސަލް ދަނޑުގަ ކުޅެވޭގޮތްވެސް ހަދާދޭނެ” އޭނާ ބުންޏެވެ.\nމިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ ޔޫތް އެސޯސޮއޭޓް އަލީ ރަމީޒަށް މިކަމާއި ބެހޭގޮތުން ސުވާލުކުރުމުން އެބޭފުޅާ ވިދާޅުވީ، ފުޓްސަލް ދަނޑަށް ގެންނަ ބަދަލު ކައުންސިލުން ހިއްސާކޮށްފައި ނުވާކަމުގައެވެ. “ވަރަށްގިނަ ޒުވާނުން މިކަމާބެހޭގޮތުން ކަންބޮޑުވުން ފާޅުކޮށް ސުވާލުކުރާތީ، ކައުންސިލުން މިކަމުގައި ގެންގުޅޭ ވިސްނުމެއް ސާފުކުރަން މިއަދު ކައުންސިލާ ބައްދަލުކުރަން މަސައްކަތްކުރެވިއްޖެ. ވަރަށް ގިނަ ބައްދަލުވުން އޮތްކަމަށާ، މިއަދު ބިޒީކަމަށްބުނެ ބައްދަލެއްނުކުރި.” އަލީ ރަމީޒް ވިދާޅުވިއެވެ.\nކައުންސިލުން ފުޓްސަލް ދަނޑުގައި ވަގުތީ ވޮލީ ކޯޓެއްޖެހުމުގެ މަސައްކަތް ފެށުމާއިއެކު އިހަވަންދޫގައި ފުޓްބޯޅަކުޅޭ ޒުވާނުންނާއި ޓީމްތަކުން އަނަނީ އެކަމަށް ވަރަށްބޮޑަށް ދެކޮޅު ހަދައި ބަޔާންޔައް ނެރެމުންނެވެ.\nހއ. އިހަވަންދޫ އިހަވަންދޫ ކައުންސިލް މިނިސްޓްރީ އޮފް ޔޫތު، ސްޕޯޓުސް އެންޑު ކޮމިއުނިޓީ އެމްޕަވަރމަންޓް ފުޓްސަލް ދަނޑު


ރައީސް މައުމޫނު: ރާއްޖޭގައި ކޮވިޑް ފެތުރެންފެށީ އިރުޝާދުތަކަށް ކަމޭނުހިތާތީ، އަމިއްލަ އިހުމާލުން\nއިބްރާހިމް ޒަކީ 17 އޭޕްރިލް 2020\nރާއްޖޭގައި ހަލުވިކަމާއެކު ކޮވިޑް 19 ފެތުރެން ފެށީ އިރުޝާދުތަކަށް ކަމޭނުހިތާތީ ކަަމަށް ރާއްްޖޭގެ ކުރީގެ ރައީސުލް ޖުމްހޫރިއްޔާ މައުމޫނު އަބްދުލްގައްޔޫމު ވިދާޅުވެއްޖެއެވެ.\nކޮވިޑް 19 ރާއްޖޭގެ މުޖުތަމައަށް ފެތުރެން ފަށައި، ކޮވިޑް 19 އަށް ޕޮޒިޓިވްވި5މީހުން މިހާތަނަށް މާލޭން ފެނިފައި ވަނިކޮށް، އެކަމުގެ ހިތާމަ ފާޅު ކުރައްވަައި ރައީސް މައުމޫނު މިއަދު ކުރެއްވި ޓުވީޓެއްގައި ވިދާޅުވީ، ރާއްޖޭގައި ކޮވިޑް 19 ފެތުރެން ފެށީ، އިރުޝާދުތަކަށް ކަމޭނުހިތާތީ އާއި އަމިއްލަ އިހުމާލުން ކަމަށެވެ. ދެންވެސް ގޭގައި ތިއްބެވުމަށް އެމަނިކުފާނު ވަނީ އެދިވަޑައިގެންފައެވެ.\n"ހިތާމައާ އެކު ދަންނަވަން ރާއްޖޭގައި ހަލުވިކަމާއެކު ކޯވިޑްފެތުރެން އެފެށީ އިރުޝާދުތަކަށް ކަމޭނުހިތާތީ. އަމިއްލަ އިހުމާލުން. ދެންވެސް ގޭގައި ތިއްބަވާ! ޖިސްމާނީ ދުރުމިން ހިފަހައްޓަވާ! ﷲގެ ރަޙްމަތަށް އެދެން،" ރައީސް މައުމޫނުގެ ޓުވީޓްގައި ވިދާޅުވެފައި ވެއެވެ.\nމާލެއިން ކޮވިޑް 19 އަށް ފުރަތަމަ މީހަކު ޕޮޒިޓިވްވީ މިދިޔަ ބުދަ ދުވަހުއެވެ. ޕޮޒިޓިވް ވި އެ އަންހެން މީހާގެ ތުއްތު ދަރިފުޅުުވެސް ޕޮޒިޓީވް ވިކަން އެދުވަހު އެނގުނެވެ. އޭގެ އިތުރުން އެމީހުންނާ ކޮންޓެކްޓްވި އިތުރު މީހަަކު ވެސް ޕޮޒިޓިވް ވި ކަން އެރޭ ދަންވަރު އެނގުނެވެ.\nއޭގެ ތެރެއިން ތިންވަނައަށް ޕޮޒިޓިވްވި މީހާއާ ބައްދަލުވި ދެ މީހަކު ވެސް ކޮވިޑަށް ޕޮޒިޓިވް ވެފައިވާކަން ރޭ ދަންވަރު ވަނީ އެނގިފަ އެވެ.\nމާލެއިން ޕޮޒިޓިވް ވި ފަސް މީހުންނާއެކު ރާއްޖެއިން ކޮވިޑަށް ޕޮޒިޓިވް ވި މީހުންގެ އަދަދު ވަނީ 25 އަށް އަރައިފައެވެ. އޭގެ ތެރެއިން މިހާތަނަށް 16 މީހުން ބަލިން ރަނގަޅުވެފައިވާ އިރު، ދެ މީހަކު ޕޮޒިޓިވް ވިކަން އެނގުނީ އެމީހުން ފުރި ފަހުންނެވެ. ރާއްޖޭގައި މިހާރު ކޮވިޑަށް ފަރުވާދެމުން އަންނަނީ ހަތް ދިވެއްސަކަށެވެ.\nމުޖުތަމައު ތެރެޔަށް ކޮވިޑް 19 ފެތުރުމާއި ގުޅިގެން އިއްޔެ މިދިޔަ ބުދަ ދުވަހު މާލެ ލޮކްޑައުން ކުރުމަށްފަހު، މިހާރު ވަނީ މުޅި ރާއްޖެ ވެސް ލޮކްޑައުން ކޮށްފަ އެވެ.\nއަރުޝީފަށް ނެގީ 17/04/2020 12:13\nއެންމެފަހުން އަޕްޑޭޓްކުރީ 17/04/2020 12:13\nމިއަދު ކޮވިޑަށް ޕޮޒިޓިވްވީ މީހުންގެ އަދަދު ބޮޑުތަނުން މަތިވެއްޖެ! އައްޑިހަ ހަތް މީހުން!\nއޮޅުވެލި ރިސޯޓުން 32 މުވައްޒަފަކު ޕޮޒިޓިވް ވެއްޖެ\nއޮޅުވެލި ރިސޯޓުގެ 32 ސްޓާފުންނާއެކު މިއަދު 87 މީހުން މިއަދު އަލަށް ޕޮޒިޓިވްވެއްޖެ\nކޮވިޑަށް މިއަދު 87 މީހަކު ޕޮޒިޓިވް ވެއްޖެ\nހަސަން ރަޝީދު 28 މިނެޓު ކުރިން


Nasheedh miadhu hehdhevee ithurufulheh: Reeko | Jazeera\tނަޝީދު މިއަދު ހެއްދެވީ އިތުރުފުޅެއް: ރީކޯ - Jazeera\nނަޝީދު މިއަދު ހެއްދެވީ އިތުރުފުޅެއް: ރީކޯ\nޝުރުފާ މުޙައްމަދު May 14, 2022 63 views0\nރައްޔިތުންގެ މަޖިލީހުގެ ރައީސް އަދި އެމްޑީޕީގެ ލީޑަރ ރައީސް ނަޝީދު މިއަދު ހެއްދެވީ އިތުރުފުޅެއް ކަމަށް އެމްޑީޕީގެ ކުރީގެ ޗެއާޕަރސަން މޫސާ މަނިކު (ރީކޯ) ވިދާޅުވެއްޖެއެވެ.\nމިއަދު ދިވެހި ޗެނަލް އަށް ދެއްވި އިންޓަވިއުގައި އެމަނިކުފާނު ވަނީ 2023 ވަނަ އަހަރު ބާއްވާ ރިޔާސީ އިންތިހާބުގައި ވާދަ ކުރާ އެމްޑީޕީ ކެންޑިޑޭޓުގެ ޓިކެޓަށް ވާދަ ނުކުރަން ރައީސުލްޖުމްހޫރިޔާ އިބްރާހިމް މުހައްމަދު ސޯލިހު ނިންމާފައިވާ ކަމަށް ވިދާޅުވެފައެވެ.\nއެކަމާ ގުޅިގެން ރީކޯ މޫސަ ކުރެއްވި ޓުވީޓުގައި ވަނީ ރައީސް ނަޝީދު ދެއްކެވި ވާހަކަ ދޮގުކޮށްފައެވެ. ރީކޯ ވިދާޅުވީ ރައީސް ސޯލިހާ ބައްދަލުވެ ވާހަކަދައްކާ ކޮންމެ ފަހަރަކު ވެސް އެމަނިކުފާނު 2023 ގެ އިންތިހާބުގައި ވާދަކުރައްވާނެ ކަމަށް ވިދާޅުވާ ކަމަށެވެ.\nރީކޯ މޫސަ މިހެން ވިދާޅުވި އިރު، ރައީސް ސޯލިހު ވެސް ވަނީ ރައީސް ނަޝީދުގެ އެވާހަކަ ދޮގުކުރައްވާފައެވެ. އެކަމާ ގުޅިގެން ސަންގު ޓީވީއަށް މައުލޫމާތު ދެއްވާ ރައީސް ސޯލިހް ވިދާޅުވީ ރައީސް ނަޝީދު ހެއްދެވީ އިތުރުފުޅެއް ކަމަށެވެ.


Aslam ah ruhun hoadhumah, maadhamaage majileehuge jalsaa gai agenda koffi | Wathan.mv އަސްލަމަށް ރުހުން ހޯދުމަށް، މާދަމާގެ މަޖިލީހުގެ ޖަލްސާގައި އެޖެންޑާ ކޮށްފި | Wathan.mv\nއަސްލަމަށް ރުހުން ހޯދުމަށް، މާދަމާގެ މަޖިލީހުގެ ޖަލްސާގައި އެޖެންޑާ ކޮށްފި\nދެ މިނިސްޓްރީއެއް އެއްކޮށްލައި، މިނިސްޓަރު އޮފް ނެޝަނަލް ޕްލޭނިންގް ހައުސިންގް އެންޑް އިންފްރާންސްޓްރަކްޗަގެ ނަމުގައި އުފެއްދި މިނިސްޓްރީއަށް މިނިސްޓަރު މުހައްމަދު އަސްލަމް އައްޔަނުކޮށް ރުހުން ހޯދުމަށް ރައްޔިތުންގެ މަޖިލީހަށް ފޮނުވައިފިއެވެ.\nމިނިސްޓަރު އަސްލަމަށް ރުހުން ހޯދުމަށް ރައީސުލްޖުމްހޫރިއްޔާ ފޮނުވި މައްސަަލަ ވަނީ މާދަމާގެ މަޖިލީހުގެ ޖަލްސާގައި އެޖެންޑަ ކޮށްފަ އެވެ. ގާނޫނުއަސާސީގެ 129 ވަނަ މާއްދާގެ (ރ) ގައި ވާގޮތުގެ މަތިން މިނިސްޓަރު ކަމަށް އަލަށް އައްޔަނުކުރާ ފަރާތަކަށް މަޖިލީހުގެ ރުހުން ހޯދަން ޖެހެއެވެ. އޭގެ އިތުރުން ދެ މިނިސްޓްރީ އެއްކޮށްލައި ރައީސް އުފެއްދެވި މިނިސްޓްރީގެ ދާއިރާތައް ރައްޔިތުންގެ މަޖިލީހުން ފާސް ކުރެއްވުމަށް ރައީސް އިބްރާހިމް މުހައްމަދު ސޯލިހު ފޮނުއްވި މައްސަލަވެސް ވަނީ މާދަމާގެ ޖަލްސާއަށް އެޖެންޑާ ކޮށްފަ އެވެ.\nމިދިޔަ ހަފްތާގައި އުވާލި މިނިސްޓްރީ އޮފް ހައުސިންގް އެންޑް އާބަން ޑިވެލޮޕްމެންޓްގެ މެންޑޭޓު ޕްލޭނިން މިނިސްޓްރީއާ ހަވާލުކޮށް، އުފެއްދެވި މިނިސްޓްރީ އޮފް ނޭޝަނަލް ޕްލޭނިންގް، ހައުސިންގް އެންޑް އިންފްރާސްޓްރަކްޗާގެ ވަޒީރުކަމަށް މުހައްމަދު އަސްލަމް އައްޔަނު ކުރެއްވީ މިއަދު އެވެ.\nހައުސިންގް އެންޑް އާބަން ޑިވެލޮޕްމެންޓް މިނިސްޓްރީ އުވާލައި، އެތަނުގެ މަސައްކަތްތައް ޕްލޭނިންގް މިނިސްޓްރީއާ ހަވާލުކުރީ ހައުސިންގް މިނިސްޓަރުގެ މަގާމުގައި ހުންނެވި އައިމިނަތު އާތިފާ ޝަކޫރު މިދިޔަ ހަފްތާގައި އިސްތިއުފާ ދެއްވުމުންނެވެ. އާތިފާ އިސްތިއުފާ ދެއވީ ސިއްހީ ސަބަބުތަކަށްޓަކައެވެ.\nޕްލޭނިންގް މިނިސްޓަރުގެ މަގާމުގައި ހުންނެވި އަސްލަމްއަށް މިނިސްޓްރީ އޮފް ނޭޝަނަލް ޕްލޭނިންގް، ހައުސިންގް އެންޑް އިންފްރާސްޓްރަކްޗާގެ މިނިސްޓަރުކަމުގެ ފަތްކޮޅު އެރުއްވީ މިއަދު ރައީސުލްޖުމްހޫރިއްޔާގެ އޮފީހުގައި އޮތް ރަސްމިއްޔާތެއްގައި، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހެވެ.


Pogba ge la'dun Man.united evvana ah! - Hali News\nޕޮގްބާގެ ލަނޑުން މެން.ޔުނައިޓެޑް އެއްވަނައަށް!\n13 January 2021, 12:58\nރަށުން ބޭރުގައި ރޭ މިޑްފީލްޑަރު ޕައުލް ޕޮގްބާ ކާމިޔާބު ކުރިން ހަމައެކަނި ލަނޑުން ބާންލީ 1-0 އިން ބަލިކޮށް ޕްރިމިއަރ ލީގުގެ ތާވަލުގެ އެއްވަނަށް މެންޗެސްޓަރ ޔުނައިޓެޑް ޖެހިލައިފިއެވެ.\nގަދަ ފިނީގައި ކުޅުނު މިމެޗް ކާމިޔާބުކޮށް ފާޑުކިޔުންތެރިން ބަސްހުއްޓުވާލުމަށްފަހު ޕޮގްބާ އާއި މެންޗެސްޓަރ ޔުނައިޓެޑް ތާވަލުގެ ކުރީގައި ހަމަޖެހިލީ 33 ޕޮއިންޓާއެކުއެވެ. އެންމެފަހުގެ ޗެމްޕިއަން ލިވަޕޫލް ތާވަލުގެ ދެވަނައިގައި އޮތީ 30 ޕޮއިންޓާއެކުއެވެ. ދެޓީމުވެސް މިހާތަނަށް 17 މެޗް ލީގުގުގައި ކުޅެފައިވާއިރު އަންނަ އާދިއްތަ ދުވަހުގެ ރޭ ލިވަޕޫލާއި މެން.ޔުނައިޓެޑް ބައްދަލު ކުރާނެއެވެ. މިދިޔަ އަހަރުގެ ޖެނުއަރީމަހު މިދެޓީމު ބައްދަލު ކުރިއިރު ތާވަލުގެ އެއްވަނައިގައި ލިވަޕޫލް އޭރު އޮތީ މެން.ޔުނައިޓެޑަށްވުރެ އިތުރަށް 27 ޕޮއިންޓް ހޯދައިގެންނެވެ.\nބާންލީ އަތުން މެން.ޔުނައިޓެޑް މޮޅުވި މެޗުގައި ފުރަތަމަ ހާފުގައި ކެޕްޓަން ހެރީ މަގުއިރޭ ވަނީ ބޮލުން ލަނޑެއް ކާމިޔާބު ކޮށްފައެވެ. އެކަމަކު ރެފްރީ ނިންމީ އެއީ އޮފްސައިޑް ލަނޑެއް ކަމަށެވެ. މެން.ޔުނައިޓެޑަށް ހަމަޖެހުމެއް ލިބުނީ 71 ވަނަ މިނެޓުގައި ޕޮގްބާ ކާމިޔާބު ކުރި ލަނޑުންނެވެ. ސީޒަނުގެ ކުރީކޮޅު ކޯޗް އޮލަގުނަ ސޯލްޝެޔާއާ މައްސަލަތަކެއްޖެހި ފުރަތަމަ އެގާރައިން ޖާގަ ނުލިބުނުނަމަވެސް ލީގުގައި މެން.ޔުނައިޓެޑް އެންމެފަހުން ކުޅުނު4މެޗުގައި ޕޮގްބާ ވަނީ ފުރަތަމަ އެގާރައިގައި ހިމެނިގެން މުހިއްމު ދައުރެއް އަދާކޮށްފައެވެ.\nމެޗަށްފަހު ސޯލްޝެއާ ވަނީ ޕޮގްބާއަށް ތައުރީފް ބަންޑުންކޮށްލާފައެވެ. "އަހަރެން އަބަދުވެސް ބުނަން ޕޮގްބާއަކީ ވަރަށް މުހިއްމު ކުޅުންތެރިޔެއް ކަމަށް. ޗޭންޖިން ރޫމުގައިވެސް އޭނާގެ ނުފޫޒުގަދަ. އެހެން ކުޅުންތެރިން ޕޮގްބާ ނަމޫނާއަކަށް ބަލާ. ނުބަލަންވީ ސަބަބެއްވެސް ނެތް. އޭނާއަކީ ދުނިޔޭގެ ޗެމްޕިއަނެއް. މިވަގުތު ޕޮގްބާ އެހުރީ އެންމެ މަތީ ފޯމުގައި" ސޯލްޝެއާ ބުންޏެވެ.\nމިމެޗުގައި އެންމެ ގިނަ ޕާސްތަކާއި ޓަޗްތައް ޖައްސާފައި ވަނީ ޕޮގްބާއެވެ. މީގެ އިތުރުން އެންމެ ގިނަ ފައުލްތައް އަމާޒުވީވެސް ޕޮގްބާއަށެވެ.\nލީގުގައި މިރޭ ދެމެޗް ކުޅުމަށް ވަނީ ހަމަޖެހިފައެވެ. ފުރަތަމަ މެޗުގައި މެންޗެސްޓަރ ސިޓީ އާއި ބްރައިޓަން ބައްދަލު ކުރާނީ ރާއްޖޭ ގަޑިން 23:00 ގައެވެ. ޓޮޓެންހަމް އާއި ފުލަމް ބައްދަލު ކުރާ މެޗް ފަށާނީ ދަންވަރު 1:30 ގައެވެ.


(17 މެއި 2018 އާ ގުޅޭ) ފިނިނޭވާއެއް ދޫކޮށްލުމާއެކު ނަފްސު ހަމައަކަށް ނިމްރާ އަޅުވާލިއެވެ. ސިކުނޑި މަސައްކަތް ކުރަން ފެށުމުން ހިތުގެ އިހުސާސްތަކުގެ މައްޗަށް ރުޅިވެރިކަން ކުރި ހޯދިއެވެ. މިފަހަރު ވެސް އަރްސަލް އޭނާގެ އިހުސާސްތަކާ ސަމާސާ ކުރީކަމުގައި ސިކުނޑި ބުނީ ހިތުގައި އުފެދުނު ރިހުމަށް ކުޑަ ވެސް ހަމްދަރުދީއެއް ނުވެއެވެ. ވޭނުން ހިމޭންވި ހިތުގެ މައްޗަށް ސިކުނޑި އަޑުލައިގަތީ އެ ފުރުޞަތައް ބޭނުންވެފައި ހުރި ފަދައިންނެވެ.\nނިމްރާގެ ކޮނޑުގައި ނިތްކުރި ޖައްސާލައިގެން އިނެއްކަމަކު ނިމްރާއަށް އައި ބަދަލު އަރްސަލްއަށް ފާހަގަވިއެވެ. އޭނާގެ ތުންފަތަށް ހިނިތުންވުމެއް ވެރިވިއެވެ. ނިމްރާއަށް އައި ބަދަލަކީ އަރްސަލް ގަސްދުކުރި ފަދަ ބަދަލެއް ކަހަލައެވެ. އޭނާގެ އަތުގެ ތެރެއިން ސަލާމަތްވެގެންނަން ނިމްރާ އުޅުނެވެ.\n"ދޫކޮށްލާ... ކިހާ ދެރަކަމެއްތަ!... ސްޓޮޕް ޓަޗިން މީ" ނިމްރާ ތެޅިފޮޅިގަތެވެ. އެހިނދު އަރްސަލްގެ ބާރު ހުނުމުގެ އަޑު އިވިގެންދިޔައެވެ.\n"ގާލްފްރެންޑެއް ހުރީމަ ކަމުނުދިޔައީތަ؟" ހެމުންހެމުން އަރްސަލް އަހާލިއެވެ.\n"އެއްފަހަރާ ކިތައް އަންހެނުން ޔޫސް ކުރާނަމޭ ހިތާތަ ތިއުޅެނީ" ނިމްރާ މިހެން ބުނެލުމާއެކު އަރްސަލްއަށް ވަކިން ބޮޑަށް ހެވުނެވެ. ނިމްރާގެ ކޯތާފަތުގައި ބޮސްދޭން އަރްސަލް އުޅުމުން ނިމްރާގެ ބޮލުން އަރްސަލްގެ ބޮލުގައި ޖެހިއެވެ.\n"އައުޗް!... ތަދުވެއްޖެ އިނގޭ... ސްކާލެޓް! ވިލް ޔޫ ކާމް ޑައުން... އޯކޭ! އޯކޭ! އަހަރެން ހަމަ އެހެންބުނެލި އެއްޗެކޭ އެއީ. ޖަސްޓް ފޮގެޓް ދި ގާލްފްރެންޑް ޕާޓް. އިޓްސް އަ ބޭޑް ޖޯކް... ފޮގެޓް އިޓް" ނިމްރާގެ ޠަބީޢަތް ވަރަށް ގޯސްވެއްޖެހެން ހީވުމާއެކު އަރްސަލްގެ ސަމާސާ ގޮތް ކެނޑިގެންދިޔައެވެ. ނިމްރާ ރުޅި އައިސްފައި ހުންނާކަށް އަރްސަލް ބޭނުމެއްނޫނެވެ. އަރްސަލްއަށް އާދެވުނު ރުޅި ވެސް މިހާރު ވަނީ ފިނިވެފައެވެ. އިތުރަށް ނިމްރާގެ ޠަބީޢަތް ގޯސްވެދާނޭކަމެއް ނުކުރުމަށް އޭނާ ހުރީ ވިސްނައިގެންނެވެ. ނަމަވެސް ކުރެވުނީ ނުބައި ސަމާސާއެކެވެ. ގަސްދެއްނެތި ބުނެވުނު އެއްޗަކުން ނިމްރާގެ ހަމަޖެހުން ގެއްލިދާނޭތީ އަރްސަލް ކަންބޮޑުވީއެވެ. އިރުކޮޅަކު ގަދަ ހެދުމަށްފަހު ނިމްރާ ވެސް މައިތިރިވިއެވެ.\n"ޖަސްޓް ލެޓް މީ ގޯ" ހިމޭނުން އިރުކޮޅަކު އިނދެފައި ނިމްރާ ބުނެލީ މަޑުމަޑުންނެވެ.\n"ރުޅި އައިސްފަ އިނިއްޔާ ދޫކޮށެއްނުލާނަން" އަރްސަލް ނިކަން އަވަހަށް ބުނެލިއެވެ. ނިމްރާ މަޑުމަޑުން އަރިއަކަށް އެނބުރިލަން އުޅުމުން އުނަގަނޑުގައި ވަށާލެވިފައި އޮތް އަރްސަލްގެ އަތަށް ދޫކަމެއް ދިނެވެ. ސޯފާގެ ތިރިއަށް ދެފައި އެލުވާލަމުން ނިމްރާ ނަޒަރު ސީދާކޮށްލީ އަރްސަލްއަށެވެ.\n"ވިލް ޔޫ ބީ އޯކޭ" ނިމްރާ އަނގައިން ނުބުނެ ބަލަހައްޓައިގެން އިނުމުން އަރްސަލް އަހާލިއެވެ. ލުއި ހިނިތުންވުމެއް ނިމްރާއަށް ދެމުން އޭނާގެ ކޯތާފަތުގައި އަރްސަލްގެ ކަނާއަތުގެ އިނގިލިތަކުގެ ނުފުށުން ފިރުމާލިއެވެ. އެ އަތުގައި ނިމްރާ ހިފެހެއްޓިއެވެ. މަޑުމަޑުން އިސްޖަހާލާފައި ނިމްރާ ވާހަކަދެއްކިއެވެ. އަރްސަލްގެ ދެ ލޮލުގައިވާ އަސަރުތައް ޔަގީންކުރަން ނިމްރާ ފަސްޖެހުނެވެ.\n"އަހަރެން އޯކޭ... ރުޅިއެއްނާދޭ" ނިމްރާ ބުނެލިއެވެ. އޭނާ އިނީ އަރްސަލް ދެއްކި ވާހަކަތައް ޤަބޫލުކުރަން ދަތިވެފައެވެ. އަރްސަލް ހަޤީޤަތުގައި ވެސް "ގާލްފްރެންޑް" އޭ ބުނީ ސަމާސާއަކަށް ބާއެވެ. ޝައްކު އުފެދުނު ނަމަވެސް ދެވަނަ ފަހަރަށް އަރްސަލްގެ ގާތުގައި އެ ވާހަކަދައްކަން ނިމްރާ ބޭނުމެއްނޫނެވެ. އެހެންނޫނީ އަރްސަލްގެ ދިރިއުޅުމާ މެދު ނިމްރާ ޝައުގުވެރިވަނީއޭ އޭނާއަށް ހީވެދާނޭތީއެވެ. ނިމްރާގެ ހިތުގައި އަރްސަލްގެ މައްޗަށް އިހުސާސްތަކެއް އުފެދިފައިވާކަން އެއްވެސް ވަރަކަށް ހާމަކުރާކަށް އޭނާ ނޭދެއެވެ. އެއީ އޭނާގެ ހައިސިއްޔަތެއް ނޫނޭ އަމިއްލަ ޟަމީރު ބުނާތީއެވެ. ދުލުގައި ހިފެހެއްޓުނު ނަމަވެސް އަރްސަލްގެ ބީހުންތަކަށް ނިމްރާގެ ހަށިގަނޑު ދީލައިލަނީ އަމިއްލަ އިޚްތިޔާރުން ބޭރުގައެވެ. އެފަދަ ބާރެއް ނިމްރާގެ މައްޗަށް އަރްސަލްގެ ވެއެވެ.\n"ކުޑަކޮށް ހުން ހުރި ނަމަވެސް އެނދުގައި އޮންނަހާ ބައްޔެއްނޫން މިހާރު. މާދަން އޮފީހަށް ނުކުންނަން ނިންމައިގެން މި ހުންނަނީ... ސްކާލެޓް އަހަންނަށް އޮފީސް ހެދުމެއް ތައްޔާރުކުރައްޗޭ" އަރްސަލް ބުނެލިއެވެ. ނިމްރާ އާނއެކޭ ބުނުމުގެ ގޮތުން ބޯޖަހާލިއެވެ.\nއިތުރަށް އެއްވެސް ވާހަކައެއް އެކަކު ވެސް ނުދެއްކިއެވެ. އަރްސަލްގެ ކަނާތުގެ ތެރޭގައި ނިމްރާގެ ވައަތްތިލަ އޮތެވެ. އެ އަތުގައި އަރްސަލްގެ ބޮޑުވައި އިނގިލިން ފިރުމާލަ ފިރުމާލާ އިނެވެ. އެ ބީހުންތައް ހުއްޓުވަން ނިމްރާ ވެސް މަސައްކަތެއްނުކުރިއެވެ. ދެ މީހުން ވެސް ހަމަޖެހިފައި ތިބި ކަހަލައެވެ. ދެމެދަށް ވެރިވެފައި އޮތް ހިމޭންކަން ޚާއްޞަވެފައިވާ ކަހަލައެވެ.\n"ކޮންތާކަށް؟" ނިމްރާ ތެދުވަން އުޅުމުން އަރްސަލް ސުވާލުކުރިއެވެ.\n"މެންދުރަށް ކާއެއްޗެހި ތައްޔާރުކުރަން ޖެހޭނެއެއްނު" ނިމްރާ ބުނެލިއެވެ. އެއާއެކު އަރްސަލް ދެއަތް ދުރަށްލާ ނިމްރާ ދާން ދޫކޮށްލިއެވެ. އަދި ސޯފާއިން ތެދުވެގެން ކޮޓަރިއަށް އަރްސަލް ދިޔައެވެ.\nއަރްސަލް އޮފީހަށް ނުކުންނަން ފެށުމުން ގޭތެރެއިން ރާދިންއާއި އަރްސަލް ފެންނަލެއް މަދުވިއެވެ. ރޭގަނޑުގެ ގިނަ ވަގުތުތަކުގައި ވެސް އޮފީހުގައި އެ ދެ ޒުވާނުން ތިބެއެވެ. އޮފީހުގައި ނުތިބޭނަމަ އެ މީހުންގެ މަސައްކަތްތައް ކުރިއަށް ގެންދަނީ ސިޓިންރޫމުގެ ކޮފީ މޭޒު ދޮށުގައެވެ. ނިމްރާގެ އެހީއަކަށް ބޭނުންވެގެން ރާދިން ގޮވާލައިފިނަމަ ނިމްރާ އެހީތެރިކަން ފޯރުކޮށްދެއެވެ.\nއަރްސަލް "ގާލްފްރެންޑް"ގެ ނަމުގައި ކުރި ސަމާސާއަށްފަހު އެފަދަ ކަމެއް އޭނާ ނުކުރެއެވެ. އެހާ ގާތްކޮށް ނިމްރާއާ ބައްދަލެއް ވެސް ނުކުރެއެވެ. ނަމަވެސް ނިމްރާއަށް ނޭނގޭނޭހެން އޭނާގެ ހަރަކާތްތަކަށް އަރްސަލް ޚާއްޞަ ސަމާލުކަމެއް ދެއެވެ. ނިމްރާއާ މުޚާޠިބު ކުރުމުގައި އަރްސަލް ގެންގުޅޭ ހަރުކަށިކަން ބަދަލެއްނުވިއެވެ. އެކަމަކު ރުޅި އައިސްގެން އުޅޭ ގޮތަކަށްނޫޅެއެވެ. އެކަމުގެ ސަބަބުން އެ ދެމެދުގައި ގާތް ގުޅުމެއް އުފެދެން އަރްސަލް ފުރުޞަތު ނުދެނީއޭ ނިމްރާއަށް ހީވެއެވެ. އެހެންވިޔަސް ނިމްރާއާ ދެބަސްވެ ކުދިކުދި ޖެއްސުން ކޮށްލުމަކީ އަރްސަލް ޝައުގާއެކު ގަޔާވެގެން ކުރާ ކަމަކަށްވެއްޖެއެވެ. ނިމްރާ ނުރުހިގެން އުޅޭގޮތް އަރްސަލްއަށް ކަމުދަނީއެވެ.\nއިރުއޮއްސެން އުޅެނިކޮށް އެޕާޓްމެންޓަށް ވަދެގެން އައި އަރްސަލްއާއި ރާދިން އެ މީހެއްގެ ކޮޓަރިއަށް އައިސް ވަނެވެ. ނިމްރާ ވެސް ފެންނާކަށް ނެތެވެ. ރާދިން ފެންވަރައި ހެދުން ބަދަލުކޮށްލައިގެން ނުކުތީ މިސްކިތައް ދާން ގަސްދުކޮށްގެންނެވެ. އަރްސަލްގެ ކޮޓަރި ހުޅުވާލި އިރު އޭނާ ފެންނަން ނެތުމުން ރާދިން އެޕާޓްމެންޓުން ނުކުންނަން ދިޔައެވެ.\n"މަޑުކޮށްލާ" ނިމްރާގެ ކޮޓަރީގައި ޓަކި ޖެހިއަޑާއެކު އޭނާ ޖަވާބު ދިނެވެ. އަދި އައިސް ދޮރު ހުޅުވާލިއިރު ދޮރުމަތީ ހުރީ އަރްސަލްއެވެ. ތެތްކޮށް ހުރި އިސްތަށިގަނޑާއި މޫނުގެ ތާޒާކަން އޭނާ އެ އައީ ފެންވަރައިގެންކަން ނިމްރާއަށް ބުނެދިއެވެ. ހަމައެއާއެކު އަރްސަލް ޖަހާފައި ހުރި ޑީއޯގެ ސޮވާޖް ސެންޓުގެ މީރު ވަސް ނިމްރާގެ ނޭފަތުގައި ވަގުތުން ޖެހުނެވެ. ޙިއްސުތައް މަސްތުކުރާ ފަދަ ވަހެކެވެ. އަރްސަލްގެ ލޮލާ ލޯ ވަކިކޮށްލަން ބޭނުންނުވެފައި ހުއްޓާ އަރްސަލް ކަރުކެހިލިއެވެ. އެއާއެކު އޭނާގެ އަތުގައި އޮތް އެއްޗެއް ދިއްކޮށްލައިގެން ހުރިކަން ނިމްރާއަށް ފާހަގަ ކުރެވި ބަލާލިއެވެ.\n"ޔޫސް ދިސް... އަހަރެން ކޮންޓެކްޓް ކުރަން ބޭނުންވާ ވަގުތެއްގައި ކުރެވޭނީ އޭރުން" އަރްސަލްގެ އަތުގައި އޮތް ފޮށިގަނޑުގައި ނިމްރާ ހިފުމުން ބުނެލިއެވެ. ނިމްރާ ހައިރާންވެފައި އަރްސަލްއަށް ބަލާލިއެވެ. އޭނާ ދިނީ ސިމް ކާޑަކާއި އެންމެފަހުގެ އައިފޯނެކެވެ.\n"ކީއްވެ މިހާ އަގުބޮޑު ފޯނެއް" ނިމްރާ ބުނަން އުޅުނު އެއްޗެއް ހުއްޓާލީ އަރްސަލް ހުރަސް އެޅީމައެވެ.\n"އަހަރެން ނުބުނަން ދޯ ސުވާލުކުރާށޭ... ދިނީމަ ހިފާނީ" އަރްސަލް ބުނެލިއެވެ. އަދި އޭނާ އެނބުރި ހިނގައްޖެއެވެ.\nޖެހިގެން އައި ދުވަހު އަރްސަލް އޮފީހުން އެޕާޓްމެންޓަށް އައިސް ވަނުމާއެކު ނިމްރާ ކޮބާތޯ ހޯދިއެވެ. ހިސާބަކަށް ހިތްހަމަނުޖެހިފައި ހުރެއެވެ. އޭނާ ނިމްރާގެ ނަންބަރަށް ގުޅަން އުޅެ ނުގުޅިގެންނެވެ. އެޕާޓްމެންޓުގެ ބިއްދޮށުގައި ހުރި ބެލްކަނީގައި ނިމްރާ މަޑުކޮށްލައިގެން ހުއްޓާ އަރްސަލްއަށް ފެނުނީ ނިމްރާގެ ކޮޓަރިއާ ދިމާއަށް އައުމުންނެވެ.\n"ކޮބާ ފޯނު... ނަންބަރު އެކްޓިވޭޓް ނުކުރަނީތަ؟" ބެލްކަންޏަށް ހުޅިފައި ހުރި ދޮރުގެ ދެފަރާތުން ދެއަތް ވިއްދާލައިގެން ހުރެ އަރްސަލް ސުވާލުކުރިއެވެ.\n"އަހަންނަށް... އެ ފޯނާ ކުޅެން ނޭނގުނީ... އައިފޯނެއް ނުގެންގުޅެން ދުވަހަކުވެސް. ބޯހަލާކުވާވަރުވެއްޖެ އެ ފޯނަކާހެދި" ނިމްރާގެ މޫނުމަތިން ފާޅުވެގެން ދިޔަ އަސަރުތަކުން އަރްސަލް ކައިރިއަށް ހިނިއައެވެ.\n"އާދޭ ފޯނު ހިފައިގެން... ޗާޖު ކުރިންތަ؟" ކުޑަކޮށް ހިނިއައިސްފައި ހުރެ އަރްސަލް ބުންޏެވެ. ނިމްރާ ބޯޖަހާލިއެވެ.\n"ހެދުން ބަދަލުކޮށްގެން އަހަރެން މި ނުކުންނަނީ" އަރްސަލް މިހެން ބުނެ އޭނާގެ ކޮޓަރިއާ ދިމާއަށް ހިނގައިގަތެވެ. ނިމްރާ ފޯނު ހިފައިގެން ސިޓިންރޫމަށް އައެވެ.\n"އަރްސަލްތަ ފޯނު ދިނީ؟" ކޮޓަރިން ނުކުމެގެން އައި ރާދިންއަށް ސޯފާގައި ފޯނު އަތަށް ލައިގެން އިން ނިމްރާ ފެނި އަހާލިއެވެ. އެއާއެކު ނިމްރާ ނިކަން އަވަހަށް ބޯޖަހާލިއެވެ.\nރާދިންއަށް އަރްސަލް ފޯނެއް ގަތްކަން އެނގެއެވެ. އެ ފޯނު ގަތީ ނިމްރާއަށް ދޭން ކަމެއް އޭނާއަކަށް ވެސް ނޭނގެއެވެ. ނިމްރާގެ ފޯނު ހަލާކުކޮށްލީ އަރްސަލްކަން ރާދިންގެ ހަނދާނަށް އައީ ދެނެވެ. އޭގެ ބަދަލުދޭން އަރްސަލް ފޯނެއް ގަނެދިނީ ކަމުގައި ރާދިން ހީކުރިއެވެ. އޭނާއަށް ވެސް އަރްސަލް ކުރިއަށްވުރެ ބޮޑަށް ނިމްރާއާ މެދު ވިސްނާހެން ހީވެއެވެ. އެކަމަކު އަރްސަލްގެ ހިތުގައިވާ އެއްޗެއް ނޭނގޭތީ އޭނާ ނިމްރާއާ މެދު ބަހައްޓާ ގާތްކަން ގުޅިފައިވަނީ ކޮންކަމަކާ މެދު ކަމެއް ޔަގީންކުރާކަށް ރާދިންއަކަށް ވެސް ނޭނގެއެވެ.\nއަރްސަލް ނުކުތްއިރު ނިމްރާގެ އިތުރުން ރާދިން ވެސް ސިޓިންރޫމުގައި އިންތަން ފެނުނެވެ. އޭނާ އައިސް ނިމްރާ އިން ސޯފާގައި އިށީނދެ ފޯނުގެ ސެޓިން ހަދަން ފެށިއެވެ. ނިމްރާ އިނީ ޝައުގުވެރިކަމާއެކު އަރްސަލް ކުރާ ކަންތައްތައް ބަލާށެވެ. ނޭނގި ނަމަވެސް ދެ މީހުންނަށް ތިބެވުނީ ކިހާ ގާތުގައިކަން އެ ދެ މީހުންނަށް ފާހަގަ ނުވިނަމަވެސް ރާދިން އިނީ އެ ދެ މީހުންގެ ހަރަކާތްތަކަށް ބަލާށެވެ. ދޭތެރެއަކުން އޭނާގެ ތުންފަތަށް ހިނިތުންވުމެއް ވެރިވެއެވެ. ފޯނު ބޭނުންކުރާނޭ ގޮތް ނިމްރާއަށް އަރްސަލް ކިޔައިދެމުންދިޔައެވެ. އެވަގުތު ވެސް ކޮންމެވެސް ގޮތަކުން އަރްސަލް އެއްޗެއް ބުނެލާ ނިމްރާއާ ދިމާކޮށްލައެވެ.\n"އަރްސަލް އެއްބަސްނުވިޔަސް ނިމްރާދެކެ މިހާރު ނަފުރަތު ކުރެއެކޭ އަހަރެން ނުބުނާނަން. ނަފުރަތުކުރާ ދެ މީހުންނަށް ތިހާ ގާތުގައި ނުތެބެވޭނެ... އަރްސަލް! ޔޫ ޑޫ ކެއާ ފޯ ހާ... މޭބީ ޔޫ ޑިޑިންޓް ރިއަލައިޒް އިޓް ޔެޓް. ޝީ އިޒް ބިކަމިންގް ސަމްވަން ސްޕެޝަލް... އައި ލައިކް އިޓް... އިޓް ގޯސް ފޫ ޔޫ ޓޫ ޑާލިންގް. ޔޫ އާ ސްމައިލިންގ ވިތް ހިމް. ނިމްގެ ފަރާތުން ބަދަލު ހިފަން އަރްސަލް ބޭނުންވެޔޭ މިހާރު އެކަކުވެސް ނުބުނާނެ... އެހެންވިޔަސް އަރްސަލްގެ ހިތެއް ހަމަ ނޭނގެ. ނިމްގެ ހިނިތުންވުން ގެއްލޭވަރު ކަމެއް ނުކުރާނެއެކޭ ބުނާކަށް ނުކުރޭނެ. އެހެންނުވެއްޖެއްޔާ ކިތަންމެހާ ވެސް ރަނގަޅު" އަރްސަލްއާއި ނިމްރާއަށް ނަޒަރު ހުއްޓާލައިގެން އިން ރާދިން އަމިއްލަ ނަފްސާ ވާހަކަދެއްކިއެވެ.\nއަހަންނަށް... އެ ފޯނާ ކުޅެން ނޭނގުނީ... އައިފޯނެއް ނުގެންގުޅެން ދުވަހަކުވެސް. ބޯހަލާކުވާވަރުވެއްޖެ އެ ފޯނަކާހެދި،\nއާ ފޯނެއް ލިބުމުން ނިމްރާ ހުރީ އުފާވެފައެވެ. ޚާއްޞަކޮށް އަރްސަލް އޭނާއަށް ފޯނެއް ދިނުމުން ލިބުނު އުފާވެރިކަން އިތުރުވެއްޖެއެވެ. ފޯނު ދިނުމުގެ ހަޤީޤީ މަޤުޞަދަކީ ކޮބައިތޯ ބަލާކަށް ނިމްރާ ބޭނުމެއްވެސް ނޫނެވެ. ނިދަން ކޮޓަރިއަށް ވަދެ ވެސް ނިމްރާއަށް އޮވެވުނީ ފޯނު އަތައް ލައިގެންނެވެ. ފޯނު ޑޭޓާ ބޭނުންކުރުމުގެ ބަދަލުގައި އެޕާޓްމެންޓަށް ލާފައި ހުރި ވައިފައި ނެޓްވޯކް ބޭނުންކުރެވޭނޭ ގޮތް ވެސް އަރްސަލް ހަމަޖައްސައިދިނެވެ. ސައުންޑްކްލައުޑް އިން ލަވަ އަޑުއަހަން އޮއްވާ ފޯނަށް މެސެޖެއް އައިސްގެން ނިމްރާ ބަލާލިއެވެ. ދަންވަރު އެކެއްޖަހަނީއެވެ. އަރްސަލްއާއި ރާދިންގެ ނަންބަރު ފިޔަވައި އެ ފޯނުގައި ސޭވް ކުރެވިފައިވާ ނަންބަރެއް ނެތެވެ. ހަލަފްގެ ނަންބަރު އޮޅުން ފިލުވަން ނިމްރާ ބޭނުންވި ނަމަވެސް އަރްސަލް ހުއްޓާ ރާދިން ގާތުގައި ނާހަން ވެގެން އެކަން ފަސްކޮށްލީއެވެ. ނިމްރާ ފޯނަށް އައި މެސެޖު ބެލިއެވެ. އަދި އަރްސަލްއާ ވައިބާ މެދުވެރިކޮށް ޗެޓުކުރަން ފެށިއެވެ.\nއަރްސަލް: "ސްކާލެޓް ނިދަނީތަ؟ ނިދީތަ؟"\nއަރްސަލް: "ނިދިނައިސްގެން މިއުޅެނީ"\nއަރްސަލް: "ސްކާލެޓް އަންނަންވީނު މި ރޫމަށް"\nނިމްރާ: "ޔޫ ޑެވިލް... އައި ކާންޓް ޓްރަސްޓް ދި ޑެވިލް"\nއަރްސަލް: "ހެ ހެ ހެ... އަހަރެން ކަމެއް ނުކުރާނަމޭ. ކޯޗެއް ލައިގެން ތި އޮތީ"\nނިމްރާ: "ޔޫ ޕާވާޓް ފުރޭތަގަނޑު... ނޫޅެން ވާހަކަދައްކާކަށް"\nނިމްރާ އިތުރަށް އަރްސަލް ފޮނުވި މެސެޖަކަށް ރައްދެއް ނުދިނެވެ. އެހެންނަމަވެސް އަރްސަލް ފޮނުވާ މެސެޖުތައް ބެލިއެވެ. ހިނިއައިސްފައި އޮވެއެވެ. އަރްސަލްގެ ސާމާސާ ކުރުމުގައި ހުންނަ ގޮތް ނިމްރާއަށް ކަމުދާންވީ ކީއްވެކަމެއް ޚުދު އޭނާއަކަށް ވެސް ނުވިސްނެއެވެ. ހީވެސް ނުކުރާ ކަހަލަ އެއްޗެހި އަރްސަލް ބުނެލައެވެ. އޭނާގެ ހިތުގައިވާ އެއްޗެއް ދެނެގަންނަން ފަސޭހަނޫނީ އެހެންވެއެވެ. ބައެއްފަހަރު ހީވާނީ ނިމްރާ ލަދުގަންނަވާލަން ޖެއްސުމަށް ގަސްދުގައި އެއްޗެހި ބުނެލާހެނެވެ.\n"ޕްލީޒް ޑޯންޓް މޭކް މީ ފޯލް ފޯ ޔޫ" ފޯނަށް ބަލަހައްޓައިގެން އޮވެ ނިމްރާ ބުނެލިއެވެ.\nއަރްސަލްގެ ތުންފަތުގައިވި ހިނިތުންވުން އޭނާ ހިތްހަމަޖެހިފައިވަރު ހާމަކޮށްދެއެވެ. ރާދިންއާއި ދެ މީހުން އައިސް ގެއަށް ވަނީ އެ މީހުންގެ އައު ޕްރޮޖެކްޓުގެ މަސައްކަތް ކުރިއަށް ދާ ގޮތް ބަލަން އެ ސައިޓަށް ގޮސްފައި އައިހެވެ. ސޯފާގައި ފިލްމެއް ބަލަން އިނދެފައި ދެ ލޯ ފުހެމުން ނިމްރާ ތެދުވިގޮތް އަރްސަލްއާއި ރާދިންއަށް ފެނުނެވެ.\n"ވަޓް ހެޕަން ޑާލިންގް" ރާދިން އަވަހަށް އަހާލިއެވެ.\n"ކަމެއްނުވޭ... ވަރަށް ރީތި ފިލްމެއްވީމަ" ނިމްރާ މޫނު ފޮރުވަންވެގެން އިސްޖަހާލަމުން ބުނެލިއެވެ.\nއަރްސަލްގެ ނަޒަރު ނިމްރާއާ ވަކިވެ ހުޅުވާފައި ހުރި ޓީވީއަށް ހުއްޓުނެވެ. "ވެން އިން ރޯމް" ކިޔާ ލޯބީގެ އިނގިރޭސި ފިލްމެއް ދައްކަނީއެވެ. އޭނާ ހޭންނުހޭން އުޅޭހެން ތުންފިއްތާލިއެވެ. ލޯބީގެ ފިލްމު ބަލާފައި ނިމްރާ ރޯތީ ދިމާކޮށްލަން އަރްސަލް ބޭނުންވިއެވެ. އެހެންނަމަވެސް އަމިއްލައަށް އެކަމުން މަނާވެގަތީއެވެ. އަދި ނިމްރާ ގާތު ކޮފީއެއް ހަދައިގެން ގެނެސްދޭން ބުންޏެވެ. ރާދިން ވެސް ކޮފީއެއް ބޭނުންކަމުގައި ބުނެލިއެވެ. ސޯފާގައި ނިމްރާގެ ހަރަކާތްތަކަށް ބަލަން އިނދެފައި އަރްސަލް ހިނިތުންވެލިއެވެ. އަދި އެނބުރި ރާދިންއަށް ބަލާލިއެވެ. އޭނާ ސޯފާގައި އިށީންގޮތަކަށް ފިލްމަށް ގެއްލޭން ގިނަ ވަގުތެއް ނުނެގިއެވެ.\n"ރާދު!... އަހަރެން ގޮތެއް ނިންމައިފިން" އަރްސަލް ބުނި އެއްޗަކަށް ރާދިން ބަލާލީ ސުވާލުގެ ނަޒަރަކުންނެވެ.\n"އިޓްސް އަ ބިގް ޑިޒިޝަން... އެކަމަކު ވެސް ހެޔޮ. އަދި އެހާ ލަހެއްނުވޭ ކަންކަން ޗޭންޖު ނުކުރެވޭހާ" އަރްސަލް ބުނެލިއެވެ. (ނުނިމޭ)


ނ. ޅޮހީ ގެއެއްގެ ރުކެއްގައި އަޅާފައިވާ ކުރުބަލެއްގައި ވެރިފާރާތުން ދީފައިވާ މެސެޖެއް\nއަހުމަދު ރިޝާން 12 ނޮވެމްބަރ 20170ކޮމެންޓް ރިޕޯޓް،\nނުވަސަތޭކައެއްހާ މީހުން ދިރިއުޅެމުން އަންނަ ނ. ޅޮސަށް އަރައިގެން ދިޔައިރު ޝައުގުވެރިކަން އެންމެ ފުރަމަތަ ވެސް ދަމައިގަތީ ތަފާތު ކަމަކަށެވެ. އެ ރަށުގެ ގެއްގެ ގޯތިތެރޭ، މަގުފާރު ކައިރީ ހައްދާފައިވާ ދޮންރުކެއްގައި އަޅާފައިވާ ކުރުނބާ އިހަލަކަށެވެ. މުޅި ރުއްފުރެންދެން އެއްޗެހި އަޅާ ވަނީ ބަރާވެފަ އެވެ. މަގުމަތިން ދަމުން އަތުން ކުރުނބާ ބިނދެވޭހާ ރުއްތިރި އެވެ.\nގޮބޮޅިން ފެށިގެން ގޮސް ކުރުނބަލާ ހަމައަށް ރުކުގައި އެއްޗިހިއަޅާ ފުރިފައިވާއިރު، ކުރުނބާ އިހަލުގެ ކުރުނބަލެއްގައި ވަރަށް ހާއްސަ މެސެޖެއް ވަނީ ލިޔެފަ އެވެ. "ވަގު ކަލޭގެ ނުބޯތި!" މިހެންނެވެ. ރުކަކީ ކިތަންމެ ގިނަ އެއްޗެއް އަޅާ ރުކެއް ނަމަވެސް ރުކުގެ ވެރިފަރާތަށް، ރުކުން ލިބެންވާ ފުރިހަމަ ފައިދާ ނުލިބޭކަން މި މެސެޖުން ވަރަށް ރަނގަޅަށް ދޭހަވެ އެވެ.\nރާއްޖޭގައި މީހުން ދިރިއުޅޭ ރަށްރަށުގެ ތެރެއިން އާބާދީ ކުދި ރަށްރަށުގައި ވަގުންގެ އުނދަގޫ ވަނީ ވަރަށް ބޮޑުވެފަ އެވެ. ހާއްސަކޮށް ދަނޑުވެރިންނަށާއި ގޯތިތެރޭ ގެއަށް ބޭނުންވާ ވަރަށް ތަކެތި ހައްދާ ފަރާތްތަކަށް ވަގުންގެ އުނދަގޫ އަންނީ ވަރަށް ބޮޑަށް ކުރަމުންނެވެ. މިފަދަ ކުދި ރަށްރަށަށް ފުލަހަކު އަންނަނީ ހާލަކުން ފަހަރަކު އެވެ. ގޭގެ ރުކުން ކުރުނބާ އަޅައިގެން ވަގަށް ކިތަންމެ ވަރަކަށް ކޭ ނަމަވެސް މައްސަލަ ޖައްސާނެ ފަރާތެއް ނެތެވެ. ދެން ޖެހޭނީ ކައުންސިލަށް ދާށެވެ. ކައުންސިލަށް ވެސް ކުރެވޭނެ މާ ބޮޑު ކަމެއް ނޯންނާނެ އެވެ. ދެންވީ އަތޮޅު ޕޮލިސް ސްޓޭޝަނަށް ގުޅައިގެން ނޫނީ އަވަށްޓެރި ރަށެއްގައި ހުންނަ ފުލުހުންގެ އިދާރާއަކަށް ގުޅައިގެން މައްސަލަ ޖައްސާށެވެ.\nކޮންމެ ރެޔަކުހެން ގޯތިތެރެއިންކުރާ މިފަދަ ކުދި ވަށްކަންތައް ބެލުމަށް ފުލުހުންނަށް ވެސް އަރާފުރައިގެން އެހެން ރަށަކަށް ގޮސް ބެލުމަށް އުނދަގޫވާނެ އެވެ. ރަށްރަށުގައި ފުލުހުން ނުތިބުމުގެ ސަބަބުން މިފަދަ ކުދިކުށްކުށަށް އަރައިގަންނަ މީހުން ވަށްކަންތައް ކުރަމުން އަންނަނީ އެއްވެސް ފަރުވާލެއް ނެތި އެވެ. ދެން އުފެދޭ ސުވާލަކީ ރަށުގައި ފުލުހުން ތިބޭނަމަ މިފަދަ ވަށްކަންތައް މަދުވެދާނެބާ؟ އެވެ. ހަމަގައިމު ވެސް ރަށުގައި ފުލުހުން ގާއިމުވެފައި ތިބޭނަމަ ރަށުގައި ފޯރި މެރުމާއި އިޖްތިމާއީ ގޮތުން ދިމާވެދާނެ ކޮންމެ މައްސަލަ އަކަށް ސީދާ ރަށުން ފިޔަވަޅު އެޅޭނެ އެވެ. އަދި ކުށަށް އަރައިގަންނަ މީހުން ކުށަށް އަރައިގަތުމަށް ކޮންމެ ވެސް ވަރެއްގެ ޖެހިލުމެއްވެ، މައްސަލަތައް ބެލުމަށް ފަސޭހަވާނެ އެވެ.\nމިއަދު ރާއްޖޭއަކީ ތަރައްގީވަމުން އަންނަ ގައުމަކަށްވާއިރު، އަސާސީ ހިދުމަތްތައް ލިބުމުގައި ރައްޔިތުންނަށް ތަފާތުކުރުންތައް ހުރެގެންނުވާނެ އެވެ. އެފަދަ ވަސީލަތްތައް ގާއިމުނުކުރެވޭ ތަންތަން ނަމަ ވަސީލަތް ހުންނަ ތަންތަނަށް ކުދި އާބާދީތައް ބަދަލުކޮށް، އެއްފަސްކޮށް، ރައްޔިތުންނަށް ބޭނުންވާ އަސާސީ ހިދުމަތްތައް ކަށަވަރުކުރުމަކީ މުހިއްމު ކަމެކެވެ. ނުނީ ޅޮހީ ރުކުގެ ވެރިފަރާތްހެން ވަގަށް ގެންދާނެހެން ހީވާ ކޮންމެ އެއްޗެއްގައި "ވަގަށް ނުގެންދާތި" ޖަހައި ތަފާތު މެސެޖްތައް ލިޔެގެން އުޅެންޖެހުމަކީ މިޒަނާނަށް ބަލާއިރު، އެންމެ އެކަށީގެންވާ ދިރިއުޅުމެއް ނޫނެވެ.\nއައްޑޫގައި ހިންގާ ފްލައިން ސްކޫލް އަންނަ އަހަރު މާފަރަށް ބަދަލު ކުރަނީ\nޅޮހީ ސްކޫލްގެ ދެބުރި އިމާރާތުގެ މަސައްކަތް ކުރުމަށް ބީލަން ހުށަހެޅުމަށް ހުޅުވާލައިފި\nވެލިދޫ ދާއިރާ ފުޓްސަލް މުބާރާތް: ޗެމްޕިއަންކަން ޅޮހީ އެކްސީޑުން ނަގައިފި


Mohamed Shafiu: 8/1/10 - 9/1/10\nޢަބްދުﷲ ފާރޫޤް އިބްރާހިމް\nރޯދަމަހަށް އިސްތިޤްބާލްކުރަންޖެހެނީ ކޮން އެއްޗަކުންތޯއެވެ؟ އާދެ! ރޯދަމަހަށް އިސްތިޤްބާލުކުރަންޖެހެނީ ތައުބާވުމުންނެވެ. ރޯދަމަހަކީ ރަޙްމަތުގެ މައްސަރަކަށްވާއިރު އެމަހުގައި ﷲގެ ރަޙުމަތާއި ކުއްތަންވުމަށްޓަކައި އެންމެ އިސްކޮށް ކުރަންޖެހޭނެކަމަކީ، ތެދުވެރިކަމާއެކު ﷲ އަށް ތައުބާވުމެވެ. ތައުބާވުމަށްޓަކައި ކުރަންޖެހޭނީ ހަތަރުކަމެކެވެ.\nފުރަތަމަ ކަމަކީ ކުރީގައި ކޮށްކޮށްހުރި ފާފަ ނުކޮށް ހުއްޓާލުމެވެ. ދެވަނަކަމަކީ ކުރީގައި ކުރެވިފައިވާ ފާފައިގެ މައްޗަށް ދެރަވުމެވެ. ތިންވަނަ ކަމަކީ ކުރިއަށް އޮތްތާނގައި އަލުން ފާފަނުކުރުމަށް ޢަޒުމް ކަނޑައެޅުމެވެ. ހަތަރުވަނަ ކަމަކީ ކުރީގައި ކުރެވުނު ފާފައިން މީހެއްގެ ޙައްޤެއް ހިފިފައިވާނަމަ އެމީހަކަށް އެއެއްޗެއް އަނބުރާ ދިނުން ނުވަތަ އެޙައްޤު ކެނޑުވުމެވެ. ނަމަވެސް ޙައްޤު ކެނޑުވުމުގެ ނިޔަތުގައި ތިމާއަށް ކުރެވިފައިވާ ފާފައިގެ ވާހަކަ އެހެންމީހުންގެ ގާތުގައި ދައްކައިގެން ނުވާނެއެވެ. ﷲ އަށް ފާފަފުއްސެވުން އެދި ދަންނަވާނީއެވެ. މީހެއްގެ އަތުން ނުޙައްޤުން ސިއްރުން ނުވަތަ ގަދަކަމުން އަތުލައިގެންފައިވާ މުދަލެއް ވެއްޖެމީހާ އެއިން ތައުބާވާނަމަ އެމުދަލުގެ ވެރިޔަކު އެނގޭނަމަ އެމީހަކަށް ނުވަތަ އެމީހެއްގެ ބަދަލުގައި ހުރިމީހަކަށް އެމުދާ އަނބުރާ ދިނުން ވާޖިބުވާނެއެވެ. އެމުދަލުގެ ވެރިފަރާތް މަރުވެފައިވާނަމަ އޭނާގެ ވާރިޘުންނަށް ދޭނީއެވެ. އެފަދަ މުދަލުގެ ވެރިފަރާތް ނޭނގޭނަމަ ނުވަތަ އޭގެ ވެރިފަރާތް ހޯދަން ނުކުޅެދިއްޖެނަމަ އެފަދަ މުދާތައް ހޭދަކުރާނީ ޢާއްމު މަޞްލަޙަތަށާއި ފަޤީރުންގެ ޙައްޤުގައެވެ. އެނޫން ގޮތްގޮތުން ތިމާގެ އަމިއްލަ ނަފްސަށް ފާފަކޮށްގެން ހޯދޭ މުދާތައް ހުރެއްޖެނަމަ ތައުބާވާހިނދު އެފަދަ މުދާތައްވެސް ޢާއްމު ފައިދާ އެކުލެވޭ ކަންތައްތަކަށް ހޭދަކުރުން މޮޅުއިތުރުވެގެން ވެއެވެ.\nނަރަކައިގެ އަޛާބުން ދިންނެވުމަށް އެދި ތެދުހިތުން ތައުބާވުމަށް މިއީ ރަނުގެ ފުރުޞަތެކެވެ. ކޮންމެ އާދަމުގެދަރިއަކީ ކުށަށް ހުށަހެޅިގެންވާ މީހެކެވެ. ކުށަށް އިޢުތިރާފުވެ ކުށް ޤަބޫލުކޮށް ތައުބާވާ މީހުންނަކީ އޭގެތެރެއިން އެންމެ ހެޔޮ މީހުންނެވެ. ކުށްފާފަތައް ކިތަންމެ ގިނަވިޔަސް ﷲގެ ރަޙްމަތުން އެދުންކަނޑައިފުމީ އަޅުތަކުންނަށް އޮތްކަމެއް ނޫނެވެ. އެފަދަ މީހުންނަށް މާތްﷲ އަންގަވާފައިވަނީ ﷲގެ ރަޙްމަތަށް އެދި ތައުބާވުމެވެ. މާތްﷲވަޙީ ކުރެއްވި ބަސްފުޅެއްގެ މާނައިގައި ވެއެވެ.\n"ކަލޭގެފާނު ވިދާޅުވާށެވެ. އޭ ފާފަކުރުމުގައި އިސްރާފުކޮށް އެބައިމީހުންގެ ނަފުސުތަކަށް އަނިޔާވެރިވެ އުޅުނު ތިމަންރަސްކަލާނގެ އަޅުންނޭވެ! ﷲ ގެ ރަޙްމަތާމެދު ތިޔަބައިމީހުން އެދުންކަނޑާނުލާށެވެ. ހަމަކަށަވަރުން ﷲ އެންމެހައި އަޅުތަކުންގެ ފާފަ ފުއްސަވައެވެ. ހަމަކަށަވަރުން އެކަލާނގެއީ ގިނަގިނައިން ފާފަ ފުއްސަވާ ރަޙީމުވަންތަ ރަސްކަލާނގެއެވެ." (ޒުމަރު:53)\nރޯދަމަހަކީ ރަޙުމަތުގެ މަހެވެ. ފާފަ ފުއްސެވުމުގެ މަހެވެ. ނަރަކައިން ދިންނެވުމުގެ މަހެވެ. މިމަހުގެ މިފަދަ ދުވަސްތަކުގައި އެކަލާނގެ ޙަޟްރަތަށް ކުއްތަންވެ ތައުބާވެއްޖެ މީހާގެ ތައުބާ އެކަލާނގެ ޤަބޫލު ކުރައްވާނެއެވެ. އެމީހެއްގެ ކުށްތައް އެކަލާނގެ ޢަފޫކުރައްވައި ފާފަ ފުއްސަވާނެއެވެ. އެކަލާނގެ ވަޙީކުރެއްވި ބަސްފުޅެއްގެ މާނައިގައި ވެއެވެ.\n"އެކަލާނގެ އަޅުތަކުންގެ ކިބައިން ތައުބާ ޤަބޫލު ކުރައްވައި ކުށްތައް ޢަފޫކުރައްވަނީ ހަމަ އެކަލާނގެއެވެ. އަދި ތިޔަބައިމީހުން ކުރާ ކުށްތައް އެކަލާނގެ ދެނެވޮޑިގެންވެއެވެ." (ޝޫރާ: 25)\n"އޭ އީމާންވެއްޖެ މީސްތަކުންނޭވެ. ތިޔަބައިމީހުން މާތްﷲ އަށް ތެދުވެރިކަމާއެކު ތައުބާވާށެވެ. ތިޔަބައިމީހުން ހައްދަވާ ގެންގުޅުއްވާ އިލާހު ތިޔަބައިމީހުންގެ ކުށްތައް ޢަފޫ ކުރައްވާނެތެވެ. އަދި އެތާނގެ ދަށުން ފެންއާރުތްއް ހިނގަހިނގާހުރި ސުވަރުގެތަކަށް ތިޔަބައިމީހުން ވައްދަވާނެތެވެ." (ތަޙްރީމް:8)\n"އޭ މުއުމިނުންނޭވެ! ތިޔަބައިމީހުން އެންމެން އެކުގައި މާތް ﷲ އަށް ތައުބާވާށެވެ. ތިޔަބައިމީހުންނަށް ނަޞީބު ލިބި ދިންނަވާތޯއެވެ." (ނޫރު: 31)\n"ހަމަކަށަވަރުން މަތިވެރި ﷲ އެއިލާހުގެ ރަޙްމަތް ރޭގަނޑުގައި ބާވައިލައްވައެވެ. އެއީ ދުވާލުގެ ފާފަވެރިންނަށް ފުއްސެވުމަށްޓަކައެވެ. އަދި އެ އިލާހުގެ ރަޙްމަތް ދުވާލުގައި ބާވައިލައްވައެވެ. އެއީ ރޭގަނޑުގެ ފާފަވެރީންނަށް ފުއްސެވުމަށްޓަކައެވެ. ހުޅަނގުން އިރު އަރަންދެން މިގޮތަށް މެދުނުކެނޑި ރަޙްމަތް ބާވައިލެއްވުމުގައި އެއިލާހު ދެމިވޮޑިގެންވެއެވެ."\nނޯޓް: މިލިޔުން ނަގާފައިވަނީ ދަރުމަ–ނޮވެމްބަރ 2003 އިން\nPosted by Mohamed Shafiu at 10:25 PM0comments\nLabels: ރޯދަ, ރޯދަހިފުން, ރޯދަމަހަށް މަރުޙަބާ, ރޯދަމަހަށް ތައްޔާރުވުން\nPosted by Mohamed Shafiu at 3:12 PM0comments\nމިއީ އެންމެ ފަހުގެ ރޯދަމަހަށް ވެދާނެއެވެ\n"ނަމަވެސް މިއަދު، އަޅުގަނޑުމެންގެ ޓީވީ ތަކާއި ރޭޑިއޯތަކުން ރަމަޟާންމަސް އައުމުގެ ހަ މަސް ދުވަސް ކުރިން މަސައްކަތް ކުރަނީ އެމަހުގައި ދައްކާނެ ފަސާދަ ކުރަނިވި، ﷲގެ ޛިކުރުން ޣާފިލުކޮށްފަނިވި ސިލްސިލާ ޕްރޮގްރާމްތަކާއި އެހެނިހެން ކުޅިވަރުތައް ރޭވުމުގެ މަޝްވަރާތައް ބޭއްވޭތޯއެވެ. ކޮންމެ ޕްރޮގްރާމެއްގެ ދެކޮޅުގައި ((ބަރަކާތްތެރި ރަމަޟާން)) މަހުގެ ތަހުނިޔާ ކިޔަމުން އެމަހުގެ ރަޙްމަތާއި، މަޢްފިރަތާއި ނަރަކައިން މުއްތި ކުރެއްވުމުން ރައްޔިތުން ޣާފިލު ކުރުމުގެ ފާޙިޝް ޢަމަލުތައް ލައިވް ކާސްޓް ކުރަމުން އެހެރަ ގެންދަނީއެވެ.\nއެބައިމީހުންގެ ޙާލުގެ ދުލުން ބުނާކަހަލައެވެ. (( ރަމަޟާން މަހަކީ އެމަހެއްގައި ޓީވީ ސިލްސިލާތަކާއި ހާރުދަން ކުޅިވަރުތައް ބާވައިލެއްވި މައްސަރެވެ.))"\nމުސްލިމުން ރޯދަމަހަށް އިސްތިޤްބާލު ކުރުމުގެ މަގުމަތީގައި ވާއިރު، އެބައިމީހުންގެ ޙާލާއިމެދު ބަލާލި ކޮންމެ މީހެއްގެ ލޮލުން އަންނާނީ ލޭގެ ކަރުނައެވެ. އެބައިމީހުންނާ ބައްދަލު ކުރުމަށް އަހަރަކު އެއްފަހަރު އަންނަ ރަޙުމަތާއި ބަރަކާތުން ފުރިގެންވާ މައްސަރާއި ބައްދަލު ކުރުމުގެ އެއްވެސް ޖޯޝެއް އެބައިމީހުންގެ ކިބަޔަކު ނެތެވެ. ނޫނެކެވެ. ޖޯޝު އެބަހުއްޓެވެ. ނަމަވެސް އެއީ އެމަހުގައި ކޮއްތު އެއްކުރުމުގެ ޖޯޝެވެ. ގެދޮރު ރީތި ކުރުމުގެ ޖޯޝެވެ. ގެއަށް އާ ވެލި ލުމުގެ ޖޯޝެވެ. ނަމަވެސް...އެބައިމީހުންގެ ރޫޙަށް އެއްވެސް ކަހަލަ ދިރުމެއް ގެނެސް، އެ މައްސަރުގެ ރަޙްމަތާއި، ފާފަ ފުއްސެވުމާއި، ނަރަކައިން ދިންނެވުން ލިބޭތޯ މަސައްކަތް ކުރަނީ ވަރަށްވެސް މަދު ބައެކެވެ.\nމި ގޮތަށް ރަމަޟާންމަހަށް އިސްތިޤުބާލު ކުރުމުގެ ގޮތުން ތިމާމެންގެ ރޫޙު ހަނދާން ނައްތާލައި، މާއްދިއްޔަތު ކުރިއަށް ނެރެގެން އުޅުމަކީ، ރަސޫލުﷲ ޞައްލަﷲ ޢަލައިހި ވަސައްލަމްއާއި އެކަލޭގެފާނުގެ މިތުރު ޞަޙާބީން ރޯދަމަހަށް ތައްޔާރުވެ ވަޑައިގެންނެވި ގޮތެއް ނޫނެވެ.\nއަޅުގަނޑުމެންގެ ކުރީގައި އުޅުއްވި ޞާލިޙު އަޅުން (ސަލަފުއްޞާލިޙުން) ހަމަސް ދުވަސް ވަންދެން ، ހެޔޮގޮތުގައި ހޭދަކުރުމަށްޓަކައި ރަމަޟާންމަސް ދެއްވުން އެދި ދުޢާ ކުރައްވާކަމުގައި ވިއެވެ. އަދި އެ މަސް ލިބިއްޖެ ނަމަ، އަޅުކަން ކުރުމުގައި އެމަހުގެ ދުވަސްތައް ހޭދަކުރައްވާ ކަމުގައި ވިއެވެ. އަދި ރަމަޟާންމަސް ދިޔުމުން އެމަހުގައި ކުރެވުނު އަޅުކަންތައް ޤަބޫލުކުރެއްވުން އެދި ﷲއަށް ދުޢާ ކުރެއްވުމުގައި ހަ މަސް ދުވަސް ހޭދަ ކުރައްވާ ކަމުގައި ވިއެވެ.\nނަމަވެސް މިއަދު، އަޅުގަނޑުމެންގެ ޓީވީ ތަކާއި ރޭޑިއޯތަކުން ރަމަޟާންމަސް އައުމުގެ ހަ މަސް ދުވަސް ކުރިން މަސައްކަތް ކުރަނީ އެމަހުގައި ދައްކާނެ ފަސާދަ ކުރަނިވި، ﷲގެ ޛިކުރުން ޣާފިލުކޮށްފަނިވި ސިލްސިލާ ޕްރޮގްރާމްތަކާއި އެހެނިހެން ކުޅިވަރުތައް ރޭވުމުގެ މަޝްވަރާތައް ބޭއްވޭތޯއެވެ. ކޮންމެ ޕްރޮގްރާމެއްގެ ދެކޮޅުގައި ((ބަރަކާތްތެރި ރަމަޟާން)) މަހުގެ ތަހުނިޔާ ކިޔަމުން އެމަހުގެ ރަޙްމަތާއި، މަޢްފިރަތާއި ނަރަކައިން މުއްތި ކުރެއްވުމުން ރައްޔިތުން ޣާފިލު ކުރުމުގެ ފާޙިޝް ޢަމަލުތައް ލައިވް ކާސްޓް ކުރަމުން އެހެރަ ގެންދަނީއެވެ.\nއެބައިމީހުންގެ ޙާލުގެ ދުލުން ބުނާކަހަލައެވެ. (( ރަމަޟާން މަހަކީ އެމަހެއްގައި ޓީވީ ސިލްސިލާތަކާއި ހާރުދަން ކުޅިވަރުތައް ބާވައިލެއްވި މައްސަރެވެ.))\nރަމަޟާން މަހުގެ ޙުރުމަތަށްޓަކައި ޖިންނީންގެ ތެރެއިންވާ ޝައިޠާނުންތައް ކަސްތަޅު އަޅުއްވައި ބަންދު ކުރެވިފައިވީނަމަވެސް، މި ދެންނެވި ފާޙިޝް ޢަމަލުތައް ފަތުރަން އުޅޭ މީހުންދަނީ، އިންސީންގެ ތެރެއިންވާ ޝައިޠާނުންނަށް ވާގިވެރިވަމުންނެވެ. އިންސީންގެ ތެރެއިންވާ ޝައިޠާނުންނަށް ވާގިވެރިވެ އިސްލާމްދީނާއި ދެކޮޅަށް ރެއާއި ދުވާލު ހަނގުރާމަ ކުރަމުން އެހެރަ ގެންދަނީއެވެ.\nރަމަޟާން މަސް ފެށުމުގެ ދެތިން ދުވަސް ކުރިން ބާޒާރަށް ހިނގައްޖެނަމަ ފެންނާނީ މީސްތަކުން ބައިބަޔަށް އެއްވެ، އެކި ކުލަކުލައިގެ އެކި އެކި ބާވަތް ބާވަތުގެ ކާބޯތަކެތި އެއް ކުރުމުގެ މަސައްކަތް ކުރާތަނެވެ. މި ބައިމީހުން ތައްޔާރުވަނީ ހަނގުރާމައަކަށްހެން ހީވެއެވެ. އެއްގޮތަކަށްވެސް މިބައިމީހުން ކުރިމަތިލުމަށް ތައްޔާރުވަމުން މިދަނީ ތަޤްވާ އާއި ރޯދައިގެ މައްސަރަކާ ކަމަށް ހިއެއް ނުވެއެވެ.\nދީނީ އިރުޝާދުތައް ދެއްވާ ދީނީ ޢިލްމުވެރިންގެ ބަހާއި މިބައިމީހުންނާއި ދެމެދު އެއްވެސް ގާތްކަމެއް ނެތެވެ. ދުނިޔަވީ އެދުންތަކުގެ ތެރޭގައި ބަރަކާތްތެރި މި މަސް ދުއްވާލަނީއެވެ. މިގޮތުގައި ގިނަ މުސްލިމުންގެ ޙަޔާތް ވަނީ އެކޮޅުކޮޅުން ޖެހިފައެވެ. ރޭގަނޑު ހަތަރުދަމު ޓީވީގެ އަވާގައި ޖެހިގެން ހޭލާ ތިބެއެވެ. ނުވަތަ ކޮންމެވެސް ރޯދަ ކުޅިވަރެއް ނުވަތަ ހާރުދަން ވާދެމުމެއްގެ ތެރޭގައި މުޅިރޭ ދުއްވާލައެވެ. އެއަށްފަހު ފަޖުރު ލުމުގެ ކުޑަ ވަގުތުކޮޅެއް ކުރިން ނިދަން އޮށޯވެތެވެ. ދުވާލު މިބައިމީހުންގެ މަސައްކަތަކީ، ފިނި ބައްރު ތަކުގައި އުޅޭ ސާރިދޯޅުތަކެއް ފަދައިން ނިދުމެވެ.\nއިސްލާމީ ގިނަ ދައުލަތް ތަކާއި އެނޫންވެސް ބައެއް ދައުލަތް ތަކުން، ރަމަޟާންމަސް އައުމުން ސަރުކާރުގެ ރަސްމީގަޑި ކުރު ކޮށްލައެވެ. އަދި ވަޒީފާއަށް ޙާޟިރުވާންޖެހޭ ގަޑި ފަސްކޮށްލައެވެ. މިހުރިހާ ކަމަކާއެކުވެސް ގިނަ ބަޔަކަށް މި މަހަކީ ކަންނެތްކަމުގެ މަހަކަށް ވެފައިވެއެވެ. ވަޒީފާއަށް ގަޑިޖެހުގެން އައުން ގިނަވެގެން ދެއެވެ. ސުވާލު ކުރެވިއްޖެނަމަ އެމީހުން ބުނަނީ، ((އަހަރެމެން މިތިބީ ރޯދަ ހިފައިގެންނެވެ.)) މިބައިމީހުންގެ މިބަހުން ދޭހަވަނީ މި މާތް މައްސަރަކީ ކަންނެތްކަމާއި މަސައްކަތް ނުކޮށް ދޫކުރުމުގެ މައްސަރެއް ކަމަށެވެ. މި ދަޢުވާއަކީ ބޭކާރު ވާހަކައެކެވެ. ޔޫސުފް ޢަލައިހިއްސަލާމްގެ ލެއިން ވަލުކުއްތާތައް ބަރީއަވެގެންވާ ފަދައިން މިބައިމީހުންގެ މި ދަޢުވާތަކުން ރޯދަމަހާއި ރޯދަ ބަރީއަވެގެންވެއެވެ. އަޅުގަނޑުމެންގެ ކުރިން ވަޑައިގެންނެވި ޞާލިހުން (ސަލަފުއްޞާލިޙުން) ހިތްވަރާއި ހިތްމަތާއި ޖޯޝު، އަދި ޢަޒުމާއި ބާރު ދެނެވަޑައިގެންނެވީ މި ރަމަޟާންމަހުގައެވެ. މަޝްހޫރު ބަދުރު ހަނގުރާމަ ހިނގާފައިވަނީ ރަމަޟާންމަހެއްގައެވެ. މައްކާ ފަތަޙަ ކުރެވުނީވެސް ރަމަޟާންމަހެއްގައެވެ. އަންދަލުސް (ސްޕެއިން) ފަތަޙަ ވެގެން ދިޔައީ ރަމަޟާން މަހެއްގައެވެ. މިހެން ވީއިރު.... އޭ މުއައްޒަފުންނޭވެ!!! ރޯދައަކީ ތިޔަބައިމީހުންގެ ކަންނެތްކަމުގެ ސަބަބު ކަމުގައި ދައްކަނީ ކީއްވެގެން ހެއްޔެވެ؟\nޣާފިލުވެގެން ތިބި ބައެއްގެ ގާތަށް މިއަންނަ މާތް ކަރާމާތްތެރި މެހުމާނާއިމެދު ހުރި ހިތާމައެއްގެ ބޮޑުކަމާއެވެ!!!\nއެބައިމީހުންނަށް މި މާތް މެހުމާނުގެ ޙައްޤު ޤަދަރު އެނގޭނެނަމަ ކޮންފަދަ ހެއްޔެވެ؟!!!\nނޯޓް: މިލިޔުމަކީ ނޫރުލްއިސްލާމް އިން ނަގާފައިވާ ލިޔުމެކެވެ.\nPosted by Mohamed Shafiu at 5:21 PM0comments\nLabels: ރޯދަ, ރޯދަހިފުން\nޑރ މުސާ މުރާދު\nPosted by Mohamed Shafiu at 12:09 PM0comments\nLabels: ރޯދަ, ރޯދައިގެ ސިއްޚީ ފައިދާ\nPosted by Mohamed Shafiu at 11:53 AM0comments


ފަށާ ތަޢުލީމުގެ މުދައްރިސުން ތަމްރީން ކުރުމަށް 30 ސްކޮލަރޝިޕްގެ ފުރުސަތު ހުޅުވާލައިފި. - Sandhaanu\nފަށާ ތަޢުލީމުގެ މުދައްރިސުން ތަމްރީން ކުރުމަށް 30 ސްކޮލަރޝިޕްގެ ފުރުސަތު ހުޅުވާލައިފި.\nފަށާ ތަޢުލީމުގެ މުދައްރިސުން ތަމްރީން ކުރުމަށް 30 ސްކޮލަރޝިޕްގެ ފުރުސަތު އެޑިއުކޭޝަން މިނިސްޓްރީއިން ހުޅުވާލައިފިއެވެ.\nއެޑިއުކޭޝަން މިނިސްޓްރީއިން ކޮށްފައިވާ އިޢުލާނެއްގައި ވާގޮތުން، މި ފަރާތްތަކުގެ ކިޔެވުން ހަމަޖެހިފައިވާނީ ޤައުމީ ޔުނިވާސިޓީއިންނެވެ. އަދި ޔުނިވާސިޓީގެ ދަނާލުން އެކޮމޮޑޭޝަން ހަމަޖެހޭނެ ކަމަށްވެސް އިއުލާނުގައި ވެއެވެ. މިއާއިއެކު އިތުރު އެލަވަންސްތައްވެސް އެފަރާތްތަކަށް ލިބިގެން ދާނެއެވެ.\nމި ސްކޮލަޝިޕަށް ކުރިމަތިލާ ފަރާތްތަކުގެ ޝަރުތުތަކުގެ ތެރޭގައި ހަފްތާއަކު 20 ގަޑިއިރަށް ވުރެން ގިނަ އިރު އުޅެންޖެހޭ ވަޒީފާއެއްގައި ނޫޅުން ހިމެނެއެވެ. މި ސްކޮލާޝިޕްތައް 60 ރަށަކަށް އަމާޒުކުރެވިފައިވާ އިރު، 15 ސްކޮލަޝިޕަށް ޚަރަދު ކުރާނީ އެޑިއުކޭޝަން ޑިވެލޮޕްމެންޓް ފަންޑުންނެވެ. އަދި އަނެއް 15 ސްކޮލަޝިޕް ދެނީ ޤައުމީ ޔުނިވާސިޓީއިންނެވެ.\nމި ސްކޮލަޝިޕްތަކަށް އެދި ހުށަހެޅުމުގެ ފުރުސަތު މިހާރުވަނީ ހުޅުވާލައިފައެވެ.


މަންދޫބުން ކުރެއްވި މަސައްކަތް 27\nޕައުލް ރޯމުކަރައަށް ދިއުމަށް ފުރި\n1 ދެން އިޓަލީ ވިލާތަށް ދިއުމުގެ ވަގުތު ޖެހުމުން ޕައުލް އާއި އަދި އެހެން ވެސް ކުށްވެރިން ރޯމު ރަސްގެފާނުގެ ޚާއްސަ ލަޝްކަރުގެ އޮފިސަރެއް ކަމުގައި ވީ ޖޫލިޔުސްއޭ ކިޔުނު މީހަކާއި ހަވާލު ކުރެވުނެވެ.2އަހަރެމެން އިޓަލީއަށް ދިއުމަށް ދަތުރު ފެށީ އަދުރަމީތުންގެ އޮޑިއެއްގައެވެ.* މިއާޔަތުން ހާމަވެ އެނގޭ ގޮތުގައި މިފޮތް ލިޔުނު ލޫކާސްވެސް އޭރު ވަނީ އެމީހުންނާއި އެކުގައެވެ. ލޫކާސް އަކީ އިންޖީލުގައިވާ ”ލޫކާސް“ ފޮތްކޮޅުވެސް ލިޔުއްވި މީހާއެވެ. މި އޮޑި ވަނީ މި ދަތުރުގައި އާސިޔާގެ ތަފާތު ބަނދަރުތަކަށް ދިއުމަށް ވެސް ހަމަޖެހިފައެވެ. އޭރު މެސެޑޯނިޔާގެ ރަށެއް ކަމަށް ވާ ތިސަލޯނިކާގެ އަރިސްތާރުކު އޭ ކިޔުނު މީހަކު ވެސް މި ދަތުރުގައި އެއޮޑިން އަހަރެމެންނާއި އެކު ދިޔައެވެ.\n3 އަހަރެމެން ފުރި ދުވަހުގެ އަނެއްދުވަހު އޮޑި ޞައިދޫނަށް ލެފިއެވެ. ޖޫލިޔުސް ޕައުލްއާއި ދޭތެރޭ ވަރަށް ރަނގަޅަށް ކަންތައް ކުރެއްވިއެވެ. ޕައުލްއަށް އެއްގަމަށް ގޮސް އެ ރަށުގައިވާ ޕައުލްގެ ރައްޓެހިންނާ ބައްދަލު ކުރުމަށް ވެސް ޖޫލިޔުސް ހުއްދަ ދެއްވިއެވެ. އެ ރަށުގައި ވީ ޕައުލްގެ ރައްޓެހިން އޭނާއަށް ހެޔޮކޮށް ހިތިއެވެ.4އަހަރެމެން ޞައިދޫނުން ފުރައިގެން ދަތުރު ކުރަމުން ދިޔައީ ސައިޕުރަސްގެ ވައިދަށުން ލާފައެވެ. އެއީ ވައިޖެހެމުން އައީ ކުރިމަތިން ކަމަށް ވީމައެވެ.5އަހަރެމެން ކަނޑު ހުރަސްކޮށް ގޮސް ސިލީސިޔާ އާއި ޕަންފީލިޔާގެ ކައިރިން ދަތުރުކޮށް ގޮސް ލެފީ ލީޒިޔާގެ ރަށެއްކަމުގަވީ މީރާ އަށެވެ.6ޖޫލިޔުސްއަށް އެ ރަށުގައި އިޓަލީއަށް ފުރާ އިސްކަންދަރިއްޔާގެ އޮޑިއެއް ވާކަން އެނގުމުން އޭނާ އަހަރެމެން އެއޮޑިއަށް ލިޔެވެ.\n7 އޮޑި އެތައް ދުވަހެއް ވަންދެން މަޑު ދުވެއްޔެއްގައި ދުއްވާފައި ދިޔައެވެ. އެންމެ ފަހުން ވަރަށް އުނދަގުލުން އަހަރެމެން ކެނީދުސް އޭ ކިޔުނު ރަށާއި ކައިރިވިއެވެ. ނަމަވެސް ކުރިމަތިން އިދިކޮޅަށް ޖެހެމުންދިޔަ ގަދަ ވައިގެ ސަބަބުން ދެން އިތުރަކަށް އަހަރެމެންނަކަށް ކުރިއަކަށް ނުދެވުނެވެ. ދެން އަހަރެމެން ކުރޭތުގެ ވައިދަށުން ސަލްމޯނެއޭ ކިޔުނު މުލީގެ ކައިރިން ލާފައި ދަތުރުކޮށް ދިޔައީމެވެ. 8 އޮޑި ދަތުރު ކުރަމުން ދިޔައީ ފަޅާއި ކައިރިން ލައިގެންނެވެ. ނަމަވެސް އެވަރުން ވެސް ކަނޑު ގަދަވެފައި ދަތުރު ކުރުމަށް ވަރަށް އުނދަގޫވިއެވެ. އެންމެ ފަހުން ދެން ލަސޭއާގެ ތަނެއް ކަމުގައި ވާ ހިތްފަސޭހަ ފަޅޭ ކިޔުނު ފަޅަށް އޮޑި ލެފިއެވެ.9އެ ރަށުގެ ބަނދަރުގައި އަހަރެމެން ވަރަށް ގިނަ ދުވަހު ތިބީމެވެ. އެންމެ ފަހުން އެ ރަށުން ފުރަންވި އިރު ޚަރީފު މޫސުން† ގުރީކުބަހުން ”ޚަރީފު މޫސުމް“ މިބަހުގެ ބަދަލުގަ ލިޔެވިފައި ވަނީ ރޯދަހިފާ ދުވަސް މިފަދައިންނެވެ. ”ފާފަ ޢަފޫކުރެއްވުމުގެ ދުވަސް“ މިބަސް ބަލާ. ފެށި ދަތުރު ކުރަން ނުރައްކާ ވަރަށް މޫސުން ވަނީ ގޯސް ވެފައެވެ. އެހެން ކަމުން ޕައުލް އޮޑީގެ އޮފިސަރުންނާ ވާހަކަ ދައްކާ ލަފާދީ ބުންޏެވެ.\n10 ”އިއްޒަތްތެރި އޮފިސަރުންނޭ. އަޅުގަނޑަށް ފެންނަ ގޮތުގައި މި ހިސާބުން ދެން ދަތުރައިގެން ކުރިއަށް ދިއުން ރަނގަޅެއް ނޫން. އެއީ އޭރުން އޮޑިއާއި، އޮޑީގައިވާ މުދަލާއި އަދި އަޅުގަނޑުމެން އެންމެންގެ ފުރާނައަށް ވެސް ގެއްލުން ލިބި ދާނެ.“ 11 ނަމަވެސް މި އޮޑީގައި ކުށްވެރިންނާ ހަވާލުވެ ހުންނެވި އޮފިސަރު ޖޫލިއުސް ޕައުލް ބުނި މިބަހާއި އެއްބަސްނުވެ، އެއޮޑީގެ ކެޕްޓަނާއި އަދި އެއޮޑީގެ ވެރިމީހާ ބުނި ބަސް ގަބޫލުކުރިއެވެ. 12 ހިތްފަސޭހަ ފަޅަކީ ފިނިމޫސުން ހޭދަކުރުން ރަނގަޅު ބަނދަރެއް ނޫން ކަމުން އޮޑީގެ ހުރިހާ ފަޅުވެރިން ހެން ވެސް އެއްބަސްވީ އެތަނުން ފުރުމަށެވެ. އެމީހުން ނިންމީ ކުރޭތުގެ ފަޅާއި ކައިރިން ދަތުރުކޮށް ގޮސް އެ ކަރައިގެ ރަށެއް ކަމުގައިވާ ފޭނިކުސްގެ ބަނދަރަށް ދިއުމަށެވެ. އެއީ އެ ބަނދަރަކީ ދެކުނު ހުޅަނގަށް އަދި އުތުރު ހުޅަނގަށް ވާގޮތަށް އޮންނަ ބަނދަރަކަށް ވާތީއެވެ.\nކަނޑުގައި ދިމާވި ތޫފާނުގެ ކޮޅިގަނޑު\n13 ދެން ދެކުނުން މަޑު ވަޔެއް ޖެހެން ފެށިއެވެ. އޮޑީގެ ފަޅުވެރިން ހީކުރީ އެމީހުންގެ ނިންމުމާއި އެއްގޮތަށް އެމީހުންނަށް ދަތުރުކޮށްފައި ދެވޭނެ ކަމުގައެވެ. އެހެން ކަމުން އެމީހުން ނަގިލި ނަގާ ފުރައިގެން ކަރަގޮނޑާއި ކައިރިން ލާފައި ދަތުރުކޮށް ދިޔައެވެ. 14 ނަމަވެސް މޫސުން ބަދަލުވިއެވެ. ދެން ކުއްލިއަކަށް ވަރަށް ގަދަ ތޫފާނުގެ ވައި ފަދަ ވަޔެއް ޖެހެން ފެށިއެވެ. (މި ވަޔަށް ކިޔަނީ ހޮނިންމަ ވަޔެވެ.‡ ހޮނިންމަ ވަޔަކީ އިރު އުތުރުން ޖެހޭ ވަޔެވެ.) މި ވައިގެ އޮއޭގައި ޖެހި އޮޑި ދަށްވެގެން މާކަނޑުގެ މެދަށް ގެންދިޔައެވެ.\n15 އޮޑި މި ވައިގައި ޖެހި އެ ވަޔާއި އިދިކޮޅަށް އެއްގޮތަކަށް ވެސް އަނބުރާ ހޭރިޔާ ކުރެވޭ ވަރެއް ނުވިއެވެ. އެންމެ ފަހުން ހޭރިޔާ ނުކޮށް އޮޑި ވަޔާއި އެކު ބެހިގެން ދިއުމަށް ދޫކޮށްލިއެވެ.\n16 ދެން އަހަރެމެން ކައުދާއޭ ކިޔާ ކުޑަ ރަށެއްގެ ނިވައި ދަށުން ދަތުރުކޮށް ދިޔައީމެވެ. އޮޑީގެ ފަހަތުގައި ކަފު ޖަހާފައި އޮތް ބޮއްކުރާ އޮޑިއަށް އެރުވުނީ ވެސް ވަރަށް އުނދަގުލުންނެވެ. 17 ދެން އޮޑީގެ ބަނޑުވަތް ވަރުގަދަ ކުރުމަށް އަހަރެމެން މާރުން އޮޑި ވަށައިގެން ބަނދެލީމެވެ. އެފްރިކާ ކަރަގޮނޑުގައިވާ ޝަވާތާޢުއޭ ކިޔުނު ބޮޑެތި ފިނޮޅުތަކުގެ މައްޗަށް އޮޑި އުރިދާނެތީ އޮޑީގެ ފަޅުވެރިން ތިބީ ވަރަށް ބިރުންނެވެ. އެހެން ކަމުން އޮޑި ވައިކޮޅު ކުރުމަށްޓަކައި ފެން އަޅާނޭ ހެން ވާޖަހާފައި ސަތަރިއެއް ދޫކުރިއެވެ. 18 މި ވަރުގަދަ ތޫފާނުގެ ކޮޅިގަނޑަށް ބަދަލެއް ނައިސް ކުރިއަށް ދިޔައެވެ. އެންމެފަހުން އަނެއް ދުވަހު އެމީހުން އޮޑީގައި ހުރި މުދަލުން ބައެއްމުދާ ކަނޑަށް އުކާލިއެވެ. 19 އަދި އަނެއް ދުވަހު އެމީހުންގެ އަމިއްލަ އަތުން އޮޑީގެ ބައެއް އާލާތް ވެސް އުކާލިއެވެ.\n20 ދެން އިރެއް ތަރިއެއް ނުފެނި އެތައްރޭ އެތައް ދުވާލެއްވެ، ޖެހިފައިވާ ތޫފާނުގެ ކޮޅިގަނޑަށް އެއްވެސް ބަދަލެއް ނައުމުން އަހަރެމެން ސަލާމަތްވާނެ ކަމުގެ ހުރިހާ އުންމީދެއް އަހަރެމެންނަށް ގެއްލުނެވެ. 21 ދެން އޮޑީގައި އެއްވެސް މީހަކު ކާއެއްޗެއް ނުކާތާ އެތައް ދުވަހެއް ފާއިތުވެ ދިޔަ ފަހުން ޕައުލް އެމީހުންނާއި މުޚާޠަބު ކޮށް މިފަދައިން ބުންޏެވެ. ”ކަލޭމެން އަހަރެން ދިން ލަފާ ގަބޫލުކޮށް ހިތްފަސޭހަ އައްސޭރިން ނުފުރިނަމަ، މިއަދު މިހުރިހާ އަނިޔާ އާއި ގެއްލުން ނުލިބި ސަލާމަތް ވީސް. 22 ދެން މިހާރު ތިޔަ ގޮތަށް ހިތްވަރު އެލުވާ ނުލާ. އޮޑި ހަލާކުވެގެން ދާނެ. ނަމަވެސް އަހަރެމެން އެކަކުގެ ވެސް ފުރާނައަކަށް ގެއްލުމެއް ނުވާނެ. 23 އަހަރެން އީމާންވެ އަޅުކަން ކުރާ ކަލާނގެ ރޭގައި އެކަލާނގެ މަލާއިކަތަކު❖ މަލާއިކަތުން: މަލާއިކަތުންނަކީ މާތްރަސްކަލާނގެ އަންގަވާ ކަންކަމާއިގެން ފޮނުއްވޭ އެކަލާނގެ އުފެއްދެވި ބޭކަލުންނެވެ. މިއީ އިންސާނުން ނޫން ނަމަވެސް ބައެއްފަހަރު އެބޭކަލުން އިންސާނުންގެ ސިފައިގައި ވަގުތީ ގޮތަކުން ތިއްބަވައެވެ. މާތްރަސްކަލާނގެ މަލާއިކަތުން މީހުންގެ ގާތަށް ފޮނުއްވައިގެން މީހުންނަށް އެހީވެ ދެއްވާ އަދި ބައެއް މުހިންމު ހާދިސާތަކުގެ ޚަބަރު ދެއްވަ އެވެ. އަހަރެންގެ ގާތަށް ފޮނުއްވި. 24 އެ މަލާއިކާތާ ވިދާޅުވިއެވެ. ’ޕައުލް އޭ ބިރުނުގަންނާށޭ. ހަމަކަށަވަރުން ވެސް ކަލޭ ރޯމުގެ ރަސްގެފާނުގެ ކުރިފުޅުމައްޗަށް ކަލޭގެ މައްސަލަ ހުށައެޅުމަށް އެ ރަށަށް ދާނެއޭ. އަދި ކަލެއަށްޓަކައި މިދަތުރުގައިވާ އެންމެންގެ ފުރާނަ ސަލާމަތް ކުރައްވާނެ ކަމުގައި ވެސް މާތްރަސްކަލާނގެ ވަޢުދުފުޅު ކުރައްވަ އޭ.‘ “\n25 ދެން ޕައުލް ބުންޏެވެ. ”އެހެންވީމާ ބިރުނުގަންނާށޭ. އަހަރެން މާތްރަސްކަލާނގެ ކިބަފުޅަށް އިތުބާރު ކުރަން. މާތްރަސްކަލާނގެ ވަޢުދުފުޅު ކުރެއްވި ފަދައިން އެކަލާނގެ ކަންތައް ކުރައްވާނެ. 26 އެކަމަކު މި އޮޑި ގޮސް ރަށަކަށް އުރޭނެ.“\n27 ސާދަ ރޭ ސާދަ ދުވާ ވަންދެން އަހަރެމެންގެ އޮޑި އެގޮތަށް މެދުތެރޭ ކަނޑުގެ ތެރޭގައި ބެހެމުން ދިޔައެވެ. ސާދަވަނަ ރޭގެ މެންދަމު އޮޑީގެ ފަޅުވެރިންނަށް އެއްގަމާއި ކައިރިއަށް އޮޑި ދާ ކަމުގައި ލަފާކުރެވުނެވެ. 28 ދެން ފުންމިން ބެލުމުން އެނގުނީ ފުންމިނުގައި ވަނީ ވިހި ބަމައިގެ ފުންމިންކަމެވެ. ދެން އޭގެ އިރުކޮޅެއް ފަހުން ބެލި ބެލުމުން އެނގުނީ މިހާރު ހުރީ ފަނަރަ ބަމައިގެ ފުންމިންކަމެވެ.§ 120 ފޫޓުގެ ފުންމިން އަދި 90 ފޫޓުގެ ފުންމިން. 29 މި ބާރުމިނުގައި ދާ ކަމުގައި ވަނީ ނަމަ ފަރުތަކުގެ މައްޗަށް އޮޑި އުރިދާނެކަމުގެ ބިރު ބޮޑުވެ އެމީހުން ކޮޅުފަސްކޮޅަށް ހަތަރު ނަގިލި އެއްލިއެވެ. އަދި އިރުގެ އަލިކަން ވުމަށް އެދި ދުޢާ ކުރިއެވެ. 30 ދެން ފަޅުވެރިން އުޅުނީ އޮޑި ދޫކޮށް ދިއުމަށެވެ. އެމީހުން ދިރުނބާކޮޅަށް ނަގިލި އެއްލުމަށް އުޅޭ ކަމަށް ހަދާފަ ބޮއްކުރާ ކަނޑަށް އެއްލިއެވެ. 31 ނަމަވެސް ޕައުލް އޮފިސަރަށާއި ސިފައިންނަށް ބުންޏެވެ. ”ފަޅުވެރިން އޮޑި ދޫކޮށް ގޮއްސި ކަމަށް ވަންޏާ ކަލޭމެން އެންމެން ވެސް މަރުވާނެ.“ 32 ދެން ސިފައިން މާރުތައް ކަނޑާލާ ބޮއްކުރާ ކަނޑަށް ދޫކޮށްލިއެވެ.\n33 އިރުއަރަން ގާތްވެފައި ވަނިކޮށް ޕައުލް އެންމެންނަށް އާދޭސްކޮށް ބުންޏެވެ. ”ކަލޭމެން ކާއެއްޗެއް ނުކައި ވާނުވާނެ ގޮތެއް ބަލަން ތިހެން ތިބޭ ތާ މި ވީ ސާދަ ދުވަސް. 34 އާދޭސް ކޮށްފާ ބުނަން. ކަލޭމެންގެ އަމިއްލަ ސަލާމަތަށްޓަކައި ކައި. ކަލޭމެން އެކަކަށް ވެސް ގެއްލުމެއް ވެ އަނިޔާއެއް ނުވާނެ.“ 35 ދެން ޕައުލް އެންމެންގެ ކުރިމަތީގައި ބޯރޮއްޓެއް❖ ބޯރޮށި: މިއީ ބަނީއިސްރާއީލު މީހުން ކެއުމަށް ބޭނުންކުރާ ނާނުފަދަ ބޯރޮއްޓެކެވެ. އޭގެ އެއްރޮށި ބައިބައިކޮށް ކެއުމުގެ ތެރޭގައި އެއްމެންނަށް އެބަހާލެވެއެވެ. ނަގައި މާތްރަސްކަލާނގެ ކިބަފުޅަށް ޝުކުރުދަންނަވާ އެއިން އެތިކޮޅެއް ކާލިއެވެ. 36 ދެން އެންމެންނަށް ވެސް ހިތްވަރު ލިބި އެމީހުން ވެސް ކާން ފަށައިފިއެވެ. 37 މުޅިއެކު އޮޑީގައި ދުއިސައްތަ ހަތްދިހަ ހަ މީހުން ތިއްބެވެ. 38 ކައި ނިމުމުން ފަޅުވެރިން އޮޑި އިތުރަށް ލުއި ކުރުމަށްޓަކައި އޮޑީގައި ވީ މުދަލުގެ ތެރެއިން ގޮދަން ބަސްތާތައް ކަނޑަށް އުކާލިއެވެ.\nޕައުލް ދަތުރުކޮށް ދިޔަ އޮޑި އުރުނު\n39 އިރުއެރުމުން އެމީހުންނަށް ރަށެއް ފެނުނެވެ. ނަމަވެސް އެއީ ކޮން ރަށެއް ކަމެއް އެމީހުންނަކަށް ނޭނގުނެވެ. ނަމަވެސް އެމީހުންނަށް ތިލަފަޅެއްގެ އަތިރިމަތި ފެނުނެވެ. ދެން އެމީހުން ގަސްތު ކުރީ އޮޑި އެ ފަޅުގެ ގޮނޑުދޮށަށް ބީއްސާލުމަށެވެ. 40 އެހެން ކަމުން އެމީހުން ހުރިހާ ނަގިލިތަކުގެ ވާތައް ކަނޑާލާ ކަނޑަށް ދޫކޮށްލިއެވެ. އަދި ހުންގާނު ތިރިކޮށް ތުންމަތި ރިޔާ ނަގާ އޮޑި އެ ރަށުގެ ގޮނޑުދޮށާއި ދިމާއަށް ދުއްވާލިއެވެ. 41 ނަމަވެސް އޮޑި ގޮސް އުރުނީ ކުރިމަތީގައި އޮތް ފަރެއްގެ މައްޗަށެވެ. އަދި އޮޑީގެ ދިރުނބާކޮޅު އެތާނގައި ތާށިވެ، އޮޑީގެ ކޮޅުފަސްކޮޅު ޖަހަމުން ދިޔަ ބާރު ރާޅުތަކުގެ ސަބަބުން އޮޑީގެ ކޮޅުފަސް ކޮޅުން ފޫ ގޮސް، އޮޑި ފަޅަ ފަޅައިގެންދާން ފެށިއެވެ. 42 ސިފައިން ގަސްތު ކުރީ ހުރިހާ ކުށްވެރިން މެރުމަށެވެ. އެއީ އެމީހުން ފަތާފައި އެއްގަމަށް ގޮސް ފިލާފާނެ ކަމުގެ ބިރަށެވެ.\n43 ނަމަވެސް އޮފިސަރު ޖޫލިޔުސް ޕައުލްގެ ފުރާނަ ސަލާމަތް ކުރުމަށް ބޭނުންވިއެވެ. އެހެން ކަމުން އޭނާ ސިފައިން ކުށްވެރިންތައް މެރިއަކަ ނުދިނެވެ. އޭގެ ބަދަލުގައި އޭނާ އެންގީ ފަތަން އެނގޭ މީހުން ކުރިން ފުންމަލައިގެން އެއްގަމާ ދިމާލަށް ފެތުމަށެވެ. 44 ދެން އެހެން މީހުން ފިލާގަނޑުތަކާ އަދި އޮޑީގެ ބައިބައިގައި ހިފައިގެން އެއްގަމަށް ދިއުމަށެވެ. އެއޮޑީގައި ވީ އެންމެން ސަލާމަތުން އެއްގަމަށް ދިޔައީ މި ފަދައިންނެވެ.\n*27:2 މިއާޔަތުން ހާމަވެ އެނގޭ ގޮތުގައި މިފޮތް ލިޔުނު ލޫކާސްވެސް އޭރު ވަނީ އެމީހުންނާއި އެކުގައެވެ. ލޫކާސް އަކީ އިންޖީލުގައިވާ ”ލޫކާސް“ ފޮތްކޮޅުވެސް ލިޔުއްވި މީހާއެވެ.\n†27:9 ގުރީކުބަހުން ”ޚަރީފު މޫސުމް“ މިބަހުގެ ބަދަލުގަ ލިޔެވިފައި ވަނީ ރޯދަހިފާ ދުވަސް މިފަދައިންނެވެ. ”ފާފަ ޢަފޫކުރެއްވުމުގެ ދުވަސް“ މިބަސް ބަލާ.\n‡27:14 ހޮނިންމަ ވަޔަކީ އިރު އުތުރުން ޖެހޭ ވަޔެވެ.\n❖27:23 މަލާއިކަތުން: މަލާއިކަތުންނަކީ މާތްރަސްކަލާނގެ އަންގަވާ ކަންކަމާއިގެން ފޮނުއްވޭ އެކަލާނގެ އުފެއްދެވި ބޭކަލުންނެވެ. މިއީ އިންސާނުން ނޫން ނަމަވެސް ބައެއްފަހަރު އެބޭކަލުން އިންސާނުންގެ ސިފައިގައި ވަގުތީ ގޮތަކުން ތިއްބަވައެވެ. މާތްރަސްކަލާނގެ މަލާއިކަތުން މީހުންގެ ގާތަށް ފޮނުއްވައިގެން މީހުންނަށް އެހީވެ ދެއްވާ އަދި ބައެއް މުހިންމު ހާދިސާތަކުގެ ޚަބަރު ދެއްވަ އެވެ.\n§27:28 120 ފޫޓުގެ ފުންމިން އަދި 90 ފޫޓުގެ ފުންމިން.\n❖27:35 ބޯރޮށި: މިއީ ބަނީއިސްރާއީލު މީހުން ކެއުމަށް ބޭނުންކުރާ ނާނުފަދަ ބޯރޮއްޓެކެވެ. އޭގެ އެއްރޮށި ބައިބައިކޮށް ކެއުމުގެ ތެރޭގައި އެއްމެންނަށް އެބަހާލެވެއެވެ.


Japan in ginihilaige sample bimah genesfi\nޖަޕާނުން ރިޔޫގޫ ގިނަހިލައިން ސާމްޕަލް ބިމަށް ގެނެސްފި\nރިގޫޔޫ ގިނިހިލައިން ގެނައި ސާމްޕަލް ހޯދައިގެން ޖަކްސާ އޮފިޝަލަކު ގެންދަނީ\nގިނިހިލަ ސާމްޕަލް ފޮއްޓަކަށް ލުމަށް ފަހު ބައިއަޅަން ލެބޯޓަރީ އަށް ގެންދަނީ\nރިޔޫގޫ ނަމަކަށް ކިޔާ ގިނިހިލައަކުން ސާމްޕަލް ބިމަށް ގެނެސްފި އެވެ. ޖަޕާންގެ ޖައްވީ އިދާރާ، ޖަޕަނީޒް އޭރޮސްޕޭސް އެކްސްޕްލޮރޭޝަން އޭޖެންސީ (ޖަކްސާ) އިން މިކަން ކަށަވަރު ކޮށްދެ އެވެ. ޖަކްސާއިން ކުރި މި މަސައްކަތުގައި ސާމްޕަލް ނަގަން ގިނިހިލަ އަށް ފޮނުވި އުޅަނދަކީ ހަޔަބޫސާ2 އެވެ.\nޖަސްކާއިން ބުނީ ސާމްޕަލް ހިފައިގެން ބިމަށް އައި ކެޕްސޫލް ވެއްޓުނީ އޮސްޓްރޭލިއާގެ ސަހަރާއަށް ކަމަށެވެ. ސައިންސްވެރިން އުންމީދު ކުރަނީ މި ސާމްޕަލަކީ ސައިންސަން އުނގަނައިދޭނެ ވަސީލަތަކަށް ވާނެ ކަމަށެވެ. ސޯލާ ސިސްޓަމާއި ދުނިޔޭގައި ދިރުމާބެހޭ ގޮތުން ދަސްވާނެ ކަމަށެވެ.\nހަޔަބޫސާ2 ބިމުން ފުރައި ގިނަހިލައަށް މިސްރާބު ޖެހީ 2014 އިގަ އެވެ. ގިނިހިލައަށް ވާސިލްވެވުނީ ހަތަރު އަހަރުންނެވެ. މި ދަތުރުގައި ހަޔަބޫސާ2 ފަސްބިލިއަން ކިލޯމީޓަރު ކަޑަތުކޮށްފައިވާ ކަމަށް ޖަކްސާ ބުނެ އެވެ.\nހަޔަބޫސާ2 އެނބުރި ބިމަށް އައި މަގުމަތިގައި 220،000 ކިލޯމީޓަރު މަތިން ސާމްޕަލް ކެޕްސޫލް ވަނީ ދޫކޮށްލާފަ އެވެ. އަދި މިސްރާބު ބަދަލުކޮށް އެހެން ގިނިހިލައަކަށް ދިއުމަށް ހަޔާބޫސާ2 ވަނީ ދަތުރު ފަށާފަ އެވެ. އެ ހިސާބަށް ފޯރާނެ ކަމަށް ބެލެވެނީ 10 އަހަރުންނެވެ.\nޖަކްސާއިން ބުނާ ގޮތުގައި، ސާމްޕަލް ކެޕްސޫގައި ހުރި އެތިކޮޅުން އެމެރިކާގެ ސްޕޭސް އޭޖެންސީ، ނާސާއަށް ބައެއް، ޖަކްސާ އަށް ބައެއް އަދި އެހެން އޭޖެންސީތަކަށް އެތިކޮޅެއް ދޭނެ އެވެ. ތާރީހާއި ސަގާފަތަށްޓަކައި ކުޑަ އެތިކޮޅެއް ރައްކާ ކުރާނެ ކަމަށް ވެސް ވެއެވެ.\nސައިންސް އެމެރިކާ ޖަޕާން + އޮސްޓްރޭލިއާ ނާސާ\nމާސްއިން ދުނިޔެއަށް ފޮނުވި އޯޑިއޯ ވީޑިއޯ އާންމުކޮށްފި\nއެމެރިކާއިން ޖަޕާން ގޮވައިގެން ހަނދަށް ދަނީ!


FIFA World Cup: Switzerland in Brazil hifahattaifi\nވާރލްޑް ކަޕް: ސްވިޓްޒަލޭންޑުން ބްރެޒިލް ހިފަހައްޓައިފި\nމި ދެ ޓީމު ކުޅުނު މެޗު ނިމުނީ 1-1 ގެ ނަތީޖާއަކުން އެއްވަރުވެގެން\nކ. މާލެ 18 ޖޫން 2018 | ހޯމަ 03:14 2,757\nބްރެޒިލް އަދި ސްވިޓްޒަލޭންޑް ކުޅުނު މެޗުގައި ނޭމާ ހުއްޓުވުމަށް ކުޅުންތެރިޔަކު މަސައްކަތްކުރަނީ - މި މެޗުގައި އޭނާއަށް 10 ފައުލް އަމާޒުވި - އޭއެފްޕީ\nފީފާ ވާރލްޑް ކަޕްގެ ފެވަރިޓުންގެ ގޮތުގައި ގިނަ ބަޔަކު ދެކޭ ބްރެޒިލް މޮޅުވިޔަނުދީ ސްވިޓްޒަލޭންޑުން ހިފަހައްޓައިފިއެވެ.\nރޮސްޓޯވްގައި ހުންނަ ރޮސްޓޯވް އޮން ޑޮން އެރީނާގައި މި ދެ ޓީމު ކުޅުނު މެޗު ނިމުނީ 1-1 ގެ ނަތީޖާއަކުން އެއްވަރުވެގެންނެވެ. މި ދެ ޓީމު އެންމެފަހުން ވާރލްޑް ކަޕެއްގައި ކުޅުނު މެޗު ނިމުނީ 2-2 އިން އެއްވަރުވެގެންނެވެ. އެ މެޗު ކުޅުނީ 1950 ވަނަ އަހަރުގެ ވާރލްޑް ކަޕްގައެވެ. މިފަހަރުގެ ވާރލްޑް ކަޕާއި ބްރެޒިލް ކުރިމަތިލީ މުބާރާތަށް އެންމެ އަވަހަށް ކޮލިފައިވި ޓީމުގެ ގޮތުގައެވެ.\nފުރަތަމަ ހާފު ފެށިގެން ބްރެޒިލްއިން ވަނީ މޮޅަށް ކުޅެ ލަނޑު ޖެހުމަށް ރަނގަޅު ފުރުސަތުތަކެއް ތަނަވަސްކޮށްފައެވެ. ބްރެޒިލްގެ އެޓޭކްތައް ހުއްޓުވުމަށް ސްވިޓްޒަލޭންޑުގެ ޓީމުގެ ފަރާތުން ގިނަ ފައުލްތަކެއް ފެނިގެންދިޔައިރު ބްރެޒިލްއިން މެޗުގެ ލީޑު ނެގީ 20 ވަނަ މިނެޓުގައެވެ. މި ލަނޑު އޭރިއާ ބޭރުން ފޮނުވާލި ބާރު ހަމަލާއެއްގައި އެ ޓީމަށް ޖަހައިދިނީ ފިލިޕޭ ކުޓީނިއޯއެވެ. މި ލަނޑަށްފަހު ވެސް ބްރެޒިލްގެ ކުޅުންތެރިންނަށް ލަނޑު ޖެހުމަށް ރަނގަޅު ފުރުސަތުތަކެއް ލިބުނު ނަމަވެސް އެކުޅުންތެރިންނަށް މި ފުރުސަތުތަކުގެ ބޭނުން ހިފިފައެއް ނުވެއެވެ.\nއެއް ލަނޑުގެ ލީޑެއްގައި އޮވެ ބްރެޒިލްއިން ފުރަތަމަ ހާފު ނިންމާލިއިރު ދެވަނަ ހާފުގައި ސްވިޓްޒަލޭންޑުން ވަނީ ކުޅުން ވަރުގަދަކޮށްފައެވެ. އެގޮތުން ބްރެޒިލްގެ މިޑްފީލްޑުން އުފައްދަމުންދިޔަ ހަމަލާތައް ހުއްޓުވައި ސްވިޓްޒަލޭންޑުން ވަނީ ބްރެޒިލް ނުތަނަވަސްކޮށްލާފައެވެ.\nނަތީޖާއެއްގެ ގޮތުން މެޗުގެ 50 ވަނަ މިނެޓުގައި އެ ޓީމުން ނެގި ކޯނަރެއްގައި ސްޓީވެން ޒޫބަރ ވަނީ ލަނޑެއް ޖަހާ އެޓީމަށް ނަތީޖާ ހަމަހަމަކޮށްދީފައެވެ. މި ލަނޑަށްފަހު ވެސް މެޗުގައި މޮޅަށް ކުޅުނު މަންޒަރު ފެނިގެންދިޔައީ ސްވިޓްޒަލޭންޑެވެ. އެ ޓީމުން ވަނީ ބްރެޒިލްގެ ކުޅުންތެރިން އުފައްދަން މަސައްކަތްކުރި ހަމަލާތައް ހުއްޓުވުމަށް ގިނަ މަސައްކަތްތަކެއްކޮށްފައެވެ.\nމި މެޗުގައި ބްރެޒިލްގެ ފޯވާޑް ނޭމާއަށް ސްވިޓްޒަލޭންޑުގެ ކުޅުންތެރިން 10 ފައުލްކުރިއެވެ. މިއީ އެއް މެޗެއްގައި އެލެން ޝިއެރާއަށް 1998 ވަނަ އަހަރުގެ ވާރލްޑް ކަޕްގައި ޓިއުނީޝިއާއިން 11 ފައުލްކުރި ފަހުން ވާރލްޑް ކަޕެއްގައި އެއް ކުޅުންތެރިޔަކަށް އެންމެ ގިނަ ފައުލް އަމާޒުވި މެޗެވެ.\nމި ގްރޫޕްގެ ދެވަނަ މެޗުގައި ސާބިއާއިން ވަނީ 1-0 އިން ސާބިއާ ބަލިކޮށްފައެވެ.\nކުރިޔަށް އޮތް މެޗުގައި ބްރެޒިލް ކޮސްޓަ ރިކާ އާއި ދެކޮޅަށް ނުކުންނައިރު ސްވިޓްޒަލޭންޑް ނުކުންނާނީ ސާބިއާ އާއި ދެކޮޅަށެވެ. ދެވަނަ ބުރަށް ދިޔުމަށް ކުރިޔަށް އޮތް މެޗު ކާމިޔާބުކުރުމަށް ބްރެޒިލްއަށް ވަރަށް މުހިންމެވެ.


vnews - Real alun thaavaluge 1 vana ah\nސްޕެނިޝް ލީގުގެ އެއް ވަނަ މަގާމަށް އަލުން ރެއާލް މެޑްރިޑް ޖެހިލައިފި\nއަމިއްލަ ދަނޑުގައި ރޭ ރެއާލް ބެޓިސް އަތުން 2-1 ލަނޑުން މޮޅުވެ، ސްޕެނިޝް ލީގުގެ އެއް ވަނަ މަގާމަށް އަލުން ރެއާލް މެޑްރިޑް ޖެހިލައިފި އެވެ.\nރޭގެ މޮޅާއެކު ލީގުގެ އެއް ވަނަ މަގާމްގައި ރެއާލް އޮތީ ކުޅުނު 26 މެޗުން 62 ޕޮއިންޓް ހޯދައިގެންނެވެ. އަދި މެޗުން ބަލިވި ރެއާލް ބެޓިސް އޮތީ ކުޅުނު 27 މެޗުން ލިބުނު 28 ޕޮއިންޓާއެކު 14 ވަނަ މަގާމްގައެވެ.\nރޭގެ މެޗުގެ ފުރަތަމަ ލަނޑުޖަހައި ލީޑު ހޯދީ ބެޓިސްއިންނެވެ. މެޗުގެ 25 ވަނަ މިނެޓުގައި ބެޓިސްއަށް ލީޑު ލިބުނީ ރެއާލްގެ ކީޕަރު ކޭލާ ނަވާސް އަތުން ބައިކޮޅަށް ވަން ލަނޑުންނެވެ. އަދި މިމެޗުގެ ފުރަތަމަ ހާފު ނިމުމުގެ ކުރިން ރެއާލުން ވަނީ ލަނޑެއް ޖަހާ ނަތީޖާ ހަމަހަމަކޮށްފައެވެ. މެޗުގެ 41 ވަނަ މިނެޓުގައި މާސެލޯ ނަގައިދިން ހުރަހަކުން ރެއާލަށް އެ ލަނޑު ކާމިޔާބުކޮށްދިނީ ކްރިސްޓިއާނޯ ރޮނާލްޑޯއެވެ.\nދެޓީމުގެ ފަރާތުން ވެސް ފޯރިގަދަ ކުޅުމެއް ފެނިގެން ދިޔަ މިމެޗުގެ 78 ވަނަ މިނެޓުގައި ބެޓިސްގެ ކްރިސްޓިއަން ޕިޗިނީއަށް ރެފްރީ ވަނީ ދެ ވަނަ ރީދޫ ކާޑަކާއެކު ރަތް ކާޑު ދައްކާ ދަނޑުން ފޮނުވާލައިފައެވެ. އެހެން ކަމުން މެޗުގެ ބާކީ ބައި އެޓީމުން ކުޅެން ޖެހުމުގެ ފައިދާ ރެއާލްއިން ނަގައި މެޗުގެ 81 ވަނަ މިނެޓުގައި ރެއާލްއިން ވަނި ލަނޑެއް ޖަހާ މެޗުގެ ލީޑް ނަގައިފައެވެ. އެލަނޑު ރެއާލްއަށް ކާމިޔާބު ކޮށްދިނީ ކެޕްޓަން ސާޖިއޯ ރާމޯސްއެވެ.\nލީގުގައި ރޭ ކުޅުނު އެހެން މެޗްތަކަށް ބަލާއިރު، ބާސެލޯނާ ވަނީ ރަށުން ބޭރުގައި ޑިޕޯޓިވޯ ލަކަރޫނިއާ އަތުން 2-1 ލަނޑުން ބަލިވެފައެވެ. އަދި ގްރެނާޑާ އަތުން އެތުލެޓިކޯ މެޑްރިޑް 1-0 ލަނޑުން މޮޅުވިއިރު، ކެލްޓަ ވިގޯ އަތުން ވިލަރެއާލް މޮޅުވީ 1-0 ލަނޑުންނެވެ.


Nahula zimmaa adhaa nukurahvaa kamah bune committee ah haaziru kohdheyn edhijje | ThePress\nނަހުލާ ޒިންމާ އަދާ ނުކުރައްވާ ކަމަށްބުނެ ކޮމެޓީއަށް ހާޒިރު ކޮށްދޭން އެދިއްޖެ\nޓްރާންސްޕޯޓް މިނިސްޓަރު އައިޝަތު ނަހުލާ / ފޮޓޯ: ހަސަން އަތޫފް | ދަ ޕްރެސް\nޓްރާންސްޕޯޓު މިނިސްޓަރު އައިޝަތު ނަހުލާ، އެކަމަނާ އަށް ހަވާލުކޮށްފައިވާ ޒިންމާ އަދާ ނުކުރައްވާ ކަމަށް ވިދާޅުވެ ރައްޔިތުން މަޖިލީހުގެ ސަރުކާރު މަސްއޫލިއްޔަތު އަދާ ކުރާ މިންވަރު ބަލާ ކޮމެޓީއަށް ހާޒިރު ކޮށްދިނުމަށް ކާށިދޫ ދާއިރާގެ މެންބަރު އަބްދުﷲ ޖާބިރު އެދިވަޑައިގެންފިއެވެ.\nއެ ކޮމެޓިގެ މުގައްރިރު މުހައްމަދު ފަލާހު އަށް ޖާބިރު ފޮނުއްވި ސިޓީއެއްގައި މިއަދު ވިދާޅުވީ ރާއްޖޭގެ އެކި ރަށްރަށް އަރާ ފޭބުމުގެ ދަތިކަން ނައްތާލުމަކީ ރައީސް އިބްރާހީމް މުހައްމަދު ސޯލިހުގެ ސަރުކާރުގެ ވައުދެއް ކަމަށެވެ. ނަމަވެސް މިހާރު ރަށްރަށަށް އަރާ ފޭބުމުގައާ އަދި ރަށްރަށުގައި ހަދާފައިވާ ބަނދަރުތައް ބޭނުން ކުރުމުގައި އެއްވެސް ހަމައެއް ލަމައެއް ނެތް ކަމަށް ޖާބިރުގެ ސިޓީގައި ވިދާޅުވެފައިވެއެވެ.\nމީގެއިތުރުން އެ ސިޓިގައި މަސްދޯނި ފަހަރުގައި ބިދޭސީން މަސައްކަތް ކުރުން މަނާކުރެވިފައިވީ ނަމަވެސް އެކަން ބޮޑުކޮށް ކުރަމުންދާކަން ފާހަގަކުރެވިފައިވާ ކަމަށާއި މި ކަންކަން މި ދިމާވަނީ ރަށްރަށުގެ ބަނދަރުތައް ބޭނުން ކުރުމަށް ޓްރާންސްޕޯޓު މިނިސްޓްރީން ހަދަންޖެހޭ ގަވާއިދާ އުސޫލުތައް ފުރިހަމަނުވުމުން ކަމަށް ވެސް ޖާބިރު ވިދާޅުވިއެވެ.\nއެހެންކަމުން އޭނާ ވަނީ މިނިސްޓަރު ނަހުލާ އެކަމަނާގެ ޒިންމާ އަދާ ނުކުރައްވާތީ ކޮމެޓީއަށް ހާޒިރު ކޮށްދިނުމަށް އެދިވަޑައިގެންފައެވެ.\nޖާބިރު ވަނީ މީގެކުރިންވެސް ޓްރާންސްޕޯޓު މިނިސްޓަރު ނަހުލާ މަޖިލީހުގެ ޖަލްސާ އަށް ހާޒިރު ކުރައްވާފައެވެ. މީގެއިތުރުންވެސް ޖާބިރަކީ 19ވަނަ ރައްޔިތުންގެ މަޖިލީހުގައި އެންމެ ގިނަ ގަރާރުތައް ހުށަހަޅުއްވަމުން ގެންދަވާ އެއް މެންބަރެވެ. ނިމިދިޔަ މަޖިލީހުގެ ދައުރުގައިވެސް އެންމެ ގިނަ ގަރާރުތައް ހުށަހެޅުއްވީ އޭނާއެވެ.\nހަބަރު ރައްޔިތުންގެ މަޖިލިސް އަބްދުﷲ ޖާބިރު އައިޝަތު ނަހުލާ\nވަކިމީހަކަށް ނުބައްލަވާނެ ޖާބިރު އަދި މަސައްކަތުގެ ޒިއްމާ އަދާނުކުރައްވާ ކަމަށްވާނަމަ ވަރަށް ކަންބޮޑުވާނެ. އަދިވެސް މަތީ މަޤާމުތަކުގައި ތަސައްރަފު ނުފުދޭ ސިޔާސީބޭކަލުން އެމަޤާމުތަކުގެ ޒިއްމާއަކީ ކޮބައިކަންވެސް އެނގިވަޑައިނުގެން ތިބި އެކްޓިވިސްޓުންގެ ލިސްޓެއް ޖާޕިރު އަތްޕުޅުގައިވާނެ. ޤަރާރު ހުށަހަޅުއްވަމުން ގެންދަވާނެ ކަމަށް ބޮޑަށްބެލެވެނީ މިވައިގަދަ މޫސުމަށްބަލާ ދޮންބަނބުކެޔޮ ބަނބުކެޔޮގަސް ތަކުން ވެއްޓެމުން ދާކަހަލަ ގޮތަކަށް. އަނބީނަށް ޓަކައި ފިރިން ޤުރްބާން ވާންޖެހޭތީ މުރާލި ކާފަދަރިންގެ އުމުރުފުރައިގެ ކުދީންނާ ކައިވެނި ބައްލަވަނީ.\nގަސިމް އަންހެން ނަކީ ވަރަށް ބޮޑާ އަންހެނެއް. އެނާ ބުނީ ސްޓާފް މީޓިންގައި އަހަރެން ނަށް ނުލިބޭ އެއްވެސް އެއްޗެއް ނެތް ކަމަށާއި ވަޒީފާ ގައި ހުރީ ރައްޔިތުންނަށް ހިދުމަތް ކުރަން އެކަނި ކަމަށް. އެހެންވީއިރު ގާސިމް ގެ އަންހެނުން ކީއްވެތަ މުސާރަ ނަގަނީ؟ މަދުވާ އެއްޗެއް ނެތް ކަމަށް ބުނެ އަދި ރައްޔިތުންނަށްޓަކާ6ކުޑަކުދިން ދޫކޮށްފަ އޮފީސް ގައި.\nތިއުޅެނީ އޭނާގެ އަނބިގޮއްޔެ ދިޔާނާ އަށް އެ މިނިސްޓްރީ ދެވޭނެ މަގެއް ހޯދަން\nއަދިވެސް ތަނެއްގަ މިނިސްޓްރީއެއް ހުރިއްޔާ ހަވާލުކުރާތި! ޒިންމާ އަދާނުކުރެވުނަސް ހެޔޮ!\nބަލަ މަކޮޔާ އަހަންމަދާ، ބަލަ ދެނަހުރޭމުތަ ސަރުކާރަކީ ފޮތިފޮތި ކޮއްގެން4ބަޔައް ބަހައިގެން ހިންގާ ތަނެއް ކަމެއް އެހެންވީމަ ބަލަން ޖެހިފަ އޮންނަނީ އެބައެއްގެ ބޮޑުމީހާ ބޭނުންވާ ފަރާތަކައް އެ ވަޒީފާ ހަވާލު ކުރަންޖެހޭނެ ޒިންމާ އަދާކުރެވުނަސް ނުކުރެވުނަސް